Source: https://eur-lex.europa.eu/legal-content/MT/TXT/HTML/?uri=CELEX:52018PC0008&from=FI
Timestamp: 2019-08-25 02:00:14+00:00
Document Index: 2183217

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Brussell, 11.1.2018
dwar l-istabbiliment tal-Impriża Konġunta Ewropea tal-Computing ta’ Prestazzjoni Għolja
It-terminu “Computing ta’ Prestazzjoni Għolja” jirreferi għat-teknoloġiji u l-użu ta’ superkompjuters b’saħħithom (interkonnessi f’sistema waħda jew qrib mijiet ta’ eluf jew miljuni ta’ unitajiet tal-computing li jaħdmu b’mod paralleli) biex jagħmlu komputazzjonijiet kbar u malajr li tant huma kumplessi li ma jistgħux isiru b’kompjuters ta’ skopijiet ġenerali. Fost il-metodoloġiji tal-computing ta’ prestazzjoni għolja hemm l-immudellar u s-simulazzjoni, l-analitika tad-dejta avvanzata u l-viżwalizzazzjoni li jintużaw waqt kompiti komputazzjonali ħafna jew waqt kompiti intensivi tad-dejta f’firxa wiesgħa ta’ applikazzjonijiet xjentifiċi, tal-inġinerija, industrijali, kummerċjali u tas-settur pubbliku. Il-computing ta’ prestazzjoni għolja tinsab fiċ-ċentru tal-avvanzi u tal-innovazzjonijiet tal-era diġitali għax mingħajrha wieħed ma jkunx jista’ jikkompeti. Din hija teknoloġija ewlenija għax-xjenza, għall-industrija u għas-soċjetà inġenerali:
–il-computing ta’ prestazzjoni għolja hi għodda essenzjali li tindirizza sfidi soċjali u xjentifiċi kbar, bħal ngħidu aħna l-identifikazzjoni bikrija u t-trattament tal-mard, terapiji ġodda bbażati pereżempju fuq il-mediċina personalizzata u ta’ preċiżjoni; id-deċifrar tal-funzjonament tal-moħħ uman; it-tbassir tal-evoluzzjoni tal-klima; l-osservazzjoni spazjali; il-prevenzjoni u l-ġestjoni ta’ diżastri naturali fuq skala kbira; u tħaffif fit-tfassil ta’ materjali ġodda.
–L-użu tal-computing ta’ prestazzjoni għolja qed iħalli impatt kruċjali dejjem aktar fuq l-industriji u n-negozji għax iċekken ferm iċ-ċikli tad-disinn u tal-produzzjoni, inaqqas l-ispejjeż, iżid l-effiċjenza fir-riżorsi, u jqassar u jottima l-proċessi tad-deċiżjoni.
–Il-computing ta’ prestazzjoni għolja hi essenzjali wkoll għas-sigurtà u d-difiża nazzjonali, pereżempju għall-iżvilupp ta’ teknoloġiji ta’ kriptaġġ kumpless, it-traċċar u r-rispons għall-attakki ċibernetiċi, l-użu ta’ forensika effiċjenti, u fis-simulazzjonijiet nukleari.
Il-kapaċitajiet xjentifiċi, il-kompetittività industrijali u s-sovranità tal-Ewropa jistrieħu b’mod kritiku fuq l-aċċess għall-aqwa infrastrutturi tal-computing ta’ prestazzjoni għolja u tad-dejta fid-dinja biex ilaħħqu mad-domanda dejjem akbar u l-kumplessità tal-problemi li jridu jissolvew. Għalkemm fl-2012, l-Unjoni ħadet azzjoni biex iżżid l-isforzi tagħha ħalli tiżgura li tkun fuq quddiem fejn jidħlu l-provvista u l-użu tas-sistemi u s-servizzi tal-computing ta’ prestazzjoni għolja 1 , sal-lum għadu ma sarx biżżejjed. Minħabba f’hekk:
(a)l-Unjoni m’għandhiex l-aqwa superkompjuters fid-dinja, u s-superkompjuters li għandha jiddependu fuq ktajjen tal-provvista barranin tal-computing ta’ prestazzjoni għolja, u b’hekk tinsab f’riskju dejjem akbar li tkun nieqsa minn għarfien strateġika jew teknoloġiku għall-innovazzjoni u l-kompetittività;
(b)is-superkompjuters disponibbli fl-Unjoni ma jissodisfawx id-domanda. Sabiex jimtela l-vojt, ix-xjenzati u l-industrija Ewropej qed jippruvaw jiksbu aċċess għall-aqwa magni li hemm barra mill-Unjoni biex jipproċessaw id-dejta tagħhom. Dan jista’ joħloq problemi, l-aktar fejn jidħlu l-protezzjoni tad-dejta personali u sensittiva, pereżempju d-dejta kummerċjali jew is-sigrieti kummerċjali, u s-sjieda tad-dejta, b’mod partikolari għal applikazzjonijiet sensittivi bħas-saħħa;
(c)l-investimenti tal-Istati Membri u tal-Unjoni fil-computing ta’ prestazzjoni għolja għadhom mhumiex ikkoordinati fil-biċċa l-kbira tagħhom, u l-użu tal-iżviluppi teknoloġiċi tal-computing ta’ prestazzjoni għolja min-naħa tal-industrija għadu ftit. Meta mqabbla ma’ kompetituri fl-Istati Uniti, iċ-Ċina u l-Ġappun, hu ċar li fl-Unjoni u fl-Istati Membri hemm nuqqas ta’ investiment fil-computing ta’ prestazzjoni għolja, b’distakk ta’ finanzjament ta’ EUR 500-750 miljun fis-sena.
(d)l-Unjoni mhux qed jirnexxilha ssarraf l-investimenti tagħha tal-iżvilupp teknoloġiku f’sistemi tal-computing ta’ prestazzjoni għolja bbażati fuq it-teknoloġija Ewropea li qed takkwista; dan ifisser li ma teżistix rabta effettiva bejn il-provvista tat-teknoloġija, il-kodisinn mal-utenti, u l-akkwist konġunt tas-sistemi; u
(e)jekk ma jinħoloqx suq ewlieni għall-computing ta’ prestazzjoni għolja, dan ifisser li ma tkunx inħolqot industrija Ewropea kompetittiva tal-provvista tal-computing ta’ prestazzjoni għolja, f’suq li mistenni jkun jiswa madwar EUR 1 triljun fl-għaxar (10) snin li ġejjin.
Biex jiġu indirizzati dawn il-kwistjonijiet, waqt il-Jum Diġitali f’Ruma, organizzat fit-23 ta’ Marzu 2017 bħala parti miċ-ċelebrazzjonijiet tas-sittin (60) anniversarju tat-Trattat ta’ Ruma, seba’ Stati Membri – Franza, il-Ġermanja, l-Italja, il-Lussemburgu, in-Netherlands, il-Portugall u Spanja – iffirmaw id-Dikjarazzjoni tal-EuroHPC 2 . Imbagħad ingħaqdu magħhom il-Belġju, il-Bulgarija, il-Greċja, l-Iżvizzera, il-Kroazja u s-Slovenja. Dawn it-13-il pajjiż qablu li jaħdmu flimkien u mal-Kummissjoni biex sal-2022/2023 jakkwistaw u jużaw infrastruttura integrata pan-Ewropea għas-supercomputing fuq skala exa (EuroHPC). Xi Stati Membri oħra u pajjiżi assoċjati ġew mistiedna jiffirmaw id-Dikjarazzjoni tal-EuroHPC.
Il-mira li stabbiliet l-Unjoni hi li sal-2022 jew sal-2023 tikseb prestazzjoni fuq skala eksa, jiġifieri livell ta’ prestazzjoni ta’ sistemi tal-computing li kapaċi jeżegwixxu għaxar operazzjonijiet b’potenza ta’ tmintax kull sekonda. Iż-żieda fil-potenza tal-computing lil hinn mis-skala eksa tkun tinkludi t-teknoloġiji fuq skala post-eksa u aktarx il-quantum compjuters. Dawn huma tagħmir tal-computing li jisfrutta l-effetti tal-fiżika tal-quantum aktar milli t-tranżisters tradizzjonali. Bħala pass intermedjarju biex tinkiseb il-prestazzjoni fuq skala eksa, jenħtieġ li sal-2019 tinkiseb prestazzjoni fuq skala pre-eksa, jiġifieri 20 % sa 50 % tal-prestazzjoni fuq skala eksa.
Il-pajjiżi li ffirmaw id-Dikjarazzjoni tal-EuroHPC għarfu li hemm bżonn urġenti li huma u l-Unjoni jinvestu flimkien: biex jakkwistaw u joffru infrastruttura mill-aktar avvanzata tal-computing ta’ prestazzjoni għolja lill-utenti xjentifiċi u industrijali tal-Ewropa li tkun tissodisfa r-rekwiżiti tal-applikazzjoni tagħhom tant eżiġenti; u biex fl-Ewropa jiżviluppaw infrastruttura għalihom tal-computing ta’ prestazzjoni għolja 3 fuq skala eksa u ta’ klassi dinjija sal-2022/2023.
Biex jintlaħqu dawn l-għanijiet se jkun hemm bżonn strumenti legali u finanzjarji ġodda li jippermettu li (fl-2019/2020) jiġu akkwistati żewġ magni fuq skala pre-eksa u ta’ klassi dinjija li għandhom ftit mijiet ta’ petaflops3 kull waħda u jsiru disponibbli għall-utenti pubbliċi u privati biex jiġu żviluppati applikazzjonijiet industrijali u xjentifiċi ewlenin li jrawmu l-iżvilupp ta’ ekosistema wiesgħa fuq skala pre-eksa fl-Ewropa. L-istrument jeħtieġlu jappoġġa wkoll l-iżvilupp fl-R&D u teknoloġiku meħtieġ biex jiġu kodisinjati magni kompetittivi Ewropej fuq skala eksa, fosthom l-ewwel ġenerazzjoni ta’ teknoloġija Ewropea ta’ mikroproċessur b’potenza baxxa, teknoloġija importanti biex l-Ewropa tikseb kapaċità fuq skala eksa sal-2022/2023. Iżda l-akkwist ta’ sistemi fuq skala eksa mhux parti minn din il-proposta.
Fis-sajf u fil-ħarifa tal-2017, il-Kummissjoni għamlet valutazzjoni tal-impatt biex tidentifika l-aqwa strument biex tilħaq dawn il-miri, filwaqt li tħalli l-aħjar impatt ekonomiku, soċjali u ambjentali u tħares l-interessi tal-Unjoni. Instab li l-aħjar għażla hi Impriża Konġunta. Impriża Konġunta tipprovdi qafas ġuridiku, kuntrattwali u organizzattiv komuni li jagħti struttura lill-impenji konġunti tal-membri parteċipanti fiha. Din tipprovdi wkoll struttura ta’ governanza soda u ċertezza baġitarja lill-membri tagħha. Din tista’ timplimenta l-akkwist konġunt u tħaddem sistemi tal-computing ta’ prestazzjoni għolja bil-promozzjoni ta’ teknoloġija (l-aktar dik Ewropea). Din tista’ taġixxi bħala s-sid tas-superkompjuters fuq skala pre-eksa li jiġu ffinanzjati b’mod konġunt mill-membri tagħha u b’hekk tiffaċilita aċċess għalihom mingħajr diskriminazzjoni. Fl-aħħar nett, din tista’ tniedi programmi tar-riċerka, l-iżvilupp u l-innovazzjoni biex jiġu żviluppati teknoloġiji u sussegwentement jiġu integrati fis-sistemi Ewropej tas-supercomputing fuq skala eksa, u b’hekk tingħalaq il-katina mir-riċerka u l-iżvilupp sat-twassil u t-tħaddim ta’ sistemi tal-computing ta’ prestazzjoni għolja fuq skala eksa, u tikkontribwixxi għall-ħolqien ta’ industrija kompetittiva Ewropea għall-provvista tat-teknoloġija.
L-Impriża Konġunta EuroHPC se tieħu l-fondi mill-baġits tal-Qafas Finanzjarju Pluriennali (QFP) attwali li huma diġà impenjati għall-attivitajiet tal-computing ta’ prestazzjoni għolja fil-programmi ta’ ħidma għall-aħħar sentejn ta’ Orizzont 2020 u tal-Faċilità Nikkollegaw l-Ewropa. L-Impriża Konġunta EuroHPC mhix se tiddependi fuq finanzjament addizzjonali mill-Qafas Finanzjarju Pluriennali li jmiss biex tilħaq l-għanijiet tagħha. Jekk il-Qafas Finanzjarju Pluriennali li jmiss jipprovdi l-fondi, ir-Regolament dwar l-Impriża Konġunta EuroHPC ikun jeħtieġ jiġi emendat biex jiddefinixxi mandat ġdid li jkopri l-akkwist u t-tħaddim tal-infrastruttura fuq skala eksa, l-iżvilupp tat-teknoloġija tal-HPC ta’ wara l-iskala eksa, u l-akkwist u t-tħaddim ta’ din l-infrastruttura fuq skala post-eksa, inkluż l-integrazzjoni eventwali tagħha mat-teknoloġiji tal-quantum computing. Kif emendat, il-mandat usa’ se jintrifed b’valutazzjoni tal-impatt proporzjonata mar-rekwiżiti tar-Regolamentazzjoni Aħjar.
Kif se topera l-Impriża Konġunta EuroHPC?
L-attivitajiet tal-Impriża Konġunta se jinġabru madwar żewġ pilastri ewlenin:
(1)l-akkwist u t-tħaddim tal-HPC u tal-infrastrutturi tad-dejta: l-akkwiżizzjoni ta’ infrastrutturi tad-dejta u tas-supercomputing klassi dinjija, l-iskjerament tagħhom, l-interkonnessjoni u t-tħaddim; u l-forniment u l-immaniġġar tal-aċċess għal dawn l-infrastrutturi għal firxa wiesgħa ta’ utenti pubbliċi u privati, u
(2)programm tar-riċerka u l-innovazzjoni fl-HPC: l-appoġġ għal aġenda tal-R&I b’rabta mal-iżvilupp Ewropew fit-teknoloġija u fl-għarfien tal-HPC; l-iżvilupp fl-applikazzjonijiet u fl-ħiliet u l-użu wiesa’ tal-HPC.
Is-sħubija fl-Impriża Konġunta se tkun kif ġej:
–il-membri pubbliċi: l-Unjoni (irrappreżentata mill-Kummissjoni) u l-Istati Membri u l-pajjiżi assoċjati ma’ Orizzont 2020 4 li jixtiequ jieħdu sehem (l-Istati Parteċipanti). Bħalissa, l-Istati Parteċipanti huma t-13-il pajjiż li ffirmaw id-Dikjarazzjoni tal-EuroHPC: Franza, il-Ġermanja, l-Italja, il-Lussemburgu, in-Netherlands, il-Portugall, Spanja, il-Belġju, is-Slovenja, il-Bulgarija, il-Greċja, il-Kroazja u l-Iżvizzera, iżda magħhom jistgħu jingħaqdu xi Stati Membri u Pajjiżi Assoċjati oħrajn, u
–il-membri privati: rappreżentanti tal-partijiet konċernati tal-HPC u tal-Big Data, inkluż l-akkademiċi u l-industrija. L-assoċjazzjonijiet ETP4HPC 5 u BDVA 6 li jirrappreżentaw l-entitajiet privati fis-sħubijiet pubbliċi-privati kuntrattwali bagħtu ittri ta’ appoġġ għall-implimentazzjoni tal-inizjattiva tal-EuroHPC u wrew l-interess tagħhom li jikkontribwixxu għall-attivitajiet tal-Impriża Konġunta.
Il-governanza tal-Impriża Konġunta se tkun strutturata kif ġej:
–Bord tat-Tmexxija magħmul minn rappreżentanti tal-membri pubbliċi tal-Impriża Konġunta u se jkun responsabbli mit-tfassil tal-politika strateġika u għad-deċiżjonijiet dwar il-finanzjament b’rabta mal-akkwist u l-attivitajiet tar-riċerka u l-innovazzjoni tal-Impriża Konġunta. Fil-prinċipju, id-drittijiet tal-vot tal-membri u l-proċeduri se jkunu proporzjonati mal-kontribuzzjonijiet finanzjarja tagħhom, u
–Bord ta’ Konsulenza Xjentifika u Industrijali magħmul minn rappreżentanti tal-membri privati tal-Impriża Konġunta. Sabiex ikunu evitati l-kunflitti ta’ interess, b’mod partikolari fl-akkwist tas-superkompjuters fuq skala eksa għall-fornituri ta’ teknoloġija ta’ prestazzjoni għolja, dan il-Bord se jaqdi rwol konsultattiv biss u se jkun jinkludi żewġ gruppi konsultattivi:
·Grupp Konsultattiv għar-Riċerka u l-Innovazzjoni li jinkludi rappreżentanti mill-akkademiċi, l-utenti mill-industrija u l-fornituri tat-teknoloġija u li se jkun responsabbli għat-tfassil tal-aġenda tar-R&I għal perjodu medju u għaż-żmien fit-tul dwar it-teknoloġija u l-applikazzjonijiet, li tkopri attivitajiet tar-riċerka, l-innovazzjoni, l-applikazzjonijiet u l-iżvilupp tal-ħiliet appoġġati mill-programm tar-R&I tal-Impriża Konġunta, u
·Grupp Konsultattiv għall-Infrastruttura li jinkludi esperti akkademiċi bl-esperjenza u esperti fl-industrija tal-utenti magħżulin mill-Bord tat-Tmexxija u se jagħtih pariri indipendenti dwar l-akkwist u t-tħaddim tas-superkompjuters li jkunu proprjetà tal-Impriża Konġunta.
L-Impriża Konġunta EuroHPC se tibda taħdem fl-2019. Fl-2019-2020, din se tiftaħ sejħa għal proposti tar-R&I biex jiġu ffinanzjati attivitajiet tal-iżvilupp tat-teknoloġija u tal-applikazzjonijiet tal-HPC. Barra minn hekk, din se takkwista żewġ magni fuq skala pre-eksa ta’ klassi dinjija bi ftit mijiet ta’ Petaflops u tikkofinanzja l-akkwiżizzjoni ta’ mill-inqas żewġ magni oħra bi ftit għexieren ta’ Petaflops.
L-Impriża Konġunta se takkwista u tkun sid il-magni tal-HPC iffinanzjati prinċipalment mill-Unjoni. L-Istati Parteċipanti se jakkwistaw u jkunu l-proprjetarji ta’ dawk li jiffinanzjaw prinċipalment huma stess.
L-Impriża Konġunta se takkwista s-superkompjuters fuq skala pre-eksa tagħha b’żewġ stadji:
–qabelxejn, se tagħżel entità ospitanti fi Stat Membru parteċipant fl-Impriża Konġunta li jipprovdi l-faċilitajiet meħtieġa biex jospita u jopera superkompjuter (tipikament ċentru supercomputing). Il-Bord tat-Tmexxija se jistabbilixxi l-kriterji għall-għażla tal-entità ospitanti. L-Impriża Konġunta u l-entità ospitanti se jiffirma ftehim ta’ akkoljenza li jistabbilixxi r-responsabbiltajiet tal-entità fejn jidħlu l-installazzjoni u t-tħaddim tal-magni tal-HPC. Is-superkompjuters fuq skala pre-eksa se jkunu qegħdin fi Stat Membru għax l-għan ġenerali hu l-appoġġ għal ekosistema integrata tal-Computing ta’ Prestazzjoni Għolja (HPC) fl-Unjoni 7 .
–it-tieni nett, l-Impriża Konġunta se tniedi l-proċedura biex jiġi akkwistat is-superkompjuter li jrid jiġi installat u mħaddem fl-entità ospitanti magħżula.
Il-kontribuzzjoni finanzjarja tal-Unjoni skont il-Qafas Finanzjarju Pluriennali attwali hi EUR 486 miljun, b’ammonti simili mingħand l-Istati Parteċipanti u l-Membri Privati tal-Impriża Konġunta EuroHPC.
L-Impriża Konġunta se tuża dawn il-fondi l-aktar biex timplementa l-attivitajiet tagħha fiż-żewġ pilastri msemmija hawn fuq. B’mod partikolari, it-tieni pilastru (il-programm tar-riċerka u l-innovazzjoni fl-HPC) se jindirizza l-ineffiċjenzi fil-koordinazzjoni tal-programm li qed iġġarrab bħalissa l-Kummissjoni għax qed ikollha timplimenta l-istrateġija tal-HPC bi programmi ta’ ħidma separati (Orizzont 2020 u l-Faċilità Nikkollegaw l-Ewropa). Il-Bord tat-Tmexxija se jkun responsabbli biex:
·jallinja l-kontenut u jissinkonizza d-diversi sejħiet mal-aġenda strateġika tal-HPC;
·jiżgura koerenza bejn it-temi tas-sejħiet; u
·idaħħal fis-seħħ l-istrumenti ta’ finanzjament adegwati biex jintlaħqu l-għanijiet, speċjalment l-akkwist innovattiv li jibda mill-iżvilupp tat-teknoloġija Ewropea tal-HPC sal-akkwist tal-magni Ewropej.
Bir-regoli ta’ Orizzont 2020, l-Impriża Konġunta se tkun tista’ tintroduċi dispożizzjonijiet li jħarsu l-interessi ekonomiċi u strateġiċi tal-Unjoni, jiġifieri jipproteġu l-proprjetà intellettwali (IPR) magħmula fl-Unjoni, u qabel jisfruttaw is-sejbiet tar-riċerka u l-innovazzjoni ffinanzjati mill-UE fl-Unjoni.
•Konsistenza mad-dispożizzjonijiet eżistenti ta’ politika fil-qasam ta’ politika
Il-Komunikazzjoni tal-Kummissjoni tal-2012 fuq il-“Computing ta’ Prestazzjoni Għolja: Post l-Ewropa f’Tellieqa Globali”1 tenfasizza n-natura strateġika tal-HPC bħala assi kruċjali għall-kapaċità tal-innovazzjoni tal-UE.
Fit-19 ta’ April 2016, il-Kummissjoni adottat l-Inizjattiva Ewropea dwar il-Cloud Computing, bħala parti mill-istrateġija tagħha dwar id-Diġitalizzazzjoni tal-Industrija Ewropea. 8 Din għandha x’taqsam mar-rwol tal-Kummissjoni u tal-Istati Membri biex joħolqu ekosistema Ewropea ewlenija tal-HPC u tal-Big Data, mirfuda minn infrastruttura tal-HPC, tad-dejta u tan-netwerks ta’ klassi dinjija. Dan l-infrastruttura tgħin biex l-UE ssir waħda l-aqwa potenzi tas-supercomputing fid-dinja sal-2022/2023 bis-saħħa ta’ superkompjuters fuq skala eksa bbażati fuq teknoloġija Ewropea.
Fl-10 ta’ Mejju 2017, il-Kummissjoni adottat Rieżami ta’ nofs it-terminu tal-istrateġija tas-suq uniku diġitali 9 , li fih ħabbret li sa tmiem l-2017 beħsiebha tipproponi strument legali li jipprovdi qafas tal-akkwist għal infrastruttura integrata pan-Ewropea għas-supercomputing fuq skala eksa u għad-dejta.
L-intervent tal-politika hu msejjes ukoll fuq il-pakkett ta’ politika “Id-Diġitizzazzjoni tal-Industrija Ewropea” (ara hawn fuq).
Il-bażi ġuridika tal-inizjattiva Impriża Konġunta EuroHPC hi l-Artikolu 187 u l-ewwel paragrafu tal-Artikolu 188 tat-Trattat dwar il-Funzjonament tal-Unjoni Ewropea.
•Is-sussidjarjetà (għall-kompetenza mhux esklużiva)
Filwaqt li f’dawn l-aħħar snin żdiedet l-importanza tal-HPC u fost is-setturi pubbliċi u privati u tax-xjenza, kien hemm żieda esponenzjali fil-livell tal-investiment meħtieġ biex jibqgħu kompetittivi fix-xenarju dinji. Dan wassal għal rikonoxximent wiesa’ li kulħadd igawdi bl-‘Ewropeizzazzjoni’ ta’ dan il-qasam permezz ta’ infrastruttura kondiviża u l-użu komuni tal-kapaċitajiet eżistenti. Dan jinkludi wkoll lill-Istati Membri li jaf isibuha bi tqila biex jibnu infrastrutturi nazzjonali tal-HPC li jkunu awtosuffiċjenti, filwaqt li jistgħu jagħtu kontribut siewi għal kapaċitajiet tal-HPC federati u interkonnessi fil-livell tal-UE u jibbenefikaw minnhom.
L-iskala tar-riżorsi meħtieġa biex jinħolqu infrastruttura u ekosistema tal-HPC sostenibbli u ta’ klassi dinjija tisboq dak li l-Istati Membri waħedhom jifilħu. L-ebda Stat Membru waħdu ma għandu l-mezzi finanzjarji biex jikseb kapaċitajiet tal-computing fuq skala eksa u jiżviluppa, jakkwista, iħaddem l-ekosistema tal-HPC fuq skala eksa meħtieġa waħdu u bi skedi taż-żmien kompetittivi meta mqabbel mal-mexxejja dinjija attwali f’dan il-qasam (l-Istati Uniti tal-Amerka, iċ-Ċina u l-Ġappun). L-għarfien u r-riżorsi disponibbli fl-Unjoni jeħtieġ jinġabru flimkien biex tissawwar ekosistema tal-HPC mill-aqwa tul il-katina tal-valur kollha, filwaqt li l-investimenti fil-livell tal-UE u s-servizzi li jinħolqu permezz t’hekk għandhom jiġu kkoordinati jekk l-infrastutturi tal-computing u tad-dejta tal-Unjoni jridu jlaħħqu ma’ dawk tal-kompetituri dinjin tagħha.
F’xi oqsma diġà teżisti koperazzjoni fost l-Istati Membri, l-industrija u x-xjenza. Fost l-eżempji hemm l-Assoċjazzjoni PRACE 10 , is-Sħubija Pubblika Privata kuntrattwali tal-HPC ETP4HPC, is-Sħubija Pubblika Privata kuntrattwali tal-Big Data BDVA u l-GÉANT 11 . Il-EuroHPC tibni fuq dawn għax l-investituri ewlenin tal-pajjiżi firmatarji tal-EuroHPC diġà huma rappreżentati fihom.
Appoġġ politiku tal-Istati Membri b’rabta mal-EuroHPC diġà ngħata mill-Kunsill, mill-firmatarji tad-Dikjarazzjoni tal-EuroHPC, u mill-Parlament Ewropew 12 .
Il-proposta hi konformi mal-prinċipju tal-proporzjonalità kif stabbilit fl-Artikolu 5 tat-Trattat dwar l-Unjoni Ewropea, għax fiha qafas ta’ koperazzjoni effettiv, adattata għal kull qasam ta’ intervent ta’ din l-inizjattiva, ma tmurx lil hinn minn dak meħtieġ biex jingħelbu l-problemi identifikati u hi proporzjonata mal-għanijiet tagħha. B’mod aktar speċifiku:
·Qabelxejn tistabbilixxi qafas tal-akkwist konġunt għal infrastruttura integrata tal-computing fuq skala eksa u tad-dejta ta’ klassi dinjija fl-Ewropa, li xxejjen il-frammentazzjoni tal-pjanijiet tal-investiment nazzjonali fl-HPC u d-diffikultajiet tal-akkwist ta’ superkompjuters ibbażati fuq teknoloġija Ewropea. Din tiġbor flimkien riżorsi mingħand l-Unjoni, l-Istati Parteċipanti u l-membri privati. Il-Finanzjament tal-Impriża Konġunta EuroHPC diġà hu disponibbli fil-baġit tal-Unjoni (impenji għall-attivitajiet tal-HPC fl-aħħar sentejn ta’ Orizzont 2020 u tal-Faċilità Nikkollegaw l-Ewropa). Il-ħtieġa għal aktar finanzjament mingħand l-Istati Parteċipanti u l-membri privati se tkun limitata għax il-proposta tiddependi l-aktar fuq impenji jew pjanijiet tal-investiment li diġà saru għas-snin li ġejjin;
·It-tieni nett, l-istrumenti tal-finanzjament li diġà huma disponibbli, jiġifieri Orizzont 2020 u l-Faċilità Nikkollegaw l-Ewropa. Il-benefiċjarji u l-parteċipanti mhu se jerfgħu l-ebda piż amministrattiv żejjed meta mqabbel mas-sitwazzjoni attwali; u
·It-tielet nett, l-inizjattiva tibni fuq inizjattivi eżistenti bħall-Assoċjazzjoni PRACE, is-Sħubijiet Pubbliċi Privati kuntrattwali ETP4HPC u BDVA, u ċ-Ċentri ta’ Eċċellenza li se jibqgħu jaqdu rwol deċiżiv fl-implimentazzjoni tal-għanijiet tal-Impriża Konġunta. Fil-ġejjieni, din se tkun tiddependi fuqhom biex jingħata aċċess għall-kapaċitajiet tal-HPC fl-Ewropa u biex jingħata appoġġ lill-komunitajiet tal-utenti ħalli jiżviluppaw u jadattaw l-applikazzjonijiet tagħhom fis-superkompjuters imħaddma.
Biex tinħoloq u titħaddem Impriża Konġunta li fiha tieħu sehem l-Unjoni hemm bżonn Regolament tal-Kunsill.
3.RIŻULTATI TAL-KONSULTAZZJONIJIET MAL-PARTIJIET KONĊERNATI U TAL-VALUTAZZJONIJIET TAL-IMPATT
•Konsultazzjonijiet mal-partijiet konċernati
Minn mindu ġiet ippubblikata l-Komunikazzjoni “Inizjattiva Ewropea tal-Cloud Computing” li tiddeskrivi fil-qosor l-għanijiet tal-istrateġija Ewropea dwar l-HPC, ittieħdu bosta passi biex il-partijiet konċernati jkunu infurmati dwar l-għanijiet tal-istrateġija u jiġu mistiedna jikkontribwixxu għaliha. Il-Kummissjoni organizzat diversi sessjonijiet ta’ ħidma, fosthom il-Jum Diġitali f’Ruma (fit-23 ta’ Marzu 2017) bħalma għamlu organizzazzjonijiet tal-partijiet konċernati bħall-ETP4HPC, il-PRACE u l-Cloud Ewropew tax-Xjenza.
Il-Kummissjoni kellha laqgħat regolari u informali ma’ rappreżentanti ta’ grupp ewlieni ta’ Stati Membri li ffirmaw id-Dikjarazzjoni tal-EuroHPC f’Marzu 2017 biex jiddiskutu l-pjan direzzjonali u l-implimentazzjoni ta’ inizjattiva Ewropea konġunta dwar l-HPC. Din organizzat ukoll żewġ sessjonijiet ta’ ħidma (fil-5 u fis-26 ta’ Ottubru 2017), li għalihom stiednet lill-Istati Membri kollha u li matulhom ippreżentat l-għanijiet tal-inizjattiva u l-mudell propost tal-implimentazzjoni (Impriża Konġunta) u talbet lill-Istati Membri biex jagħtu rispons u kummenti.
F’Awwissu 2017, il-Kummissjoni ppubblikat konsultazzjoni mmirata fuq inizjattiva Ewropea konġunta dwar l-HPC. Din ġiet riklamata fuq il-midja soċjali, sit web u stediniet bl-email immirati. Intalbu l-fehmiet tal-partijiet konċernati meqjusa li jirrappreżentaw il-komunità Ewropea tal-HPC sal-aħjar possibbli, fosthom il-komunitajiet tal-utenti xjentifiċi tal-infrastrutturi tal-HPC (eż. Id-29 infrastruttura kbira tar-riċerka tal-Forum Strateġiku Ewropew għall-Infrastrutturi tar-Riċerka (ESFRI), l-utenti xjentifiċi tal-PRACE, l-Infrastruttura tad-Dejta Ewropea (EUDAT), u l-Infrastruttura tal-Grilja Ewropea (EGI)), l-ETP4HPC, il-BDVA, Ċentri ta’ Eċċellenza għall-applikazzjonijiet tas-supercomputing, provdituri tas-servizzi tal-HPC, provdituri tal-aċċess tal-HPC, assoċjazzjonijiet tar-riċerka u l-innovazzjoni fl-HPC u proġetti nazzjonali u ffinanzjati mill-UE.
Waslu kważi 100 tweġiba, li wħud minnhom kienu opinjoni konsolidata ta’ assoċjazzjoni tal-partijiet konċernati. Din il-konsultazzjoni ddikjarat appoġġ qawwi għal inizjattiva Ewropea konġunta. Minbarra dan, din ħarġet fid-dieher kunsens wiesa’ dwar il-kwistjonijiet ewlenin relatati mal-HPC fl-Ewropa u l-prijoritajiet biex dawn jiġu indirizzati mal-utenti xjentifiċi, l-utenti industrijali, iċ-ċentri tas-supercomputing u l-industrija tal-provvista, li lkoll esprimew fehmiet simili.
Il-Kummissjoni għandha esperjenza fit-twaqqif u t-tmexxija tal-Impriżi Konġunti. B’mod partikolari, din se tibbenefika mill-esperjenza bl-implimentazzjoni tal-Impriża Konġunta tal-ECSEL 13 (Komponenti u Sistemi Elettroniċi għat-Tmexxija Ewropea) f’qasam relatat mal-HPC, jiġifieri l-mikroelettronika u n-nanoelettronika. Iż-żewġ Impriżi Konġunti għandhom xi atturi industrijali komuni; u hu mistenni li l-iżviluppi teknoloġiċi fejn jidħlu s-swieq tas-superkompjuters tassew speċjalizzati se jirnexxilhom jaslu fis-swieq tal-massa indirizzati mill-ECSL.
Il-Kummissjoni għamlet valutazzjoni tal-impatt tat-tliet alternattivi ta’ politika:
–xenarju bażi (l-ebda intervent ta’ politika) inkluż reviżjoni tal-istrumenti attwali biex jintlaħqu l-għanijiet tal-istrateġija Ewropea dwar l-HPC;
–Konsorzju għal Infrastruttura Ewropea tar-Riċerka (ERIC); u
–Intrapriża Konġunta.
Xi alternattivi oħra, bħall-Gruppi Ewropej b’Interess Ekonomiku (GEIE), Organizzazzjonijiet Intergovernattivi u strutturi simili għal Galileo, twarrbu għax kien jidher ċar li l-bażi ġuridika tagħhom ma tkunx tissodisfa r-rekwiżiti fundamentali għall-implimentazzjoni ta’ inizjattiva Ewropea konġunta tal-HPC.
Il-Kummissjoni eżaminat il-punt sa kemm it-tliet alternattivi li baqa’:
·ikunu effettivi biex jintlaħqu l-għanijiet tal-inizjattiva Ewropea konġunta;
·jissodisfaw ir-rekwiżiti funzjonali tal-istrument legali u finanzjarju;
·jissalvagwardjaw l-interessi tal-Unjoni; u
·iħallu impatti pożittivi fuq l-ekonomija, il-kompetittività, is-soċjetà u l-ambjent.
Bħala konklużjoni, l-Impriża Konġunta biss tqieset li tħalli l-aktar impatt pożittiv fuq dawk il-punti kollha.
Ir-riskji inerenti ta’ sħubija pubblika privata jittaffew bl-Impriża Konġunta EuroHPC, bil-modi li ġejjin:
–l-akkwist: kull operazzjoni tal-akkwist tal-Impriża Konġunta se tkun fir-responsabbiltà unika tal-Bord tat-Tmexxija (magħmul biss mill-membri pubbliċi tagħha). Dan se jiżgura li jkunu jistgħu jittiedu deċiżjonijiet tajbin dwar l-akkwist mingħajr l-interferenza tal-membri privati (b’mod partikolari l-industrija tal-provvista tal-HPC), fil-proċess tal-akkwist pubbliku konġunt għall-magni fuq skala pre-eksa jew fid-deċiżjonijiet dwar kif il-fondi pubbliċi se jintefqu;
–implimentazzjoni soda u fil-ħin tal-attivitajiet: l-għanijiet u l-kompiti tal-Impriża Konġunta se jiġu definiti b’mod ċar u l-implimentazzjoni tagħhom se tiġi sorveljata b’mod regolari u mqabbla ma’ riżultati ddefiniti sew u indikaturi ewlenin tal-prestazzjoni stabbiliti kull sena. Fost miżuri oħra se jkun hemm evalwazzjoni ex post tal-attivitajiet tagħha kull sentejn, bl-implimentazzjoni ta’ miżuri korrettivi, skont il-bżonn;
·programm tal-akkwist: L-impriża Konġunta se tgawdi mill-esperjenza ta’ ħafna mill-membri pubbliċi tagħha fl-akkwist ta’ sistemi tas-supercomputing. Barra minn hekk, il-programm ser jiġi ppjanat u sorveljat bl-għajnuna tal-membri tal-Grupp Konsultattiv għall-Infrastruttura li l-Bord tat-Tmexxija se jagħżel bir-reqqa biex jinkludi esperti b’esperjenza fl-akkwist u l-monitoraġġ tal-operazzjonijiet tal-magni nazzjonali tal-HPC.
·programm tar-riċerka u l-innovazzjoni: dan jiġi ddisinjat u implimentat b’mod simili għall-programm attwali tal-HPC permezz ta’ Orizzont 2020. Dan jiġi bbażat fuq aġendi tar-riċerka u l-innovazzjoni mħejjija mill-membri privati li jinsabu fil-Bord ta’ Konsulenza Xjentifika tal-Impriża Konġunta (inkluż rappreżentanti taż-żewġ sħubijiet pubbliċi privati kuntrattwali: ETP4HPC u BDVA).
–riskji tal-investimenti: il-kontribuzzjoni tal-baġit tal-Unjoni għall-Impriża Konġunta diġà hi disponibbli u ħafna mill-Istati Parteċipanti diġà ppjanaw l-impenji jew il-pjanijiet tal-investiment tal-HPC tagħhom għas-snin li ġejjin. L-evalwazzjoni ta’ nofs it-terminu tal-ECSEL, li kelli għanijiet simili, ħarġet fid-dieher effett qawwi ta’ lieva fejn jidħol l-investiment privat: l-Attivitajiet Konġunti wasslu għal investiment privat addizzjonali ta’ EUR 4,26 għal kull euro ta’ investiment pubbliku.
Fil-25 ta’ Ottubru 2017, il-Bord tal-Iskrutinju Regolatorju ta opinjoni pożittiva b’riżervi dwar il-Valutazzjoni tal-Impatt. Il-proposta tikkunsidra r-rakkomandazzjoni tal-Bord billi fl-Artikolu 4 tipprovdi li l-Impriża Konġunta taħdem b’finanzjament minn programmi tal-Qafas Finanzjarju Pluriennali attwali u billi fl-Artikolu 3 tiddeskrivi l-għanijiet u fl-Artikolu 1 tal-Anness (tal-Istatuti) tiddeskrivi l-kompiti li l-Impriża Konġunta jenħtieġ tissodisfa. Tqiesu wkoll it-tagħlimiet miksuba bit-twaqqif u t-tmexxija tal-Impriżi Konġunti eżistenti, b’mod partikolari permezz tal-evalwazzjoni ta’ nofs it-terminu tal-ECSEL li ġiet konkluża dan l-aħħar. Iż-żewġ Impriżi Konġunti huma simili fl-istruttura u l-għanijiet tagħhom; id-differenza ewlenija hi l-attivitajiet il-kbar tal-akkwist tal-EuroHPC li l-ECSEL ma għandhiex. Din id-differenza tispjega l-attribuzzjoni ta’ drittijiet tal-vot b’mod proporzjonat mal-kontribuzzjoni tal-parteċipanti, kif rifless fil-Premessa 25 tal-proposta tal-EuroHPC u fl-Artikolu 6 tal-Anness tagħha (l-Istatuti).
Din il-proposta għal Regolament li jistabbilixxi Impriża Konġunta hi konformi mal-Linji Gwida dwar Regolamentazzjoni Aħjar tal-Kummissjoni, b’mod partikolari tipproponi regolamentazzjoni biss ta’ fejn ikun meħtieġ u b’mod proporzjonat. Din isegwi l-mudell tal-ECSEL kemm jista’ jkun, imsejsa fuq l-esperjenza miksuba f’dak il-kuntest u tqis ir-rakkomandazzjonijiet ta’ nofs it-terminu tal-ECSEL.
Bit-twaqqif ta’ Impriża Konġunta EuroHPC jgħin biex tiġi ssimplifikata l-implimentazzjoni tal-attivitajiet tal-HPC li bħalissa qed twettaq il-Kummissjoni permezz ta’ Orizzont 2020. Il-Kummissjoni tiddelega s-segħa lill-Impriża Konġunta biex twettaq l-attivitajiet tal-HPC tal-Unjoni permezz ta’ żewġ programmi (Orizzont 2020 u l-Faċilità Nikkolegaw l-Ewropa) u tliet partijiet tal-programm ta’ ħidma ta’ Orizzont 2020 (‘Teknoloġiji Futuri u Emerġenti’ (FET), ‘Tmexxija fit-Teknologiji Abilitanti u Industrijali – ICT’ (LEIT-ICT) u ‘Infrastrutturi tar-Riċerka’). Dan l-approċċ itaffi d-diffikultajiet li jiġu sinkronizzati u koordinati l-attivitajiet biex jintlaħqu l-għanijiet tal-istrateġija Ewropea dwar l-HPC, u tnaqqas in-negozjati mal-erba’ konfigurazzjonijiet differenti tal-Kumitati tal-Programmi permezz ta’ negozjati ma’ Bord tat-Tmexxija uniku.
Bil-proposta se jgawdu l-Istati Membri, l-utenti xjentifiċi tal-HPC, l-industrija (inkluż l-SMEs), iċ-ċentri tas-supercomputing u fl-aħħar mill-aħħar iċ-ċittadini. L-impriża Konġunta se tixħet il-kapaċitajiet tal-HPC tal-Ewropa fi klassi dinjija, tħalli impatt dirett u pożittiv fuq l-isfidi tas-soċjetà (eż. is-saħħa, l-ambjent, il-klima, eċċ.), il-manifattura u l-inġinerija, ix-xjenza fundamentali, is-sigurtà nazzjonali u s-sikurezza, u trawwem industrija tal-provvista Ewropea għat-teknoloġiji diġitali.
Ma hemm l-ebda implikazzjoni baġitarja addizzjonali bil-Qafas Finanzjarju Pluriennali attwali għax l-Impriża Konġunta EuroHPC tieħu l-fondi tagħha mill-baġits diġà impenjati għal attivitajiet tal-Computing ta’ Prestazzjoni Għolja fil-programmi ta’ ħidma għall-aħħar sentejn ta’ Orizzont 2020 u tal-Faċilità Nikkollegaw l-Ewropa. B’kollox, miż-żewġ programmi hemm disponibbli EUR 486 miljun.
Ma’ dawn għandu jingħaqad l-istess ammont mingħand l-Istati Parteċipanti, bħala parti mill-programmi tagħhom biex jaġġornaw l-infrastruttura nazzjonali tal-HPC tagħhom.
L-entitajiet privati jenħtieġ jipprovdu ammont simili, bħala parti mill-impenn attwali tagħhom għas-sħubijiet pubbliċi privati kuntrattwali ETP4HPC u BDVA, għall-bqija tat-tul taż-żmien ta’ Orizzont 2020.
•Pjanijiet ta’ implimentazzjoni u arranġamenti għall-monitoraġġ, l-evalwazzjoni u r-rappurtar
Ladarba jibdew jitħaddmu ż-żewġ superkompjuters fuq skala eksa, evalwazzjoni ta’ nofs it-terminu se tiddetermina l-effettività tal-Impriża Konġunta bħala strument legali u finanzjarju biex jintlaħqu l-għanijiet tal-istrateġija Ewropea dwar l-HPC. B’mod partikolari, din se tivvaluta l-livell tal-Istati Parteċipanti u tal-membri privati fejn jidħlu l-parteċipazzjoni tagħhom fl-azzjonijiet tal-Impriża Konġuntai, u l-kontribuzzjoni tagħhom għaliha.
L-Impriża Konġunta se tippubblika rapport annwali tal-attività li jenfasizza l-azzjonijiet meħuda, l-ispejjeż korrispondenti, u l-akkwiżizzjoni u t-tħaddim tal-infrastruttura tal-HPC u tad-dejta akkwistata u miżmuma mill-Impriża Konġunta. Il-kisba tal-għanijiet ġenerali se tiġi vvalutata skont l-indikaturi ewlenin tal-prestazzjoni ġenerali għall-Impriżi Konġunti ffinanzjati minn Orizzont 2020 u l-indikaturi ewlenin tal-prestazzjoni speċifiċi tal-EuroHPC.
L-Artikolu 1 jistabbilixxi l-Impriża Konġunta EuroHPC, jispeċifika t-tul taż-żmien u s-sede tagħha.
Artikolu 2 jipprovdi d-definizzjonijiet ta’ “skala peta”, “skala pre-eksa” “skala eksa”, “superkompjuter”, “entità ospitanti”, “ftehim ta’ akkoljenza”, “ħin tal-aċċess”, “test tal-aċċettazzjoni”, “Stat Parteċipanti”, “membru privat”, “entità affiljata”, “entità kostitwenti” u “utent”.
L-Artikolu 3 jispeċifika l-għanijiet ġenerali u speċifiċi u l-attivitajiet tal-Impriża Konġunta EuroHPC.
L-Artikolu 4 jispeċifika l-kontribuzzjoni finanzjarja tal-Unjoni għall-ispejjeż amministrattivi u operazzjonali tal-Impriża Konġunta EuroHPC b’finanzjament mill-programmi Orizzont 2020 u l-Faċilità Nikkollegaw l-Ewropa.
L-Artikolu 5 jispeċifika l-kontribuzzjonijiet finanzjarji tal-Istati Parteċipanti u tal-membri privati għall-ispejjeż amministrattivi u operazzjonali.
L-Artikolu 6 jirreferi għall-entità ospitanti li f’idejha l-Impriża Konġunta tafda t-tħaddim tas-superkompjuters fuq skala pre-eksa u jispeċifika l-proċess kif għandha tintgħażel.
L-Artikolu 7 jistabbilixxi l-kontenut tal-ftehim ta’ akkoljenza li jistabbilixxi r-rwoli u r-responsabbiltajiet tal-entità ospitanti.
L-Artikolu 8 jipprovdi li l-Impriża Konġunta jenħtieġ tkun il-proprjetarja tas-superkompjuters fuq skala pre-eksa akkwistati sa tmiem il-ħajja ekonomika tagħhom meta jiġu trasferiti lill-entità ospitanti.
L-Artikolu 9 jistabbilixxi l-kundizzjonijiet tal-aċċess għall-utenti tas-superkompjuters.
L-Artikolu 10 jispeċifika kif il-Kummissjoni Ewropea u l-Istati Parteċipanti tal-EuroHPC se jiġu kumpensati mill-kontribuzzjoni finanzjarja tagħhom għall-akkwiżizzjoni tas-superkompjuters fuq skala pre-eksa: kull kontributur se jiġi allokat sehem mill-aċċess tal-ħin totali b’mod proporzjonat mal-kontribuzzjoni finanzjarja tiegħu.
L-Artikolu 11 jispeċifika r-regoli finanzjarji tal-Impriża Konġunta; dawn huma konformi mar-Regolament Finanzjarju.
L-Artikolu 12 jispeċifika l-kundizzjonijiet li skonthom l-Impriża Konġunta se tipprovdi servizzi kummerċjali.
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 187 u l-ewwel paragrafu tal-Artikolu 188 tiegħu,
(1)Fil-bidu, is-sħubijiet pubbliċi privati bl-għamla ta’ Impriżi Teknoloġiċi Konġunti kienu previsti mid-Deċiżjoni Nru 1982/2006/KE tal-Parlament Ewropew u tal-Kunsill 14 .
(2)Ir-Regolament (UE) Nru 1291/2013 tal-Parlament Ewropew u tal-Kunsill 15 jistabbilixxi Orizzont 2020 – il-Programm Qafas għar-Riċerka u l-Innovazzjoni (2014-2020), “Orizzont 2020”. Dan jimmira li jżid l-impatt fejn jidħlu r-riċerka u l-innovazzjoni billi jgħaqqad il-finanzjament ta’ Orizzont 2020 mal-fondi tas-settur privat fi sħubijiet pubbliċi privati f’oqsma ewlenin fejn ir-riċerka u l-innovazzjoni jistgħu jikkontribwixxu għall-għanijiet usa’ tal-kompetittività tal-Unjoni, jimmobilizzaw l-investiment privat u jgħinu ħalli jingħelbu l-isfidi soċjetali. Dawn is-sħubijiet jenħtieġ ikunu bbażati fuq impenn fit-tul, inkluż kontribuzzjoni bilanċjata mingħand is-sħab kollha, ikunu responsabbli għall-kisba tal-għanijiet tagħhom u jkunu allinjati mal-għanijiet strateġiċi tal-Unjoni għar-riċerka, l-iżvilupp u l-innovazzjoni. Il-governanza u l-funzjonament ta’ dawk is-sħubijiet jenħtieġ ikunu miftuħa, trasparenti, effettivi u effiċjenti u jagħtu l-opportunità biex firxa wiesgħa ta’ partijiet konċernati attivi fl-oqsma speċifiċi tagħhom ikunu jistgħu jieħdu sehem.
(3)B’konformita mar-Regolament (UE) Nru 1291/2013 16 u d-Deċiżjoni tal-Kunsill 2013/743/UE 17 , jista’ jingħata appoġġ lill-impriżi konġunti stabbiliti skont il-qafas ta’ Orizzont 2020 bil-kondizzjonijiet speċifikati f’dik id-Deċiżjoni.
(4)Ir-Regolament (UE) Nru 1316/2013 tal-Parlament Ewropew u tal-Kunsill 18 li jistabbilixxi l-Faċilità Nikkollegaw l-Ewropa (CEF). Is-CEF jenħtieġ tippermetti t-tħejjija u l-implimentazzjoni ta’ proġetti ta’ interess komuni fi ħdan il-qafas tal-politika tan-netwerks trans-Ewropej fis-setturi tat-trasport, tat-telekomunikazzjoni u tal-enerġija. B’mod partikolari, is-CEF jenħtieġ tappoġġa l-implimentazzjoni ta’ dawk il-proġetti ta’ interess komuni mmirati biex jiżviluppaw u jibnu infrastrutturi u servizzi ġodda, jew biex jaġġornaw infrastrutturi u servizzi eżistenti, fis-setturi tat-trasport, tat-telekomunikazzjoni u tal-enerġija. Is-CEF jenħtieġ tikkontribwixxi għall-appoġġ ta’ proġetti b’valur miżjud Ewropew u b’benefiċċji soċjetali sinifikanti li ma jirċevux finanzjament adegwat mis-suq.
(5)Ir-Regolament (UE) Nru 283/2014 tal-Parlament Ewropew u tal-Kunsill 19 stabbilixxa l-linji gwida għal netwerks trans-Ewropej fil-qasam tal-infrastruttura tat-telekomunikazzjoni u stabbilixxa l-kundizzjonijiet settorjali speċifiċi għas-settur tat-telekomunikazzjoni.
(6)Il-Computing ta’ Prestazzjoni Għolja tikkwalifika bħala proġett ta’ interess komuni, b’mod partikolari “l-aċċess għal informazzjoni tas-settur pubbliku li tista’ terġa’ tintuża – dejta pubblika miftuħa” għal infrastruttura tas-servizzi diġitali, kif jidentifika r-Regolament (UE) Nru 283/2014. B’konformità tal-Artikolu 6(3) tar-Regolament (UE) Nru 1316/2013, il-Kummissjoni tista’ tafda parti mill-implimentazzjoni tas-CEF f’idejn il-korpi msemmija fil-punt (c) tal-Artikolu 58(1) tar-Regolament (UE, Euratom) Nru 966/2012 tal-Parlament Ewropew u tal-Kunsill 20 .
(7)Il-Komunikazzjoni tal-Kummissjoni intitolata “Ewropa 2020 – Strateġija għal tkabbir intelliġenti, sostenibbli u inklużiv” 21 (l-“Istrateġija Ewropa 2020”), approvata mill-Parlament Ewropew u milll-Kunsill, tenfasizza l-ħtieġa li jinħolqu kundizzjonijiet favorevoli għall-investiment fl-għarfien u fl-innovazzjoni ħalli jinkiseb tkabbir intelliġenti, sostenibbli u inklużiv fl-Unjoni.
(8)Il-Komunikazzjoni tal-Kummissjoni tad-19 ta’ April 2016 intitolata “Inizjattiva tal-Cloud Ewropea – Il-bini ta' dejta kompetittiva u ekonomija tal-għarfien fl-Ewropa” 22 , tappella għall-istabbiliment ta’ Infrastruttura tad-Dejta Ewropea bbażata fuq kapaċitajiet tal-Computing ta’ Prestazzjoni Għolja ta’ klassi dinjija u l-iżvilupp ta’ ekosistema Ewropea sħiħa tal-Computing ta’ Prestazzjoni Għolja li kapaċi tiżviluppa teknoloġija Ewropea ġdida u toħloq superkompjuters fuq skala eksa. L-importanza tal-qasam u l-isfidi li jsibu l-partijiet konċernati tal-Unjoni jeħtieġu azzjoni urġenti ħalli jinġabru r-riżorsi u l-kapaċitajiet meħtieġa ħalli tingħalaq il-katina mir-riċerka u l-iżvilupp sat-twassil u t-tħaddim ta’ sistemi tal-Computing ta’ Prestazzjoni Għolja fuq skala eksa. Għaldaqstant jenħtieġ jiġi stabbilit mekkaniżmu fil-livell tal-Unjoni li jikkombina u jikkonċentra l-għoti ta’ appoġġ għall-istabbiliment ta’ infrastruttura Ewropea tal-Computing ta’ Prestazzjoni Għolja ta’ klassi dinjija u għar-riċerka u l-innovazzjoni fil-Computing ta’ Prestazzjoni Għolja mill-Istati Membri, l-Unjoni u s-settur privat. Jenħtieġ li l din l-infrastruttura tipprovdi aċċess lill-utenti mis-settur pubbliku, l-utenti mill-industrija u l-utenti akkademiċi, fosthom lill-komunitajiet xjentifiċi li huma parti mill-Cloud Ewropew tax-Xjenza Miftuħa.
(9)Il-Komunikazzjoni tal-Kummissjoni tal-10 ta’ Mejju 2017 dwar l-analiżi ta’ nofs it-terminu tal-implimentazzjoni tal-Istrateġija dwar is-Suq Uniku Diġitali – Suq Uniku Diġitali Konness għal kulħadd 23 , tidentifika l-Computing ta’ Prestazzjoni Għolja bħala element kritiku għad-diġitalizzazzjoni tal-industrija u l-ekonomija tad-dejta Hemm bżonn isiru investimenti kbar għall-iżvilupp, l-akkwiżizzjoni u t-tħaddim ta’ superkompjuters klassifikati fost l-aqwa tlieta fid-dinja u, waħdu, l-ebda pajjiż Ewropew ma għandu r-riżorsi biex jiżviluppa ekosistema Ewropea sħiħa tal-Computing ta’ Prestazzjoni Għolja. L-Istati Membri, l-Unjoni u s-settur privat għandhom bżonn jikkoordinaw l-isforzi tagħhom u jaqsmu r-riżorsi bejniethom ħalli jlaħħqu mad-domanda dejjem tikber għal Computing ta’ Prestazzjoni Għolja, u biex tissawwar industrija tal-Computing ta’ Prestazzjoni Għolja fl-Unjoni. Il-Komunikazzjoni tipproponi l-ħolqien ta’ strument legali li jipprovdi qafas tal-akkwist għal infrastruttura integrata tad-dejta u tas-supercomputing fuq skala eksa.
(10)Biex l-Unjoni tingħata l-prestazzjoni tal-computing meħtieġa biex tibqa’ fuq quddiem fir-riċerka, jenħtieġ li l-investiment tal-Istati Membri fil-Computing ta’ Prestazzjoni Għolja jiġi kkoordinat u jrid jissaħħaħ l-użu industrijali tat-teknoloġija tal-Computing ta’ Prestazzjoni Għolja. L-Unjoni jenħtieġ iżżid l-effettività tagħha billi ssarraf l-iżviluppi tat-teknoloġija f’sistemi tal-Computing ta’ Prestazzjoni Għolja li jiġu akkwistati fl-Ewropa, filwaqt li tistabbilixxi rabta effettiva bejn il-forniment tat-teknoloġija, il-kodisinn mal-utenti, u l-akkwist konġunt ta’ sistemi ta’ klassi dinjija.
(11)Impriża Konġunta tirrappreżenta l-aqwa strument li kapaċi jimplimenta l-miri tal-Istrateġija Ewropea għal Computing ta’ Prestazzjoni Għolja kif definita fl-Inizjattiva Ewropea dwar il-Cloud Computing 24 , biex jixxejnu l-limitazzjonijiet ta’ żmienna, jitħalla l-aktar impatt ekonomiku, soċjetali u ambjentali, u jkunu żgurati l-interessi tal-Unjoni bl-aħjar mod. Din tiġbor flimkien riżorsi tal-Unjoni, tal-Istati Parteċipanti u tas-settur privat. Tista’ timplimenta qafas tal-akkwist u tħaddem sistemi tal-Computing ta’ Prestazzjoni Għolja ta’ klassi dinjija bil-promozzjoni tat-teknoloġija, l-aktar dik Ewropea. Din tista’ tniedi programmi tar-riċerka u l-innovazzjoni għall-iżvilupp tat-teknoloġiji u l-integrazzjoni sussegwenti tagħhom f’sistemi Ewropej tas-supercomputing fuq skala eksa u tikkontribwixxi għall-ħolqien ta’ industrija kompetittiva Ewropea għall-provvista tat-teknoloġija.
(12)Jenħtieġ li l-Impriża Konġunta titwaqqaf u tibda taħdem fl-2019 biex tintlaħaq il-mira li l-Unjoni jkollha infrastruttura fuq skala pre-eksa sal-2020 u jiġu żviluppati t-teknoloġiji meħtieġa biex jinkisbu l-kapaċitajiet fuq skala eksa sal-2022/2023. Iċ-ċiklu tal-iżvilupp tat-teknoloġija tal-ġenerazzjoni li jmiss normalment jieħu bejn erbgħa (4) sa ħames (5) snin, u għalhekk biex nibqgħu kompetittivi fis-suq dinji, l-azzjonijiet biex tintlaħaq din il-mira jridu jibdew minn issa.
(13)Is-sħubija pubblika privata bl-għamla ta’ Impriża Konġunta jenħtieġ tgħaqqad il-mezzi tekniċi u finanzjarji li huma essenzjali biex tingħaraf il-kumplessità tar-ritmu dejjem aktar mgħaġġel tal-innovazzjoni f’dan il-qasam. Għalhekk, il-membri tal-Impriża Konġunta jenħtieġ ikunu l-Unjoni, l-Istati Membri u l-Pajjiżi Assoċjati (minn hawn ’il quddiem imsejħa “Pajjiżi Parteċipanti”) li jiftiehmu fuq Inizjattiva Ewropea konġunta tal-Computing ta’ Prestazzjoni Għolja, u l-assoċjazzjonijiet (minn hawn ’il quddiem imsejħa “membri privati”) li jirrappreżentaw lill-entitajiet kostitwenti tagħhom u lil organizzazzjonijiet oħra b’impenn espliċitu u attiv ħalli jinkisbu riżultati tar-riċerka u l-innovazzjoni u jżommu l-għarfien fl-Ewropa fil-qasam tal-Computing ta’ Prestazzjoni Għolja. L-Impriża Konġunta jenħtieġ tkun miftuħa għal membri ġodda, diment li dawn jagħmlu kontribuzzjoni finanzjarja, fosthom għall-ispejjeż amministrattivi, u jaċċettaw l-Istatuti tal-Impriża Konġunta.
(14)Jenħtieġ li l-Unjoni, l-Istati Parteċipanti u l-membri privati tal-Impriża Konġunta, ilkoll jipprovdu kontribuzzjoni finanzjarja għall-ispejjeż amministrattivi tal-Impriża Konġunta. Skont il-qafas finanzjarju pluriennali għas-snin 2014-2020, il-kontribuzzjoni tal-Unjoni għall-ispejjeż amministrattivi tista’ tintuża għall-ispejjeż operazzjonali biss sal-2023, u għaldaqstant l-Istati Parteċipanti u l-membri privati tal-Impriża Konġunta jenħtieġ ikopru l-bqija tal-ispejjeż amministrattivi kollha tal-Impriża Konġunta mill-2024.
(15)Bil-ħsieb li terġa’ tinkiseb pożizzjoni fuq quddiem nett fit-teknoloġiji tal-Computing ta’ Prestazzjoni Għolja, u tiġi żviluppata ekosistema sħiħa tal-Computing ta’ Prestazzjoni Għolja għall-Unjoni, fl-2014 il-partijiet konċernati industrijali u tar-riċerka fl-Assoċjazzjoni privata ETP4HPC waqqfu Sħubija Pubblika Privata kuntrattwali mal-Unjoni. Il-missjoni tagħha hi li toħloq katina tal-valur tat-tekonoloġija Ewropea tal-Computing ta’ Prestazzjoni Għolja ta’ klassi dinjija, li jenħtieġ tkun kompetittiva globalment, filwaqt li trawwem sinerġiji bejn it-tliet pilastri tal-ekosistema tal-Computing ta’ Prestazzjoni Għolja (l-iżvilupp tat-teknoloġija, l-applikazzjonijiet u l-infrastruttura tal-computing). Meta jitqies l-għarfien espert tagħha u li qed tiġbor flimkien lill-partijiet konċernati privati rilevanti tal-Computing ta’ Prestazzjoni Għolja, l-Assoċjazzjoni privata ETP4HPC jenħtieġ tkun eliġibbli biex issir membru tal-Impriża Konġunta.
(16)Bil-ħsieb li tissaħħaħ il-katina tal-valur tad-dejta, jissaħħaħ il-bini tal-komunitajiet madwar id-dejta u jinfirxu l-pedamenti għal ekonomija ta’ suċċess immexxija mid-dejta fl-Unjoni, fl-2014 il-partijiet konċernati industrijali u tar-riċerka fl-Assoċjazzjoni BDVA waqqfu Sħubija Pubblika Privata kuntrattwali mal-Unjoni. Meta jitqies l-għarfien espert tagħha u li qed tiġbor flimkien lill-partijiet konċernati privati rilevanti tal-big data l-Assoċjazzjoni privata BDVA jenħtieġ tkun eliġibbli biex issir membru tal-Impriża Konġunta.
(17)L-Assoċjazzjonijiet privati ETP4HPC u BDVA esprimew bil-miktub ir-rieda tagħhom li jikkontribwixxu għall-istrateġija teknoloġika tal-Impriża Konġunta u li jinvolvu l-għarfien espert tagħhom biex jintlaħqu l-għanijiet tal-Impriża Konġunta. Jixraq li l-assoċjazzjonijiet privati jaċċettaw l-Istatuti stabbiliti fl-Anness ta’ dan ir-Regolament b’ittra tal-approvazzjoni.
(18)L-Impriża Konġunta jenħtieġ tindirizza suġġetti ddefiniti b’mod ċar li jippermettu lill-industriji Ewropej u l-akkademiċi inġenerali biex ifasslu, jiżviluppaw u jużaw l-aktar teknoloġiji innovattivi tal-Computing ta’ Prestazzjoni Għolja, u biex jibnu infrastruttura integrata mal-Unjoni kollha b’kapaċità tal-Computing ta’ Prestazzjoni Għolja ta’ klassi dinjija, konnettività b’veloċità kbira, applikazzjonijiet mill-aktar avvanzati, u s-servizzi tad-dejta u tas-softwer għax-xjenzati tagħha u għal utenti ewlenin oħra mill-industrija, inkluż mill-SMEs u mis-settur pubbliku. L-Impriża Konġunta jenħtieġ tagħmel l-isforzi biex jonqos id-distakk speċifiku fil-ħiliet relatati mal-HPC. Jenħtieġ li l-Impriża Konġunta twitti t-triq biex tinbena l-ewwel infrastruttura ibrida tal-Computing ta’ Prestazzjoni Għolja fl-Ewropa, li tintegra arkitetturi tradizzjonali tal-computing ma’ tagħmir tal-quantum computing, pereżempju li tesplora l-użu ta’ quantum computer bħala aċċelleratur tat-threads tal-Computing ta’ Prestazzjoni Għolja. Hemm bżonn appoġġ finanzjarju strutturat u kkoordinat fil-livell Ewropew biex jgħin lit-timijiet tar-riċerka u lill-industriji Ewropej jibqgħu fuq quddiem nett f’kuntest internazzjonali kompetittiv ħafna billi jiġġeneraw riżultati eċċellenti u jintegrawhom f’sistemi kompetittivi, biex ikun żgurat l-isfruttament industrijali malajr u mifrux tat-teknoloġija Ewropea madwar l-Unjoni li joħloq effetti konsegwenzjali importanti għas-soċjetà, biex jinqasam it-teħid tar-riskji u jitwaħħdu l-forzi b’allinjament tal-istrateġiji u investimenti ta’ interess Ewropew komuni. Wara notifika mingħand Stat Membru jew grupp ta’ Stati Membri kkonċernati, il-Kummissjoni tista’ tikkunsidra li l-inizjattivi tal-Impriża Konġunta jikkwalifikaw bħala Proġetti Importanti ta’ Interess Ewropew Komuni, diment li jintlaħqu l-kundizzjonijiet kollha rilevanti skont il-Qafas tal-Komunità għall-għajnuna mill-Istat għar-riċerka u l-iżvilupp u l-innovazzjoni 25 .
(19)Sabiex tilħaq l-għanijiet tagħha fid-disinjar, l-iżvilupp u l-użu tal-aktar teknoloġiji innovattivi fil-Computing ta’ Prestazzjoni Għolja, l-Impriża Konġunta jenħtieġ tipprovdi appoġġ finanzjarju, l-aktar fl-għamla ta’ għotjiet u akkwist, wara sejħiet miftuħa u kompetittivi għal proposti u għal offerti. Dan l-appoġġ finanzjarju jenħtieġ jiġi indirizzat b’mod partikolari għan-nuqqasijiet pruvati fis-suq li jxekklu l-iżvilupp tal-programm ikkonċernat, u jenħtieġ ikollu effett ta’ inċentiv b’mod li jibdel l-aġir ta’ min jirċevih.
(20)Sabiex tilħaq l-għanijiet tagħha, l-Impriża Konġunta jenħtieġ tipprovdi qafas għall-akkwiżizzjoni ta’ infrasruttura integrata tad-dejta u tas-supercomputing fuq skala eksa ta’ klassi dinjija fl-Unjoni, biex l-utenti jitgħammru bir-riżorsi komputazzjonali strateġiċi li jeħtieġu ħalli jibqgħu kompetittivi u jegħlbu l-isfidi soċjetali, ambjentali, ekonomiċi u tas-sikurezza.
(21)L-Impriża Konġunta jenħtieġ tkun is-sid tas-superkompjuters fuq skala pre-eksa li tkun akkwistat. It-tħaddim tas-superkompjuters fuq skala pre-eksa jenħtieġ jitħalla f’idejn l-entità ospitanti, jiġifieri f’idejn entità ġuridika stabbilita fi Stat Membru li qed jieħu sehem fl-Impriża Konġunta li tipprovdi faċilitajiet biex tospita u tħaddem superkompjuter. L-entità ospitanti jenħtieġ tiżgura separazzjoni funzjonali u fiżika sa fejn ikun possibbli bejn is-superkompjuters fuq skala eksa tal-Impriża Konġunta u kull sistema tal-computing nazzjonali jew reġjonali oħra li tħaddem. L-entità ospitanti jenħtieġ jagħżilha l-Bord tat-Tmexxija tal-Impriża Konġunta. L-Impriża Konġunta jenħtieġ tibqa’ s-sid tas-superkompjuters fuq skala eksa sakemm jiġu deprezzati (tipikament wara erbgħa (4) sa ħames (5) snin ta’ tħaddim). Imbagħad is-sjieda jenħtieġ tingħadda f’idejn l-entità ospitanti tad-dekummissjonar, ir-rimi jew xi użu ieħor, u l-entità ospitanti jenħtieġ tħallas lill-Impriża Konġunta l-valur residwu tas-superkompjuters.
(22)Jenħtieġ li s-superkompjuters fuq skala pre-eksa u peta jintużaw qabelxejn għal skopijiet ta’ riċerka u innovazzjoni pubblika, minn utenti akkademiċi, mill-industrija jew mis-settur pubbliku. L-Impriża Konġunta jenħtieġ titħalla twettaq ftit attivitajiet ekonomiċi limitati għal skopijiet privati. Jenħtieġ jingħata aċċess lill-utenti stabbiliti fl-Unjoni jew f’Pajjiż Assoċjat ma’ Orizzont 2020. Id-drittijiet tal-aċċess jenħtieġ ikunu bħad-drittijiet ta’ kull utent ieħor u jingħataw b’mod trasparenti. Il-Bord tat-Tmexxija jenħtieġ jiddefinixxi d-drittijiet tal-aċċess għas-sehem tal-ħin tal-aċċess tal-Unjoni ta’ kull superkompjuter.
(23)L-Impriża Konġunta jenħtieġ tappoġġa l-akkwiżizzjoni ta’ kompjuters fuq skala peta mill-Istati Parteċipanti, bl-użu ta’ strument xieraq (eż. akkwist pubbliku ta’ soluzzjonijiet innovattivi). Jenħtieġ li l-benefiċjarji ta’ dan l-istrument ikunu s-sidien tal-kompjuter fuq skala peta. Għal kull kompjuter fuq skala peta, is-sehem tal-ħin tal-aċċess tal-Unjoni għal kull kompjuter fuq skala peta jenħtieġ ikun proporzjonat direttament mal-kontribuzzjoni finanzjarja tal-Impriża Konġunta għall-ispejjeż tal-akkwiżizzjoni eliġibbli li jġarrbu l-benefiċjarji.
(24)Jenħtieġ jitħalla jsir użu limitat tas-superkompjuters mill-utenti li jwettqu attivitajiet ekonomiċi għal applikazzjonijiet li mhumiex tar-riċerka. Il-ħin tal-aċċess jenħtieġ jingħata qabelxejn lill-utenti stabbiliti fl-Unjoni jew f’Pajjiż Assoċjat ma’ Orizzont 2020. Id-drittijiet tal-aċċess jenħtieġ jingħataw b’mod trasparenti.
(25)Il-governanza tal-Impriża Konġunta jenħtieġ tkun żgurata minn żewġ korpi: Bord tat-Tmexxija u Bord ta’ Konsulenza Xjentifika u Industrijali. Il-Bord tat-Tmexxija jenħtieġ ikun magħmul minn rappreżentanti tal-Unjoni u tal-Istati Parteċipanti. Dan jenħtieġ ikun responsabbli għat-tfassil tal-politika strateġika u d-deċiżjonijiet ta’ finanzjament relatati mal-attivitajiet tal-Impriża Konġunta, b’mod partikolari għall-attivitajiet kollha tal-akkwist pubbliku. Il-Bord ta’ Konsulenza Xjentifika u Industrijali jenħtieġ jinkludi rappreżentanti mid-dinja akkademika u mill-industrija bħal pereżempju utenti u fornituri tat-teknoloġija. Dan jenħtieġ jipprovdi konsulenza indipendenti lill-Bord tat-Tmexxija dwar l-Aġenda Strateġika tar-Riċerka u fuq l-akkwiżizzjoni u t-tħaddim tas-superkompjuters miżmuma mill-Impriża Konġunta.
(26)Fil-prinċipju, id-drittijiet tal-vot jenħtieġ ikunu proporzjonati mal-kontribuzzjonijiet finanzjarji u in natura tal-membri tiegħu. L-Istati Parteċipanti jenħtieġ ikollhom biss id-dritt li jivvutaw fuq attivitajiet relatati mal-akkwist tal-Impriża Konġunta, jekk ikunu jikkontribwixxu b’riżorsi għall-attivitajiet tal-akkwist rispettivament jenħtieġ jivvutaw biss fuq attivitajiet relatati mal-azzjonijiet indiretti jekk dawn ikun jikkontribwixxu b’riżorsi. Id-drittijiet tal-vot jenħtieġ jiġu kkalkulati kull sena abbażi tal-kontribuzzjonijiet reali.
(27)Il-kontribuzzjoni finanzjarja tal-Unjoni jenħtieġ titmexxa b’konformità mal-prinċipju tal-ġestjoni finanzjarja tajba u mar-regoli rilevanti dwar il-ġestjoni indiretta stabbiliti fir-Regolament (UE, Euratom) Nru 966/2012 u r-Regolament ta’ Delega tal-Kummissjoni (UE) Nru 1268/2012 26 . Ir-regoli applikabbli għall-Impriża Konpunta biex tidħol fi proċedura tal-akkwist pubbliku huma stabiliti fir-regoli finanzjarji tagħha.
(28)Biex trawwem ekosistema Ewropea tal-Computing ta’ Prestazzjoni Għolja, l-Impriża Konġunta jenħtieġ tagħmel użu xieraq tal-istrumenti tal-akkwist u tal-għoti, pereżempju b’akkwist prekummerċjali xieraq u b’akkwist pubbliku ta’ soluzzjonijiet innovattivi.
(29)Fil-valutazzjoni tal-impatt ġenerali tal-Impriża Konġunta jenħtieġ jitqiesu l-investimenti tal-membri privati, bħala kontribuzzjonijiet in natura, li jikkonsistu mill-ispejjeż li ġarrbu bl-implimentazzjoni ta’ azzjonijiet li minnhom jitnaqqsu l-kontribuzzjonijiet tal-Impriża Konġunta. Dawk l-investimenti ġenerali jenħtieġ jammontaw għal mill-inqas EUR 420 000 000.
(30)Biex jinżammu kundizzjonijiet ekwi bejn l-impriżi kollha attivi fis-suq intern, jenħtieġ li l-finanzjament mill-Programmi Qafas tal-Unjoni jkun kompatibbli mar-regoli dwar l-għajnuna mill-Istat ħalli tkun żgurata l-effettività tal-infiq pubbliku u jkunu evitati d-distorsjonijiet tas-suq bħall-esklużjoni tal-finanzjament privat, il-ħolqien ta’ strutturi tas-suq mhux effettivi jew il-priżervazzjoni ta’ ditti mhux effiċjenti.
(31)Il-parteċipazzjoni fl-azzjonijiet indiretti iffinanzjati mill-Impriża Konġunta jenħtieġ tkun konformi mar-Regolament (UE) Nru 1290/2013. Minbarra dan, l-Impriża Konġunta jenħtieġ tiżgura applikazzjoni konsistenti ta’ dawk ir-regoli abbażi ta’ miżuri rilevanti adottati mill-Kummissjoni.
(32)Jenħtieġ li l-għoti ta’ appoġġ finanzjarju għal attivitajiet mill-Faċilità Nikkollegaw l-Ewropa jikkonforma mar-regoli ta’ dan il-programm.
(33)L-interessi finanzjarji tal-Unjoni u tal-membri l-oħra tal-Impriża Konġunta jenħtieġ jitħarsu b’miżuri proporzjonati matul iċ-ċiklu tal-infiq, inkluż il-prevenzjoni, l-iskoperta u l-investigazzjoni ta’ irregolaritajiet, l-irkupru ta’ fondi mitlufa, imħallsa ħażin jew użati b’mod skorrett u, meta xieraq, penali amministrattivi u finanzjarji skont ir-Regolament (UE, Euratom) Nru 966/2012.
(34)Jenħtieġ li l-Impriża Konġunta taħdem b’mod miftuħ u trasparenti u tipprovdi kull informazzjoni rilevanti fil-ħin u tippromwovi l-attivitajiet tagħha, fosthom attivitajiet tal-informazzjoni u tad-disseminazzjoni maħsuba għall-pubbliku ġenerali. Ir-regoli tal-proċedura tal-korpi tal-Impriża Konġunta jenħtieġ ikunu disponibbli għall-pubbliku.
(35)Biex jiġi ffaċilitat it-twaqqif tagħha, il-Kummissjoni jenħtieġ tkun responsabbli għat-twaqqif u t-tħaddim inizjali tal-Impriża Konġunta sakemm tikseb il-kapaċità operazzjonali biex timplimenta l-baġit tagħha stess.
(36)Għall-finijiet ta’ simplifikazzjoni, il-piż amministrattiv jenħtieġ jitnaqqas għall-partijiet kollha. Jenħtieġ ikunu evitati l-awditjar doppju u ammonti ta’ dokumentazzjoni u rappurtar sproporzjonati. Għall-azzjonijiet iffinanzjati mill-programm Orizzont 2020, jenħtieġ isir awditjar b’konformità mar-Regolament (UE) Nru 1291/2013 ta’ min jirċievi l-fondi tal-Unjoni skont dan ir-Regolament. Għall-azzjonijiet iffinanzjati mill-Faċilità Nikkollegaw l-Ewropa, jenħtieġ isir awditjar b’konformità mar-Regolament (UE) Nru 1316/2013 ta’ min jirċievi l-fondi tal-Unjoni skont dan ir-Regolament.
(37)L-awditur intern tal-Kummissjoni jenħtieġ jeżerċita l-istess setgħat fuq l-Impriża Konġunta bħal dawk eżerċitati fir-rigward tal-Kummissjoni.
(38)Il-Kummissjoni, l-Impriża Konġunta, il-Qorti tal-Awdituri u l-OLAF jenħtieġ ikollhom aċċess għal kull informazzjoni meħtieġa u għall-binjiet biex iwettqu awditjar u investigazzjonijiet fuq l-għotjiet, il-kuntratti u l-ftehim iffirmat mill-Impriża Konġunta.
(39)Jenħtieġ li Orizzont 2020 jikkontribwixxi biex jixxejjen id-distakk fir-riċerka u l-innovazzjoni fl-Unjoni billi jippromwovi sinerġiji mal-Fondi Strutturali u ta’ Investiment Ewropej (FSIE). Għaldaqstant, l-Impriża Konġunta jenħtieġ tipprova tiżviluppa interazzjonijiet mill-qrib mal-FSIE, li speċifikament jistgħu jgħinu biex isaħħu l-kapaċitajiet lokali, reġjonali u nazzjonali tar-riċerka u l-innovazzjoni.
(40)Kull sejħa għal proposti u għal offerti permezz tal-Impriża Konġunta jenħtieġ tqis it-tul taż-żmien tal-Programm Qafas Orizzont 2020 u tal-Faċilità Nikkollegaw l-Ewropa, kif xieraq, għajr f’każijiet ġustifikati kif xieraq.
(41)L-Impriża Konġunta jenħtieġ tuża wkoll il-mezzi elettroniċi ġestiti mill-Kummissjoni biex tiżgura l-ftuħ u t-trasparenza u tiffaċilita l-parteċipazzjoni fiha. Għalhekk, is-sejħiet għal proposti li tniedi l-Impriża Konġunta permezz tal-programm ta’ finanzjament Orizzont 2020 jenħtieġ jiġu ppubblikati wkoll fuq il-portal uniku tal-parteċipanti u b’mezzi elettroniċi oħrajn tad-disseminazzjoni ta’ Orizzont 2020 ġestiti mill-Kummissjoni. Barra minn hekk, id-dejta rilevanti fost l-oħrajn dwar il-proposti, l-applikanti, l-għotjiet u l-parteċipanti għandha tkun disponibbli mill-Impriża Konġunta għall-inklużjoni fis-sistemi elettroniċi tar-rappurtar u tad-disseminazzjoni ta’ Orizzont 2020 ġestiti mill-Kummissjoni, b’format xieraq u bil-perjodiċità li tikkorrispondi mal-obbligi tar-rappurtar tal-Kummissjoni.
(42)L-għanijiet ta’ dan ir-Regolament, jiġifieri t-tisħiħ tar-riċerka u l-innovazzjoni industrijali, l-akkwiżizzjoni ta’ superkompjuters fuq skala pre-eksa, u l-aċċess għal infrastruttura tad-dejta u tal-Computing ta’ Prestazzjoni Għolja madwar l-Unjoni permezz ta’ implimentazzjoni min-naħa tal-Impriża Konġunta, ma jistgħux jintlaħqu biżżejjed mill-Istati Membri, iżda pjuttost, billi tkun evitata d-duplikazzjoni, tinżamm il-massa kritika u jkun żgurat li l-finanzjament pubbliku qed jintuża bl-aħjar mod, jistgħu jintlaħqu aħjar fil-livell tal-Unjoni, u għalhekk l-Unjoni tista’ tadotta ċerti miżuri, b’konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. B’konformità mal-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak meħtieġ biex jintlaħaq dak l-għan,
(1)Għall-implimentazzjoni tal-Inizjattiva għal “Computing Ewropew ta’ Prestazzjoni Għolja”, Impriża Komuni skont it-tifsira tal-Artikolu 187 tat-Trattat (l-“Impriża Konġunta Ewropea tal-Computing ta’ Prestazzjoni Għolja”, minn hawn ’il quddiem “l-Impriża Konġunta”), b’dan qed tiġi stabbilita għal perjodu sal-31 ta’ Diċembru 2026.
(2)Sabiex jitqies it-tul taż-żmien tal-Programm Qafas għar-Riċerka u l-Innovazzjoni (“Orizzont 2020”), stabbilit bir-Regolament (UE) Nru 1291/2013 u tal-Faċilità Nikkollegaw l-Ewropa (CEF), stabbilita bir-Regolament (UE) Nru 1316/2013, sa mhux aktar tard mill-31 ta’ Diċembru 2020 għandhom jiġu mnedija sejħiet għal proposti u sejħiet għal offerti permezz tal-Impriża Konġunta. F’każijiet debitament ġustifikati, is-sejħiet għal proposti jew is-sejħiet għal offerti jistgħu jiġu mnedija sal-31 ta’ Diċembru 2021.
(3)L-Impriża Konġunta għandha tkun korp fdat bl-implimentazzjoni ta’ sħubija pubblika privata kif imsemmi fl-Artikolu 209 tar-Regolament (UE, Euratom) Nru 966/2012.
(4)L-Impriża Konġunta għandu jkollha personalità ġuridika. Fl-Istati Membri kollha, din għandha tgawdi l-aktar kapaċità ġuridika estensiva mogħtija lil persuni ġuridiċi skont il-liġijiet ta’ dawk l-Istati Membri. B’mod partikolari, din takkwista proprjetà mobbli jew immobbli jew tiddisponi minnha, u tista’ tkun parti fi proċedimenti legali.
(5)Is-sede tal-Impriża Konġunta għandha tkun tinsab il-Lussemburgu.
(6)L-Istatuti tal-Impriża Konġunta (“l-Istatuti”) huma stabbiliti fl-Anness.
(1)“test tal-aċċettazzjoni” tfisser test li sar biex jiddetermina jekk ir-rekwiżiti tal-ispeċifikazzjoni tas-sistema humiex issodisfati.
(2)“ħin tal-aċċess” tfisser il-ħin tal-computing ta’ superkompjuter li jkun disponibbli għal utent jew għal grupp ta’ utenti biex jeżegwixxu l-programmi tagħhom.
(3)“entità affiljata” tfisser entità kif definita fl-Artikolu 2(1)(2) tar-Regolament 1290/2013.
(4)“entitajiet kostitwenti” tfisser l-entitajiet li jikkostitwixxu membru privat tal-Impriża Konġunta, kif definit fl-istatuti ta’ dak il-membru privat.
(5)“skala eksa” tfisser livell ta’ prestazzjoni ta’ sistemi tal-computing li kapaċi jeżegwixxu għaxar operazzjonijiet b’potenza ta’ tmintax kull sekonda (jew 1 Exaflop).
(6)“ftehim ta’ akkoljenza” tfisser ftehim, li jista’ jieħu l-għamla ta’ kuntratt ta’ servizz jew kuntratt ieħor, konkluż bejn l-Impriża Konġunta u entità ospitanti biex tħaddem is-superkompjuters fuq skala pre-eksa akkwistati mill-Impriża Konġunta.
(7)“entità ospitanti” tfisser entità ġuridika stabbilita fi Stat Membru li qed jieħu sehem fl-Impriża Konġunta li tkun tinkludi faċilitajiet biex tospita u tħaddem superkompjuter fuq skala pre-eksa.
(8)“Stati Parteċipanti” tfisser il-pajjiżi li huma membri tal-Impriża Konġunta.
(9)“skala peta” tfisser livell ta’ prestazzjoni ta’ sistemi tal-computing li kapaċi jeżegwixxu għaxar operazzjonijiet b’potenza ta’ ħmistax kull sekonda (jew 1 Petaflop).
(10)“skala pre-eksa” tfisser livell ta’ prestazzjoni tas-sistemi tal-computing li kapaċi jeżegwixxu aktar minn 100 Petaflop u inqas minn 1 Exaflop.
(11)“membri privati” tfisser l-assoċjazzjonijiet privati li huma membri tal-Impriża Konġunta.
(12)“superkompjuter” tfisser sistema tal-computing li għallinqas ikollha prestazzjoni tal-computing fuq skala peta.
(13)“utent” tfisser kwalunkwe persuna fiżika jew ġuridika, entità jew organizzazzjoni internazzjonali li tkun ingħatat ħin tal-aċċess biex tuża superkompjuter tal-Impriża Konġunta.
(1)L-Impriża Konġunta għandu jkollha dawn l-għanijiet ġenerali li ġejjin:
(a)lix-xjenzati, lill-industrija u lis-settur pubbliku mill-Unjoni jew minn Pajjiż Assoċjat ma’ Orizzont 2020 tagħtihom l-aqwa Infrastruttura tad-Dejta u tal-Computing ta’ Prestazzjoni Għolja, u tappoġġa l-iżvilupp tat-teknoloġiji u l-applikazzjonijiet tagħha f’firxa wiesgħa ta’ oqsma.
(b)tipprovdi qafas għall-akkwiżizzjoni ta’ infrastruttura integrata tad-dejta u tas-supercomputing fuq skala pre-eksa ta’ klassi dinjija fl-Unjoni;
(c)tipprovdi koordinazzjoni fil-livell tal-Unjoni u riżorsi finanzjarji biżżejjed biex tappoġġa l-iżvilupp u l-akkwiżizzjoni ta’ din l-infrastruttura, li se tkun aċċessibbli għal utenti mis-settur pubbliku u privat, qabelxejn għal skopijiet ta’ riċerka u innovazzjoni;
(d)tappoġġa l-iżvilupp ta’ ekosistema integrata tal-Computing ta’ Prestazzjoni Għolja mal-Unjoni kollha li tkopri segmenti industrijali u xjentifiċi kollha tal-katina tal-valur, speċjalment il-ħardwer, is-softwer, l-applikazzjonijiet, is-servizzi, l-inġinerija, l-interkonnessjonijiet, l-għarfien u l-ħiliet.
(2)L-Impriża Konġunta għandu jkollha dawn l-għanijiet speċifiċi li ġejjin:
(a)tikkontribwixxi għall-implimentazzjoni tar-Regolament (UE) Nru 1291/2013 u d-Deċiżjoni 2013/743/UE, b’mod partikolari l-Parti II tagħha, u għall-implimentazzjoni tar-Regolamenti (UE) Nru 1316/2013 u (UE) Nru 283/2014;
(b)tallinja l-istrateġiji bejn l-Istati Membri u l-Unjoni fi strateġija kkoordinata Ewropea tal-Computing ta’ Prestazzjoni Għolja u tikkontribwixxi biex l-appoġġ pubbliku jkun effettiv billi tevita d-duplikazzjonijiet żejda u l-frammentazzjoni tal-isforzi;
(c)tiġbor flimkien ir-riżorsi tal-Unjoni, ir-riżorsi nazzjonali u l-investiment privat, filwaqt li ġġib l-investimenti tal-Computing ta’ Prestazzjoni Għolja f’livell komparabbli mal-kompetituri dinjin tagħha;
(d)tibni u tħaddem infrastruttura integrata tad-dejta u tas-supercomputing ta’ livell dinji madwar l-Unjoni bħala komponent essenzjali għall-eċċellenza xjentifika, u għad-diġitalizzazzjoni tal-industrija, u tas-settur pubbliku, u biex jissaħħu l-kapaċitajiet tal-innovazzjoni u l-kompetittività globali ħalli joktor it-tkabbir ekonomiku u tal-impjiegi fl-Unjoni;
(e)tipprovdi aċċess għal infrastrutturi u servizzi bbażati fuq Computing ta’ Prestazzjoni Għolja lil firxa wiesgħa ta’ utenti mill-komunità tar-riċerka u xjentifika kif ukoll lill-industrija, inkluż lill-SMEs, u lis-settur pubbliku, għal applikazzjonijiet u servizzi komputintensivi u tad-dejta ġodda u emerġenti;
(f)ixxejjen id-distakk bejn ir-riċerka u l-iżvilupp u l-forniment ta’ sistemi tal-Computing ta’ Prestazzjoni Għolja fuq skala eksa, filwaqt li ssaħħaħ il-katina tal-provvista tat-teknoloġija diġitali fl-Unjoni u li l-Impriża Konġunta tkun tista’ takkwista superkompjuters tal-aqwa kwalità fid-dinja;
(g)tikseb eċċellenza fl-applikazzjonijiet tal-Computing ta’ Prestazzjoni Għolja bi prestazzjoni ta’ klassi dinjija permezz tal-iżvilupp u l-ottimizzazzjoni tal-kodiċi u tal-applikazzjonijiet b’approċċ ta’ kodisinn, filwaqt li tappoġġa ċ-Ċentri ta’ Eċċellenza f’applikazzjonijiet tal-Computing ta’ Prestazzjoni Għolja u dimostraturi pilota u esperimenti fuq skala kbira bis-saħħa tal-Computing ta’ Prestazzjoni Għolja għal applikazzjonijiet u servizzi tal-big data f’firxa wiesgħa ta’ oqsma xjentifiċi u industrijali;
(h)tinterkollega u tiffedera superkompjuters reġjonali, nazzjonali u Ewropej tal-Computing ta’ Prestazzjoni Għolja u sistemi tal-computing oħrajn, ċentri tad-dejta u softwer u applikazzjonijiet assoċjati;
(i)iżżid il-potenzjal tal-innovazzjoni tal-industrija, u b’mod partikolari tal-SMEs, bl-użu ta’ infrastrutturi u servizzi avvanzati tal-Computing ta’ Prestazzjoni Għolja;
(j)ittejjeb il-fehim tal-Computing ta’ Prestazzjoni Għolja u tikkontribwixxi biex jonqsu d-distakki fil-ħiliet fl-Unjoni b’rabta mal-Computing ta’ Prestazzjoni Għolja;
(k)twessa’ l-ambitu tal-użu tal-Computing ta’ Prestazzjoni Għolja.
Il-kontribuzzjoni finanzjarja tal-Unjoni
(1)Il-kontribuzzjoni finanzjarja tal-Unjoni lill-Impriża Konġunta, inkluż l-approprjazzjonijiet tal-EFTA, għandhom ikunu sa EUR 486 000 000, imqassmin kif ġej:
(a)EUR 386 000 000 mill-programm Orizzont 2020, li jinkludu sa EUR 10 000 000 għall-ispejjeż amministrattivi;
(b)EUR 100 000 000 mill-Faċilità Nikkollegaw l-Ewropa;
(2)Il-kontribuzzjoni finanzjarja tal-Unjoni msemmija fil-punt (a) tal-paragrafu 1 għandha titħallas mill-approprjazzjonijiet tal-baġit ġenerali tal-Unjoni allokati lill-Programm Speċifiku, li jimplimenta l-programm Orizzont 2020, stabbilit bid-Deċiżjoni 743/2013/UE.
(3)Il-kontribuzzjoni finanzjarja tal-Unjoni msemmija fil-punt (b) tal-paragrafu 1 għandha titħallas mill-approprjazzjonijiet tal-baġit ġenerali tal-Unjoni allokati lill-Faċilità Nikkollegaw l-Ewropa stabbilita bir-Regolament (UE) Nru 1316/2013 u għandha tkun iddedikata esklussivament għall-akkwiżizzjoni tal-infrastruttura.
(4)L-implimentazzjoni tal-baġit fir-rigward tal-kontribuzzjoni finanzjarja tal-Unjoni għandha tiġi fdata lill-Impriża Konġunta li taġixxi bħala korp kif imsemmi fl-Artikolu 209 tar-Regolament (UE, Euratom) Nru 966/2012 skont il-punt (c)(iv) tal-Artikolu 58(1), u l-Artikoli 60 u 61 ta’ dak ir-Regolament.
(5)L-arranġamenti għall-kontribuzzjoni finanzjarja tal-Unjoni għandhom jiġu stabbiliti fi ftehim ta’ delega u ftehimiet ta’ trasferimenti ta’ fondi annwali li jridu jintlaħqu bejn il-Kummissjoni, f’isem l-Unjoni, u l-Impriża Konġunta.
(6)Il-ftehim ta’ delega msemmi fil-paragrafu 5 għandu jindirizza l-elementi stabbiliti fl-Artikolu 58(3) u fl-Artikoli 60 u 61 tar-Regolament (UE, Euratom) Nru 966/2012 u fl-Artikolu 40 tar-Regolament ta’ Delega tal-Kummissjoni (UE) Nru 1268/2012, kif ukoll fost l-oħrajn dawn li ġejjin:
(a)ir-rekwiżiti għall-kontribuzzjoni tal-Impriża Konġunta rigward l-indikaturi tal-prestazzjoni rilevanti msemmija fl-Anness II tad-Deċiżjoni 2013/743/UE;
(b)ir-rekwiżiti għall-kontribuzzjoni tal-Impriża Konġunta fid-dawl tal-monitoraġġ imsemmi fl-Anness III tad-Deċiżjoni 2013/743/UE;
(c)l-indikaturi tal-prestazzjoni speċifiċi relatati mal-funzjonament tal-Impriża Konġunta;
(d)l-arranġamenti rigward il-forniment tad-dejta meħtieġa biex ikun żgurat li l-Kummissjoni tista’ tissodisfa l-obbligi tagħha ta’ disseminazzjoni u rappurtar kif imsemmi fl-Artikolu 28 tar-Regolament (UE) Nru 1291/2013 u fl-Artikolu 28 tar-Regolament (UE) Nru 1316/2013, inkluż fuq il-portal uniku tal-parteċipanti u b’mezzi elettroniċi oħrajn tad-disseminazzjoni ġestiti mill-Kummissjoni;
(e)l-arranġamenti dwar il-forniment tad-dejta meħtieġa biex ikun żgurat li l-Kummissjoni tista’ tissodisfa l-obbligi tagħha ta’ disseminazzjoni u rappurtar kif imsemmi fl-Artikolu 8 tar-Regolament (UE) Nru 283/2014;
(f)id-dispożizzjonijiet għall-pubblikazzjoni ta’ sejħiet għal proposti mill-Impriża Konġunta fuq il-portal uniku tal-parteċipanti u b’mezzi elettroniċi oħrajn tad-disseminazzjoni ġestiti mill-Kummissjoni;
(g)id-dispożizzjonijiet għall-pubblikazzjoni ta’ sejħiet għal offerti mill-Impriża Konġunta fil-Ġurnal Uffiċjali u b’mezzi elettroniċi oħrajn tad-disseminazzjoni ġestiti mill-Kummissjoni;
(h)l-użu tar-riżorsi umani u t-tibdil fihom, b’mod partikolari r-reklutaġġ skont il-grupp tal-funzjoni, il-grad u l-kategorija, l-eżerċizzju tal-klassifikazzjoni mill-ġdid u kull tibdil fl-għadd ta’ membri tal-persunal.
Il-kontribuzzjonijiet tal-membri għajr l-Unjoni
(1)L-Istati Parteċipanti għandhom jagħmlu kontribuzzjoni għall-ispejjeż operazzjonali u amministrattivi tal-Impriża Konġunta għal mill-anqas EUR 486 000 000, li jinkludu EUR 10 000 000 għall-ispejjeż amministrattivi.
(2)Il-membri privati tal-Impriża Konġunta għandhom jagħmlu kontribuzzjonijiet ta’ mill-inqas EUR 422 000 000 lill-Impriża Konġunta, inkluż EUR 2 000 000 għall-ispejjeż amministrattivi, jew inkella jieħdu ħsieb li dan isir mill-entitajiet kostitwenti u mill-entitajiet affiljati tagħhom.
(3)Il-kontribuzzjonijiet imsemmija fil-paragrafi 1 u 2 għandhom jikkonsistu minn kontribuzzjonijiet lill-Impriża Konġunta kif stabbilit fl-Artikolu 15 tal-Istatuti.
(4)Il-membri tal-Impriża Konġunta għajr l-Unjoni għandhom jirrappurtaw sal-31 ta’ Jannar ta’ kull sena lill-Bord tat-Tmexxija fuq il-valur tal-kontribuzzjonijiet imsemmija fil-paragrafi 1 u 2 li jkunu saru f’kull waħda mis-snin finanzjarji preċedenti.
(5)Għall-finijiet li jinstab il-valur tal-kontribuzzjonijiet imsemmija fil-punti (d), (e) u (f) tal-Artikolu 15(3) tal-Istatuti, l-ispejjeż għandhom jiġu ddeterminati skont il-prattiċi normali tal-kontabbiltà tal-ispejjeż tal-entitajiet konċernati, bl-istandards tal-kontabbiltà applikabbli tal-pajjiż fejn l-entità hi stabbilita, bl-Istandards Internazzjonali tal-Kontabbiltà u bl-Istandards Internazzjonali tar-Rappurtar Finanzjarju applikabbli. L-ispejjeż għandhom jiġu ċċertifikati minn awditur estern indipendenti maħtur mill-entità konċernata. Jekk miċ-ċertifikazzjoni tfeġġ xi inċertezza, l-Impriża Konġunta tista’ tivverifika l-metodu tal-valutazzjoni. Jekk ikun baqa’ xi inċertezzi, il-metodu tal-valutazzjoni jista’ jiġi awditjat mill-Impriża Konġunta.
(6)Il-Kummissjoni tista’ ttemm, tnaqqas b’mod proporzjonat jew tissospendi l-kontribuzzjoni finanzjarja tal-Unjoni lill-Impriża Konġunta jew tiskatta l-proċedura tal-istralċ imsemmija fl-Artikolu 25 tal-Istatuti jekk xi membri oħra għajr l-Unjoni, inkluż l-entitajiet kostitwenti u l-entitajiet affiljati tagħhom, ma jikkontribwixxux, jikkontribwixxu parzjalment biss jew jikkontribwixxu tard fir-rigward tal-kontribuzzjonijiet imsemmija fil-paragrafi 1 u 2 ta’ dan l-Artikolu.
L-entità ospitanti
(1)L-Impriża Konġunta għandha tafda t-tħaddim superkompjuter fuq skala pre-eksa individwali miżmum għandha, f’idejn entità ospitanti magħżula skont il-paragrafu 3 u skont ir-regoli finanzjarji tal-Impriża Konġunta msemmija fl-Artikolu 11.
(2)Is-superkompjuters fuq skala pre-eksa għandhom ikunu jinsabu fi Stat Parteċipanti li jkun Stat Membru tal-Unjoni. Stat Membru ma għandux jospita aktar minn superkompjuter fuq skala eksa wieħed.
(3)L-entità ospitanti għandu jagħżilha l-Bord tat-Tmexxija abbażi, fost l-oħrajn, dawn il-kriterji li ġejjin:
(a)il-konformità mal-ispeċifikazzjonijiet tas-sistema ġenerali definiti fil-proċedura tal-għażla;
(b)l-ispiża totali tal-akkwist, it-tħaddim u l-manutenzjoni tas-superkompjuter fuq skala pre-eksa, il-qsim tan-nefqa kapitali (CAPEX) u n-nefqa operazzjonali (OPEX);
(c)l-esperjenza tal-entità ospitanti fl-installazzjoni u t-tħaddim ta’ sistemi simili;
(d)il-kwalità tal-infrastruttura fiżika u tal-IT tal-faċilitajiet ta’ akkoljenza, is-sigurtà tagħha u l-konnettività tagħha mal-bqija tal-Unjoni;
(e)il-kwalità tas-servizz lill-utenti, jiġifieri l-kapaċità li jirrispettaw il-ftehim fil-livell tas-servizz mogħti fost id-dokumenti mehmuża mal-proċedura tal-għażla.
(f)l-aċċettazzjoni minn qabel mill-entità ospitanti tat-termini u l-kundizzjonijiet essenzjali stabbiliti fl-abbozz tal-ftehim ta’ akkoljenza, inkluż b’mod partikolari l-elementi stabbiliti fl-Artikolu 7(1) u dawk definiti fil-proċedura tal-għażla;
(g)l-għoti ta’ dokument ta’ sostenn li jagħtu prova tal-impenn tal-Istat Membru fejn tinsab l-entità ospitanti li jkopri l-ispejjeż kollha relatati mat-tħaddim tas-superkompjuter fuq skala pre-eksa sakemm is-sjieda tiegħu tiġi trasferita mill-Impriża Konġunta lil dik l-entità ospitanti;
(4)L-impriża Konġunta għandha tikkonkludi ftehim ta’ akkoljenza ma’ kull entità ospitanti magħżula qabel it-tnedija tal-proċedura tal-akkwiżizzjoni tas-superkompjuters fuq skala pre-eksa.
Il-ftehim ta’ akkoljenza
(1)Il-ftehim ta’ akkoljenza għandu jindirizza b’mod partikolari dan li ġej:
(a)ir-responsabbiltajiet tal-entità ospitanti waqt il-proċedura tal-akkwiżizzjoni tas-superkompjuters fuq skala pre-eksa, inkluż it-test tal-aċċettazzjoni ta’ dawk is-superkompjuters;
(b)il-kundizzjonijiet tar-responsabbiltà għat-tħaddim tas-superkompjuter fuq skala pre-eksa akkwistat mill-Impriża Konġunta;
(c)il-kwalità tas-servizz offrut lill-utenti meta jużaw is-superkompjuter fuq skala pre-eksa, kif stabbilit fil-ftehim fil-livell tas-servizz;
(d)il-kundizzjonijiet tal-aċċess għas-superkompjuter fuq skala pre-eksa, kif deċiż mill-Bord tat-Tmexxija, skont l-Artikolu 9;
(e)il-modalitajiet tal-kontabbiltà tal-ħinijiet tal-aċċess;
(f)l-ispejjeż tat-tħaddim u l-manutenzjoni li jridu jkopru l-Istati Parteċipanti;
(g)il-kundizzjonijiet għat-trasferiment tas-sjieda msemmija fl-Artikolu 8(2);
(h) l-obbligu tal-entità ospitanti li tipprovdi aċċess għas-superkompjuters fuq skala pre-eksa, filwaqt li tiżgura s-sigurtà tas-superkompjuters fuq skala pre-eksa, il-protezzjoni tad-dejta personali skont ir-Regolament (UE) 2016/679 tal-privatezza tal-komunikazzjoni elettronika skont id-Direttiva 2002/58/KE, tas-sigrieti kummerċjali skont id-Direttiva (UE) 2016/943 u l-protezzjoni tal-kunfidenzjalità ta’ dejta oħra koperta mill-obbligu tas-segretezza professjonali;
(i)l-obbligu tal-entità ospitanti li tistabbilixxi proċedura ta’ awditjar iċċertifikat li tkopri l-ispejjeż operazzjonali tas-superkompjuter tal-Impriża Konġunta u l-ħinijiet tal-aċċess tal-utenti;
(j)l-obbligu tal-entità ospitanti li darba fis-sena tippreżenta rapport tal-awditjar u dejta dwar il-ħin tal-aċċess lill-Bord tat-Tmexxija.
(2)Il-ftehim ta’ akkoljenza għandu jkun regolat bil-liġi tal-Unjoni, issupplimentat jekk meħtieġ bil-liġi nazzjonali tal-Istat Membru fejn tkun tinsab l-entità ospitanti.
(3)Il-ftehim ta’ akkoljenza għandu jkun fih klawżola ta’ arbitraġġ li tagħti ġurisdizzjoni lill-Qorti tal-Ġustizzja tal-Unjoni Ewropea.
(4)Wara li jiġi konkluż il-ftehim ta’ akkoljenza, l-Impriża Konġunta, bl-appoġġ tal-entità ospitanti magħżula, għandha tniedi l-proċeduri tal-akkwiżizzjoni tas-superkompjuter fuq skala pre-eksa skont ir-regoli finanzjarji tal-Impriża Konġunta msemmija fl-Artikolu 11.
L-akkwiżizzjoni u s-sjieda tas-superkompjuters fuq skala pre-eksa
(1)Il-kontribuzzjoni finanzjarja tal-Unjoni msemmija fl-Artikolu 4(1) għandha tkopri biss l-ispejjeż tal-akkwiżizzjoni tas-superkompjuters, u mhux l-ispejjeż operazzjonali tagħhom.
(2)L-Impriża Konġunta għandha tkun is-sid tas-superkompjuters fuq skala pre-eksa u tal-infrastruttura assoċjata.
(3)Mingħajr preġudizzju għall-Artikolu 24(4) tal-Istatuti, mhux qabel erba’ snin wara li jgħaddi b’suċċess it-test tal-aċċettazzjoni mill-Impriża Konġunta tas-superkompjuters fuq skala eksa installati f’entità ospitanti, is-sjieda tas-superkompjuter fuq skala pre-eksa tista’ tingħadda lil dik l-entità ospitanti b’deċiżjoni tal-Bord tat-Tmexxija. F’dan il-każ, l-entità ospitanti għandha tħallas lill-Impriża Konġunta l-valur residwu tas-superkompjuters mgħaddi lilha.
Aċċess għas-superkompjuters
(1)L-aċċess għas-superkompjuters għandu jingħata qabelxejn għal skopijiet ta’ riċerka u innovazzjoni permezz tal-programmi ta’ finanzjament pubbliku u għandu jkun miftuħ għall-utenti mis-settur pubbliku u privat.
(2)Il-Bord tat-Tmexxija għandu jiddefinixxi l-kundizzjonijiet ġenerali tal-aċċess u jista’ jiddefinixxi kundizzjonijiet speċifiċi tal-aċċess għal tipi differenti ta’ utenti jew applikazzjonijiet. Il-kwalità tas-servizz għandha tkun l-istess għal kull utent.
(3)Mingħajr preġudizzju għal ftehimiet internazzjonali konklużi mill-Unjoni, il-ħin tal-aċċess għandu jingħata biss lil utenti li jirrisjedu, stabbiliti jew li jinsabu fi Stat Membru jew f’pajjiż assoċjat ma’ Orizzont 2020, għajr meta l-Bord tat-Tmexxija jiddeċiedi mod ieħor, f’każijiet debitament ġustifikati u filwaqt li jitqiesu l-interessi tal-Unjoni.
Il-ħin tal-aċċess għas-superkompjuters
(1)L-utenti għandhom jingħataw aċċess għas-superkompjuters skont il-paragrafi 2 u 3 ta’ dan l-Artikolu.
(2)Is-sehem tal-ħin tal-aċċess tal-Unjoni għal kull superkompjuter fuq skala pre-eksa għandu jkun proporzjonat direttament mal-kontribuzzjoni finanzjarja tal-Unjoni għall-ispejjeż tagħha tal-akkwiżizzjoni b’rabta mal-ispiża totali tal-akkwiżizzjoni u t-tħaddim tas-superkompjuter fuq skala pre-eksa. Il-Bord tat-Tmexxija għandu jiddefinixxi d-drittijiet tal-aċċess għas-sehem tal-ħin tal-aċċess tal-Unjoni.
Kull Stat Parteċipanti għandu jingħata sehem tal-ħin tal-aċċess għal kull superkompjuter fuq skala pre-eksa li għandu jkun proporzjonat direttament mal-valur totali tal-kontribuzzjonijiet finanzjarji u in natura tiegħu għall-ispejjeż tal-akkwiżizzjoni u t-tħaddim tas-superkompjuter fuq skala pre-eksa. Mingħajr preġudizzju għall-Artikolu 12(3), l-Istat Parteċipanti għandu jkun responsabbli biex jiddefinixxi d-drittijiet tal-aċċess tal-utenti, skont il-kundizzjonijiet tal-aċċess definiti mill-Bord tat-Tmexxija skont l-Artikolu 9(2).
Ir-regoli finanzjarji
L-Impriża Konġunta għandha tadotta r-regoli finanzjarji speċifiċi tagħha skont l-Artikolu 209 tar-Regolament (UE, Euratom) Nru 966/2012 u r-Regolament ta’ Delega tal-Kummissjoni (UE) Nru 110/2014 27 .
(1)Għall-utenti industrijali li japplikaw għal dritt tal-aċċess bi skop ta’ riċerka privata, bi skop ta’ non-riċerka u innovazzjoni jew bi skop ta’ kummerċjali, għandhom japplikaw kundizzjonijiet speċifiċi. Dan is-servizz kummerċjali għandu jkun servizz bi ħlas, skont il-prezzijiet tas-suq. Il-livell tal-miżata għandu jiġi stabbilit mill-Bord tat-Tmexxija.
(2)Id-dħul iġġenerat għandu jkun dħul għall-baġit tal-Impriża Konġunta li għandu jintuża biss biex ikopri l-ispejjeż operazzjonali tal-Impriża Konġunta.
(3)Il-ħin kollu tal-aċċess mogħti għas-servizzi kummerċjali ma għandux jaqbeż l-10 % tal-ħin kollu tal-aċċess disponibbli ta’ kull superkompjuter. Il-Bord tat-Tmexxija għandu jiddeċiedi fuq l-allokazzjoni tal-ħin tal-aċċess għas-servizzi kummerċjali.
(4)Il-kwalità tas-servizzi kummerċjali għandha tkun l-istess għal kull utent.
(1)Għall-persunal tal-Impriża Konġunta għandhom japplikaw ir-Regolamenti tal-Persunal tal-Uffiċjali u l-Kundizzjonijiet tal-Impjieg ta’ Aġenti Oħra tal-Unjoni Ewropea, stabbiliti fir-Regolament tal-Kunsill (KEE, Euratom, KEFA) Nru 259/68 28 (“Regolamenti tal-Persunal” u “Kundizzjonijiet tal-Impjieg”) u r-regoli adottati b’mod konpunt bejn l-Istituzzjonijiet tal-Unjoni għall-finijiet tal-applikazzjoni r-Regolamenti tal-Persunal u l-Kundizzjonijiet tal-Impjieg.
(2)Fir-rigward tal-persunal tal-Impriża Konġunta, il-Bord tat-Tmexxija għandu jeżerċita s-setgħat mogħtija bir-Regolamenti tal-Persunal fuq l-awtorità tal-ħatra u bil-Kundizzjonijiet ta’ Impjieg fuq l-awtorità li għandha s-setgħa tikkonkludi kuntratti (“is-setgħat tal-awtorità tal-ħatra”).
Skont l-Artikolu 110 tar-Regolamenti tal-Persunal, il-Bord tat-Tmexxija għadu jadotta deċiżjoni bbażata fuq l-Artikolu 2(1) tar-Regolamenti tal-Persunal u fuq l-Artikolu 6 tal-Kundizzjonijiet tal-Impjieg li tiddelega s-setgħat rilevanti tal-awtorità tal-ħatra lid-Direttur Eżekuttiv u li tiddefinixxi l-kundizzjonijiet li skonthom tista’ tiġi sospiża dik id-delega. Id-Direttur Eżekuttiv għandu jiġi awtorizzat jissottodelega dawk is-setgħat.
Meta ċ-ċirkustanzi eċċezzjonali jeżiġu dan, il-Bord tat-Tmexxija jista’ jieħu deċiżjoni biex jissospendi temporanjament id-delega tas-setgħat tal-awtorità tal-ħatra lid-Direttur Eżekuttiv u kull sottodelega ta’ dawk is-setgħat minn dan tal-aħħar. F’dawn il-każijiet, il-Bord tat-Tmexxija għandu jeżerċita s-setgħat tal-awtorità tal-ħatra hu stess jew jiddelegahom lil wieħed mill-membri tiegħu jew lil membru tal-persunal tal-Impriża Konġunta li mhux id-Direttur Eżekuttiv.
(3)Il-Bord tat-Tmexxija għandu jadotta regoli ta’ implimentazzjoni xierqa li jagħtu effett lir-Regolamenti tal-Persunal u lill-Kundizzjonijiet tal-Impjieg, b’konformità mal-Artikolu 110 tar-Regolamenti tal-Persunal.
(4)Ir-riżorsi tal-persunal għandhom jiġu stabbiliti fil-pjan ta’ stabbiliment tal-persunal tal-Impriża Konġunta b’mod li jiġi indikat l-għadd ta’ postijiet temporanji skont il-grupp tal-funzjoni u skont il-grad, kif ukoll skont l-għadd ta’ persunal kuntrattwali espress f’ekwivalenti fulltime, b’konformità mal-baġit annwali tagħha.
(5)Il-persunal tal-Impriża Konġunta għandu jikkonsisti minn persunal temporanju u persunal kuntrattwali.
(6)Kull spiża relatata mal-persunal għandha ġġarrabha l-Impriża Konġunta.
L-Esperti Nazzjonali Sekondati u t-trainees
(1)L-Impriża Konġunta tista’ tagħmel użu minn esperti nazzjonali sekondati u trainees li ma jkunux impjegati mill-Impriża Konġunta. L-għadd ta’ esperti nazzjonali sekondati espress f’ekwivalenti fulltime għandu jiżdied mal-informazzjoni dwar ir-riżorsi tal-persunal kif imsemmi fl-Artikolu 13(4) b’konformità mal-baġit annwali.
(2)Il-Bord tat-Tmexxija għandu jadotta deċiżjoni li tistabbilixxi regoli dwar is-sekondar ta’ esperti nazzjonali mal-Impriża Konġunta u dwar l-użu tat-trainees.
Il-Protokoll Nru 7 dwar il-privileġġi u l-immunitajiet tal-Unjoni Ewroepa, mehmuża mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, għandu japplika għall-Impriża Konġunta u għall-persunal tagħha.
Ir-responsabbiltà tal-Impriża Konġunta
(1)Ir-responsabbiltà kuntrattwali tal-Impriża Konġunta għandhom jirregolawha d-dispożizzjonijiet kuntrattwali rilevanti u l-liġi applikabbli għall-ftehim, id-deċiżjoni jew il-kuntratt inkwistjoni.
(2)Fil-każ ta’ responsabbiltà mhux kuntrattwali, l-Impriża Konġunta għandha tagħmel tajjeb, skont il-prinċipji ġenerali komuni għal-liġijiet tal-Istati Membri, għal kull dannu kkawżat mill-persunal tagħha waqt il-qadi ta’ dmirijietu.
(3)Kull pagament mill-Impriża Konġunta fir-rigward tar-responsabbiltà msemmija fil-paragrafi 1 u 2 u l-ispejjeż u l-infiq mġarrba b’rabta ma’ dan, għandhom jitqiesu bħala nefqa tal-Impriża Konġunta u għandhom jiġu koperti mir-riżorsi tagħha.
(4)L-Impriża Konġunta għandha tkun responsabbli unikament għat-twettiq tal-obbligi tagħha.
(5)L-Impriża Konġunta ma għandhiex tkun responsabbli għat-tħaddim mill-entità ospitanti tas-superkompjuters tagħha.
(1)Sat-30 ta’ Ġunju 2022, il-Kummissjoni bl-għajnuna ta’ esperti indipendenti għandha twettaq evalwazzjoni interim tal-Impriża Konġunta, li b’mod partikolari għandha tivvaluta l-livell ta’ parteċipazzjoni fil-azzjonijiet indiretti, u l-kontribuzzjonijiet għalihom, min-naħa tal-Istati Parteċipanti, min-naħa tal-membri privati u l-entitajiet kostitwenti u l-entitajiet affiljati tagħhom, u anki min-naħa ta’ entitajiet ġuridiċi oħra. Il-Kummissjoni għandha tħejji rapport dwar dik l-evalwazzjoni li jkun fih il-konklużjonijiet tal-evalwazzjoni u l-osservazzjonijiet tal-Kummissjoni. Il-Kummissjoni għandha tibgħat dak ir-rapport lill-Parlament Ewropew u lill-Kunsill sal-31 ta' Diċembru 2022.
(2)Abbażi tal-konklużjonijiet tal-evalwazzjoni interim imsemmija fil-paragrafu 1 ta’ dan l-Artikolu, il-Kummissjoni tista’ taġixxi skont l-Artikolu 5(6) jew tieħu kwalunkwe azzjoni oħra xierqa.
(3)Fi żmien sitt xhur wara l-istralċ tal-Impriża Konġunta, iżda mhux aktar tard minn sentejn wara li tinbeda l-proċedura tal-istralċ imsemmija fl-Artikolu 24 tal-Istatuti, il-Kummissjoni għandha tagħmel evalwazzjoni finali tal-Impriża Konġunta. Ir-riżultati ta’ dik l-evalwazzjoni finali għandhom jiġu ppreżentati lill-Parlament Ewropew u lill-Kunsill.
Il-ġurisdizzjoni tal-Qorti tal-Ġustizzja tal-Unjoni Ewropea u l-liġi applikabbli
(1)Il-Qorti tal-Ġustizzja tal-Unjoni Ewropea għandu jkollha ġurisdizzjoni:
(a)skont kwalunkwe klawżola ta’ arbitraġġ li tinsab fil-ftehimiet jew fil-kuntratti konklużi mill-Impriża Konġunta, jew fid-deċiżjonijiet tagħha;
(b)fir-rigward ta’ tilwim relatat ma’ kumpens għal dannu kkawżat mill-persunal tal-Impriża Konġunta waqt il-qadi ta’ dmirijietu.
(c)fi kwalunkwe tilwima bejn l-Impriża Konġunta u l-persunal tagħha fil-limiti u skont il-kundizzjonijiet stabbiliti fir-Regolamenti tal-Persunal u l-Kundizzjonijiet tal-Impjieg.
(2)Għal xi kwistjoni oħra li mhix koperta minn dan ir-Regolament jew minn atti ġuridiċi oħra tal-Unjoni, għandha tapplika l-liġi tal-Istat fejn tinsab is-sede tal-Impriża Konġunta.
L-awditjar ex post
(1)L-awditjar ex post tan-nefqa fuq azzjonijiet iffinanzjati mill-baġit ta’ Orizzont 2020 għandhom jitwettqu mill-Impriża Konġunta skont l-Artikolu 29 tar-Regolament (UE) Nru 1291/2013.
(2)L-awditjar ex post tan-nefqa fuq attivitajiet iffinanzjati mill-baġit tas-CEF għandhom jitwettqu mill-Impriża Konġunta skont l-Artikolu 24 tar-Regolament (UE) Nru 1316/2013 bħala parti mill-azzjonijiet tas-CEF.
(3)Il-Kummissjoni tista’ tiddeċiedi li twettaq l-awditjar imsemmija fil-paragrafi 1 u 2 hi stess. F’dawn il-każijiet, din għandha tagħmel dan b’konformità mar-regoli applikabbli, b’mod partikolari r-Regolamenti (UE, Euratom) Nru 966/2012, (UE) Nru 1290/2013, (UE) Nru 1291/2013 u (UE) Nru 1316/2013.
(1)Il-Kummissjoni għandha tieħu miżuri xierqa biex tiżgura li, meta jiġu implimentati l-azzjonijiet iffinanzjati skont din id-Deċiżjoni, jitħarsu l-interessi finanzjarji tal-Unjoni bl-applikazzjoni ta’ miżuri preventivi kontra l-frodi, il-korruzzjoni u xi attività illegali oħra, b’verifiki effettivi u, jekk jinkixfu irregolaritajiet, bl-irkupru tal-ammonti mħallsa ħażin u, meta xieraq, b’sanzjonijiet amministrattivi effettivi, proporzjonati u dissważivi.
(2)L-Impriża Konġunta għandha tagħti aċċess lill-persunal tal-Kummissjoni u lill-persuni oħra awtorizzati mill-Kummissjoni, kif ukoll lill-Qorti tal-Awdituri, għas-siti u l-binjiet tagħha u għal kull informazzjoni, inkluż informazzjoni b’għamla elettronika, li tkun meħtieġa biex iwettqu l-awditjar tagħhom.
(3)L-Uffiċċju Ewropew ta’ Kontra l-Frodi (l-OLAF) jista’ jagħmel investigazzjonijiet, inkluż verifiki u spezzjonijiet fuq il-post, skont id-dispożizzjonijiet u l-proċeduri stabbiliti fir-Regolament tal-Kunsill (Euratom, KE) Nru 2185/96 29 u fir-Regolament (UE, Euratom) Nru 883/2013 tal-Parlament Ewropew u tal-Kunsill 30 bil-għan li jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni b’rabta ma’ ftehim ta’ għotja jew kuntratt iffinanzjat, direttament jew indirettament, skont dan ir-Regolament.
(4)Mingħajr preġudizzju għall-paragrafi 1, 2 u 3, il-kuntratti u l-ftehimiet ta’ għotja, li joħorġu mill-implimentazzjoni ta’ dan ir-Regolament għandhom jinkludu dispożizzjonijiet li b’mod espliċitu jagħtu s-setgħa lill-Kummissjoni, lill-Impriża Konġunta, lill-Qorti tal-Awdituri u lill-OLAF biex iwettqu dawn l-awditjar u l-investigazzjonijiet b’konformità mal-kompetenzi rispettivi tagħhom. Meta l-implimentazzjoni ta’ azzjoni tiġi esternalizzata jew sottodelegata, kollha kemm hi jew parzjalment, jew meta tkun teħtieġ l-għoti ta’ kuntratt tal-akkwist jew appoġġ finanzjarju lil parti terza, il-kuntratt jew il-ftehim ta’ għotja għandhom jinkludu l-obbligu tal-kuntrattur jew tal-benefiċjarju li jimponi l-aċċettazzjoni espliċita fuq xi parti terza involuta ta’ dawk is-setgħat tal-Kummissjoni, tal-Impriża Konġunta, tal-Qorti tal-Awdituri u tal-OLAF.
(5)L-Impriża Konġunta għandha tiżgura li jitħarsu l-interessi finanzjarji tal-membri tagħha kif xieraq billi tagħmel jew tikkummissjona verifiki interni u esterni adegwati.
(6)L-Impriża Konġunta għandha tissieħeb fil-Ftehim Interistituzzjonali tal-25 ta’ Mejju 1999 bejn il-Parlament Ewropew, il-Kunsill u l-Kummissjoni fir-rigward ta’ investigazzjonijiet interni mill-Uffiċċju Ewropew Kontra l-Frodi (OLAF) 31 . L-Impriża Konġunta għandha tadotta l-miżuri meħtieġa biex tiffaċilita l-investigazzjonijiet interni mwettqin mill-OLAF.
Mingħajr preġudizzju għall-Artikolu 22, l-Impriża Konġunta għandha tiżgura l-protezzjoni ta’ informazzjoni sensittiva li l-iżvelar tagħha jista’ jagħmel ħsara lill-interessi tal-membri tagħha jew tal-parteċipanti fl-attivitajiet tal-Impriża Konġunta.
(1)Ir-Regolament (KE) Nru 1049/2001 tal-Parlament Ewropew u tal-Kunsill 32 għandu japplika għad-dokumenti miżmuma mill-Impriża Konġunta.
(2)Il-Bord tat-Tmexxija tal-Impriża Konġunta jista’ jadotta l-arranġamenti prattiċi għall-implimentazzjoni tar-Regolament (KE) Nru 1049/2001.
(3)Mingħajr preħudizzju għall-Artikolu 18 ta’ dan ir-Regolament, id-deċiżjonijiet meħuda mill-Impriża Konġunta skont l-Artikolu 8 tar-Regolament (KE) Nru 1049/2001 jistgħu jkunu s-suġġett ta’ lment lill-Ombudsman skont il-kundizzjonijiet stabbiliti fl-Artikolu 228 tat-Trattat.
Ir-regoli għall-parteċipazzjoni u d-disseminazzjoni applikabbli għall-azzjonijiet indiretti ffinanzjati mill-programm Orizzont 2020
Ir-Regolament (UE) Nru 1290/2013 għandu japplika għall-azzjonijiet indiretti ffinanzjati mill-Impriża Konġunta mill-programm ta’ finanzjament Orizzont 2020. Skont dak ir-Regolament, l-Impriża Konġunta għandha titqies bħala korp tal-finanzjament u għandha tipprovdi appoġġ finanzjarju għall-azzjonijiet indiretti kif stabbilit fl-Artikolu 1 tal-Istatuti.
Ir-regoli applikabbli għall-attivitajiet iffinanzjati mill-programm CEF
Ir-Regolament (UE) Nru 1316/2013 għandu japplika għall-attivitajiet iffinanzjati mill-Impriża Konġunta mill-programm ta’ finanzjament CEF.
Appoġġ mingħand l-Istat Membru ospitanti
L-Impriża Konġunta u l-Istat fejn tinsab is-sede jistgħu jikkonkludu ftehim amministrattiv dwar il-privileġġi u l-immunitajiet u appoġġ ieħor li dak l-Istat għandu jagħti lill-Impriża Konġunta.
L-azzjonijiet inizjali
(1)Il-Kummissjoni għandha tkun responsabbli mit-twaqqif u t-tħaddim inizjali tal-Impriża Konġunta sakemm din ikollha l-kapaċità operazzjonali li timplimenta l-baġit tagħha stess. B’konformità mal-liġi tal-Unjoni, il-Kummissjoni għandha twettaq kull azzjoni meħtieġa b’kollaborazzjoni mal-membri l-oħra u bl-involviment tal-korpi kompetenti tal-Impriża Konġunta.
(2)Għall-finijiet tal-paragrafu 1:
(a) sakemm id-Direttur Eżekuttiv jassumi d-doveri tiegħu wara l-ħatra tiegħu mill-Bord tat-Tmexxija skont il-klawżola 7 tal-Istatuti, il-Kummissjoni tista’ taħtar uffiċjal tal-Kummissjoni biex jaġixxi bħala Direttur Eżekuttiv interim u jeżerċita d-dmirijiet assenjati lid-Direttur Eżekuttiv li jista’ jkun megħjun minn għadd limitat ta’ uffiċjali tal-Kummissjoni;
(b)b’deroga mill-Artikolu 13(2) ta’ dan ir-Regolament, id-Direttur interim għandu jeżerċita s-setgħat tal-awtorità tal-ħatra;
(c)il-Kummissjoni tista’ tassenja għadd limitat ta’ uffiċjali tagħha fuq bażi interim.
(3)Id-Direttur Eżekuttiv interim jista’ jawtorizza l-pagamenti kollha koperti mill-approprjazzjonijiet previsti fil-baġit annwali tal-Impriża Konġunta ladarba jkunu approvati mill-Bord tat-Tmexxija, u jista’ jikkonkludi ftehimiet, deċiżjonijiet u kuntratti, inkluż kuntratti tal-persunal wara l-adozzjoni tal-pjan ta’ stabbiliment tal-persunal tal-Impriża Konġunta.
(4)Bi qbil komuni mad-Direttur Eżekuttiv tal-Impriża Konġunta u soġġetta għall-approvazzjoni tal-Bord tat-Tmexxija, id-Direttur Eżekuttiv interim għandu jiddetermina d-data meta l-Impriża Konġunta għandu jkollha l-kapaċità biex timplimenta l-baġit tagħha. Minn dik id-data, il-Kummissjoni għandha tastjeni milli tagħmel impenji u teżegwixxi pagamenti għall-attivitajiet tal-Impriża Konġunta.
1.QAFAS TAL-PROPOSTA/INIZJATTIVA
1.6.It-tul taż-żmien u l-impatt finanzjarju
1.7.Modi ta’ ġestjoni ppjanati
2.1.Ir-regoli dwar il-ġestjoni u r-rappurtar
2.2.Sistema ta’ ġestjoni u kontroll
3.1.Intestaturi tal-qafas finanzjarju pluriennali u l-linji baġitarja tan-nefqa affettwati
3.2.Stima tal-impatt fuq in-nefqa
3.2.1.Sommarju tal-istima tal-impatt fuq in-nefqa
3.2.2.Stima tal-impatt fuq l-approprjazzjonijiet operazzjonali
3.2.3.Stima tal-impatt fuq l-approprjazzjonijiet ta’ natura amministrattiva
3.3.Stima tal-impatt fuq id-dħul
Inizjattiva Ewropea komuni dwar il-Computing ta’ Prestazzjoni Għolja – “il-EuroHPC”
Qasam ta’ politika: Suq Uniku Diġitali
Attività: Infrastruttura tad-Dejta Ewropea
◻ Il-proposta/inizjattiva hi relatata ma’ azzjoni ġdida
◻ Il-proposta/inizjattiva hi relatata ma’ azzjoni ġdida li ssegwi proġett pilota/azzjoni preparatorja 33
◻ Il-proposta/inizjattiva hi relatata mal-estensjoni ta’ azzjoni eżistenti
⌧ Il-proposta/inizjattiva hi relatata ma’ azzjoni diretta mill-ġdid lejn azzjoni ġdida
L-Impriża Konġunta EuroHPC se tieħu l-fondi tagħha mill-baġits tal-Qafas Finanzjarju Pluriennali attwali li huma diġà impenjati għall-attivitajiet relatati mal-Computing ta’ Prestazzjoni Għolja fil-programmi ta’ ħidma differenti għall-aħħar sentejn ta’ Orizzont 2020 u tal-Faċilità Nikkollegaw l-Ewropa.
1.4.L-għanijiet
1.4.1.L-għanijiet strateġiċi pluriennali tal-Kummissjoni fil-mira tal-proposta/inizjattiva
(a) Lix-xjenzati, lill-industrija u lis-settur pubbliku mill-Unjoni jew minn Pajjiż Assoċjat ma’ Orizzont 2020 tagħtihom l-aqwa Infrastruttura tad-Dejta u tal-Computing ta’ Prestazzjoni Għolja, u tappoġġa l-iżvilupp tat-teknoloġiji u l-applikazzjonijiet tagħha f’firxa wiesgħa ta’ oqsma;
(b) Tipprovdi qafas għall-akkwiżizzjoni ta’ infrastruttura integrata tad-dejta u tas-supercomputing fuq skala pre-eksa ta’ klassi dinjija fl-Ewropa;
(c) Tipprovdi koordinazzjoni fil-livell tal-Unjoni u riżorsi finanzjarji biżżejjed biex tappoġġa l-iżvilupp u l-akkwiżizzjoni ta’ din l-infrastruttura, li se tkun aċċessibbli għal utenti pubbliċi u privati mis-settur pubbliku u privat, qabelxejn għal skopijiet ta’ riċerka u innovazzjoni;
(d) Tappoġġa l-iżvilupp ta’ ekosistema integrata Ewropea tal-Computing ta’ Prestazzjoni Għolja u l-Big Data mal-Unjoni kollha li tkopri segmenti industrijali u xjentifiċi kollha tal-katina tal-valur, speċjalment il-ħardwer, is-softwer, l-applikazzjonijiet, is-servizzi, l-inġinerija, l-interkonnessjonijiet, l-għarfien u l-ħiliet.
1.4.2.L-għanijiet speċifiċi
(a) Tikkontribwixxi għall-implimentazzjoni tar-Regolament (UE) Nru 1291/2013 u d-Deċiżjoni 2013/743/UE, b’mod partikolari l-Parti II tagħha, u għall-implimentazzjoni tar-Regolamenti (UE) Nru 1316/2013 u (UE) Nru 283/2014;
(b) Tallinja l-istrateġiji bejn l-Istati Membri u l-Unjoni fi strateġija kkoordinata Ewropea tal-Computing ta’ Prestazzjoni Għolja u tikkontribwixxi biex l-appoġġ pubbliku jkun effettiv billi tevita d-duplikazzjonijiet żejda u l-frammentazzjoni tal-isforzi;
(c) Tiġbor flimkien ir-riżorsi tal-Unjoni, ir-riżorsi nazzjonali u l-investiment privat, filwaqt li ġġib l-investimenti tal-Computing ta’ Prestazzjoni Għolja f’livell komparabbli mal-kompetituri dinjin tagħha;
(d) Tibni u tħaddem infrastruttura integrata tad-dejta u tas-supercomputing ta’ klassi dinjija madwar l-Unjoni bħala komponent essenzjali għall-eċċellenza xjentifika, u għad-diġitalizzazzjoni tal-industrija Ewropea, u tas-settur pubbliku, u biex jissaħħu l-kapaċitajiet tal-innovazzjoni u l-kompetittività globali ħalli joktor it-tkabbir ekonomiku u tal-impjiegi fl-Unjoni;
(e) Tipprovdi aċċess għal infrastrutturi u servizzi bbażati fuq Computing ta’ Prestazzjoni Għolja lil firxa wiesgħa ta’ utenti riċerkaturi, xjentifiċi u industrijali mill-komunità tar-riċerka u xjentifika kif ukoll lill-industrija, inkluż lill-SMEs, u lis-settur pubbliku, għal applikazzjonijiet u servizzi komputintensivi u tad-dejta ġodda u emerġenti;
(f) Ixxejjen id-distakk bejn ir-riċerka u l-iżvilupp u l-forniment ta’ sistemi tal-Computing ta’ Prestazzjoni Għolja fuq skala eksa, filwaqt li ssaħħaħ il-katina tal-provvista tat-teknoloġija diġitali fl-Unjoni u li l-Impriża Konġunta tkun tista’ takkwista superkompjuters tal-aqwa kwalità fid-dinja;
(g) Tikseb eċċellenza fl-applikazzjonijiet tal-Computing ta’ Prestazzjoni Għolja bi prestazzjoni ta’ klassi dinjija permezz tal-iżvilupp u l-ottimizzazzjoni tal-kodiċi u tal-applikazzjonijiet b’approċċ ta’ kodisinn, filwaqt li tappoġġa ċ-Ċentri ta’ Eċċellenza f’applikazzjonijiet tal-Computing ta’ Prestazzjoni Għolja u dimostraturi pilota u esperimenti fuq skala kbira bis-saħħa tal-Computing ta’ Prestazzjoni Għolja għal applikazzjonijiet u servizzi tal-big data f’firxa wiesgħa ta’ oqsma xjentifiċi u industrijali;
(h) Tinterkollega u tiffedera superkompjuters reġjonali, nazzjonali u Ewropej tal-Computing ta’ Prestazzjoni Għolja u sistemi tal-computing oħrajn, ċentri tad-dejta u softwer u applikazzjonijiet assoċjati;
(i) Iżżid il-potenzjal tal-innovazzjoni tal-industrija, u b’mod partikolari tal-SMEs, bl-użu ta’ infrastrutturi u servizzi avvanzati tal-Computing ta’ Prestazzjoni Għolja;
(j) Ittejjeb il-fehim tal-Computing ta’ Prestazzjoni Għolja u tikkontribwixxi biex jonqsu d-distakki fil-ħiliet fl-Unjoni b’rabta mal-Computing ta’ Prestazzjoni Għolja;
(k) Twessa’ l-ambitu tal-użu tal-Computing ta’ Prestazzjoni Għolja.
1.4.3.Ir-riżultati mistennija u l-impatt
Bl-inizjattiva tal-EuroHPC, l-Istati Membri se jkunu jisgħu jikkoordinaw flimkien l-istrateġiji u l-investimenti tagħhom fl-HPC. L-għan aħħari hu li fl-UE tiġi stabbilita infrastruttura tad-dejta u tal-HPC ta’ klassi dinjija li l-Istati Membri waħedhom ma jistgħux jaffordjaw, l-aktar dawk bi ftit jew mingħajr riżorsi tal-HPC.
L-Istati Membri se jibbenefikaw minn infrastruttura kompetittiva ta’ klassi dinjija biex jipprovdu servizzi pubbliċi aħjar u biex jiġi appoġġat it-tfassil ta’ politika ewlenija, eż. it-teħid ta’ deċiżjonijiet strateġiċi dwar l-enerġija, il-bliet intelliġenti, il-protezzjoni ċivili, it-tibdil fil-klima, is-sigurtà nazzjonali u ċ-ċiberkriminalità.
Lix-xjenzati Ewropej, il-EuroHPC se tipprovdilhom infrastruttura ta’ klassi dinjija li tiżgura aċċess minn madwar l-Ewropa kollha għal superkompjuters u dejta b’livell għoli iggarantit ta’ riżorsi, tant indispensabbli biex tibqa’ kompetittiva fix-xjenza.
L-industrija se tgawdi bi tnaqqis fl-ispejjeż tar-riċerka u l-iżvilupp u ċ-ċikli tal-iżvilupp, u toħloq prodotti u servizzi ta’ kwalità aħjar, pereżempju f’industriji tal-manifattura u tal-inġinerija (eż. tal-karozzi, l-ajruspazju), is-saħħa u l-farmaċewtika (eż. l-iskoperta tal-mediċini), l-enerġija (eż. l-iskoperta ta’ riżorsi taż-żejt u l-gass, il-ġenerazzjoni u d-distribuzzjoni tal-enerġija rinnovabbli). L-inizjattiva se twitti t-triq ukoll għal negozji ġodda u applikazzjonijiet innovattivi f’oqsma ta’ valur miżjud għoli (eż. il-mediċina personalizzata, il-bijoinġinerija, il-bliet intelliġenti/it-trasport awtonomu, u l-bqija), filwaqt li ssaħħaħ il-kapaċitajiet tal-innovazzjoni industrijali, b’mod partikolari tal-SMEs.
Inizjattiva mifruxa mal-Ewropa kollha li tenfasizza fuq il-provvista ta’ sors Ewropew tat-teknoloġija tal-Computing ta’ Prestazzjoni Għolja bħalma hi l-EuroHPC jkollha l-massa kritika meħtieġa u effett katalitiku fuq il-fornituri Ewropej. Il-EuroHPC se tipprovdi pjan direzzjonali ċar għall-implimentazzjoni teknoloġika ta’ teknoloġiji avvanzati fl-Ewropa u l-integrazzjoni tagħhom f’sistemi Ewropej, li jipprovdi opportunità unika għall-industrija, inkluż għall-SMEs, biex jieħdu sehem fil-kodisinn u l-iżvilupp ta’ dawn it-teknoloġiji u s-sistemi ġodda, u biex jinħolqu dritt ta’ proprjetà intellettwali (IPR) u soluzzjonijiet li jkunu jistgħu jerġgħu jintużaw fl-isforzi tan-negozju tagħhom. Il-benefiċċji ta’ dan id-dritt ta’ proprjetà intellettwali mhux se jkunu limitati għall-HPC, iżda se jinfirxu lejn setturi usa’, bħal pereżempju s-suq tal-ICT, fi żmien ftit snin wara l-introduzzjoni tagħhom f’HPC tant avvanzata; u dan jagħti vantaġġ kompetittiv lil dawk li jiżviluppawhom minn kmieni.
Il-EuroHPC jħalli impatt pożittiv fuq il-ħidma tal-Kummissjoni Ewropea. Uħud mill-attivitajiet li se twettaq il-EuroHPC, bħalissa qed jitwettqu b’erba’ partijiet differenti ta’ programm ta’ ħidma (l-infrastrutturi elettroniċi, il-FET, u l-LEIT f’Orizzont 2020, u permezz tas-sejħiet annwali tal-Faċilità Nikkollegaw l-Ewropa). Din l-implimentazzjoni tal-istrateġija tal-HPC hi partikolarment kumplessa (eż. diskussjoni ma’ erba’ konfigurazzjonijiet ta’ kumitati, is-sinkronizzazzjoni tal-baġits u l-attivitajiet b’limitazzjonijiet baġitarji u temporali tant diversi, eċċ.). Il-EuroHPC se tipprovdi struttura unika li tikkoordina l-attivitajiet differenti f’sinerġija, u aktar importanti minn hekk, se tipprovdi forum uniku għal diskussjonijiet strateġiċi mal-Istati Membri u ingranaġġ għall-isforzi u r-riżorsi tal-UE u nazzjonali.
Il-EuroHPC se tipprovdi il-qafas xieraq biex isir ippjanar strateġiku għal aktar żvilupp fiċ-ċentri Ewropej tas-supercomputing, pereżempju bi ppjanar meħtieġ u mifrux mal-Ewropa tal-arkitetturi differenti li hemm madwar l-Ewropa (u b’hekk jiġu evitati akkwisti iżolati u mhux koordinati li jistgħu jispiċċaw f’dipendenzi fuq bejjiegħa u fornituri teknoloġiċi uniċi). Barra minn hekk, l-inizjattiva tal-EuroHPC se tappoġġa l-federazzjoni ta’ dawn iċ-ċentri mill-aqwa b’firxa usa’ ta’ ċentri nazzjonali (Tier 1) u ċentri reġjonali (Tier 2), li jipprovdi infrastruttura pan-Ewropea reali li kapaċi tirrispondi d-domandi dejjem akbar min-naħa tal-utenti xjentifiċi, industrijali, tas-settur pubbliku, u partijiet konċernati oħra.
1.4.4.Indikaturi tar-riżultati u l-impatt
- Mill-anqas żewġ kompjuters fuq skala pre-eksa akkwistati b’mod konġunt sal-2019/2020.
- Is-sigħat tal-computing disponibbli għar-riċerkaturi Ewropej jiżdiedu fir-rigward tas-sigħat disponibbli bħalissa permezz tal-PRACE.
- Is-sottoskrizzjoni żejda tas-sistemi disponibbli fil-livell Ewropew tnaqqset b’mod sinifikanti taħt il-livell ta’ sottoskrizzjonijiet tal-PRACE Tier-0 fl-2018.
- L-għadd ta’ komunitajiet tal-utenti moqdija u l-għadd ta’ xjenzati li jiksbu aċċess għall-magni Ewropej fuq skala eksa, meta mqabbla mal-għadd ta’ xjenzati li jkollhom ifittxu riżorsi tal-computing barra mill-UE, żdiedu aktar mill-livell tal-2018.
- Il-grad tal-integrazzjoni tat-teknoloġija Ewropea fil-magni akkwistati b’mod konġunt, li joħorġu mir-riċerka u l-iżvilupp li jsiru permezz tal-programmi tal-finanzjament Ewropej.
- Il-kompetittività tal-fornituri Ewropej tiżdied, imkejla f’termini ta’ sehem tas-suq globali tas-sistemi, il-komponenti u l-għodod Ewropej tal-HPC, u f’termini ta’ sehem tar-riżultati Ewropej tar-riċerka u l-iżvilupp li jintużaw mill-industrija.
- L-għadd ta’ negozji ġodda maħluqa mir-riċerka tal-HPC.
- Il-kontribut għat-teknoloġiji tal-HPC tal-ġenerazzjoni li jmiss, imkejjel f’termini ta’ privattivi, pubblikazzjonijiet xjentifiċi u prodotti kummerċjali.
- L-għadd ta’ applikazzjonijiet Ewropej adattati għas-sistemi fuq skala eksa.
- L-għadd ta’ xjenzati, studenti, utenti (industrijali u amministrazzjonijiet pubbliċi) imħarrġa.
1.5.It-titjib kwantitattiv u kwalitattiv tas-servizzi offruti lill-komunitajiet xjentifiċi meta mqabbla mas-servizzi offruti bħalissa mill-organizzazzjonijiet bħal PRACE. Raġunijiet għall-proposta/inizjattiva
1.5.1.Ir-rekwiżiti li jridu jiġu ssodisfati fi żmien qasir u fit-tul
L-għan kumplessiv hu li x-xjenzati, l-industrija u s-settur pubbliku Ewropej jingħataw l-aktar infrastruttura riċenti tad-dejta u tal-Computing ta’ Prestazzjoni Għolja u appoġġ għall-iżvilupp tat-teknoloġiji u l-applikazzjonijiet tagħha f’firxa wiesgħa ta’ oqsma. Biex jintlaħaq dan il-għan, huma previsti dawn l-attivitajiet li ġejjin:
1. Jingħata qafas tal-akkwist għal infrastruttura integrata tad-dejta u tas-supersomputing fuq skala eksa ta’ klassi dinjija fl-Ewropa.
2. Issir koordinazzjoni u jingħataw riżorsi finanzjarji xierqa li jappoġġaw l-iżvilupp u l-akkwist ta’ din l-infrastruttura.
3. Jingħata appoġġ għar-riċerka u l-iżvilupp ta’ ekosistema Ewropea integrata tal-Computing ta’ Prestazzjoni Għolja, li tkopri kull segment industrijali u xjentifiku tal-katina tal-valur (il-ħardwer, is-softwer, l-applikazzjonijiet, is-servizzi, l-interkonnessjonijiet u l-ħiliet).
1.5.2.Il-valur miżjud bl-involviment tal-Unjoni
Raġunijiet għall-azzjoni fil-livell Ewropew (ex ante)
Il-frammentazzjoni tas-servizzi pubbliċi tal-Komptazzjoni ta’ Prestazzjoni Għolja madwar l-UE u fi ħdan l-Istati Membri twassal għal użu ineffiċjenti tar-riżorsi u skambju transfruntier parzjali biss tal-għarfien espert. Iż-żieda fl-ispejjeż tal-bini u ż-żamma tal-infrastrutturi tal-HPC teħtieġ governanza aktar soda fil-livell tal-UE u razzjonalizzazzjoni tar-riżorsi tal-HPC biex tonqos il-frammentazzjoni attwali.
L-HPC hi strument essenzjali biex jiġu indirizzati ċerti sfidi soċjetali bħas-saħħa u s-sigurtà. It-tnejn huma politiki ta’ interess Ewropew komuni, kif jidher fid-Direttiva NIS jew fil-Komunikazzjoni taċ-Ċibersigurtà, li jindirizzaw kwistjonijiet mingħajr fruntieri nazzjonali. Il-livell tas-sigurtà jew il-kwalità tas-saħħa pubblika fi Stat Membru wieħed jiddependu fuq is-sitwazzjoni fil-bqija tal-UE.
L-HPC hi fundamentali biex tinbena l-ekonomija tad-dejta. Il-kontroll kif tintuża d-dejta, min hu sidha u min għandu dritt jisfruttaha, fejn tinħażen, u min għandu aċċess għaliha huma kwistjonijiet sensittivi. Dan jirfes kwistjonijiet kummerċjali u ta’ drittijiet tal-awtur, iżda anki kwistjonijiet ta’ protezzjoni tad-dejta u privatezza. Dawn il-kwistjonijiet kollha ġew identifikati bħala prijoritajiet politiċi fis-Suq Uniku Diġitali (DSM). Li d-dejta Ewropea sensittiva tintbagħat għall-ipproċessar f’reġjuni oħra tad-dinja, li mhux bilfors jirrispettaw l-istandards Ewropej għoljin tal-privatezza, il-protezzjoni tad-dejta, id-drittijiet tal-awtur u l-bqija, idgħajjef l-intenzjoni li tinkiseb sovranità fuq id-dejta Ewropea u l-isfruttament tagħha.
L-iskala tar-riżorsi meħtieġa biex tinħoloq infrastruttura u ekosistema tal-HPC sostenibbli u ta’ klassi dinjija tisboq dak li l-Istati Membri waħedhom jifilħu jinvestu fi żmienna. L-ebda Stat Membru waħdu ma għandu l-mezzi finanzjarji biex jikseb kapaċitajiet tal-computing fuq skala eksa u jiżviluppa, jakkwista, iħaddem l-ekosistema tal-HPC fuq skala eksa meħtieġa waħdu u bi skedi taż-żmien kompetittivi meta mqabbel mal-Istati Uniti tal-Amerka, iċ-Ċina jew il-Ġappun. L-Istati Membri u l-atturi nazzjonali issa għarfu li huma se jkunu jistgħu jibqgħu kompetittivi biss bi sforz konġunt u koordinat madwar l-UE kollha – c.f. id-Dikjarazzjoni tal-EuroHPC tat-23.03.2017.
Valur miżjud tal-Unjoni li mistenni jiġi ġġenerat (ex post)
B’azzjoni fil-livell tal-UE jkunu jistgħu jinġabru flimkien l-investimenti meħtieġa u tinħloq il-massa kritika għall-akkwist ta’ sistemi fuq skala eksa avvanzati tal-ġenerazzjoni li jmiss li huma fl-ordni ta’ mijiet ta’ miljuni ta’ Euro. L-Ewropa tista’ tlaħħaq mal-kompetituri tagħha biss jekk taħdem fil-livell tal-UE u tgħaqqad l-investimenti, l-għarfien u l-ħiliet tagħha. Fl-istess waqt, il-ġbir flimkien tal-investimenti biex jiġu akkwistati b’mod konġunt magni fuq skala eksa se joħloq redditu ferm akbar fuq l-investiment għal kull wieħed mis-sidien parzjali tal-magni, mir-redditu tal-investiment bi sjieda sħiħa ta’ magna bi prestazzjoni inferjuri.
Bid-disponibbiltà tal-aqwa sistemi tal-HPC, l-atturi Ewropej ikunu jistgħu jkomplu jiżviluppaw iżjed firxa sħiħa ta’ applikazzjonijiet xjentifiċi u industrijali ta’ żmienna u tal-ġejjieni li jeħtieġu prestazzjoni fuq skala eksa. B’hekk ikunu jistgħu jiġu żviluppati l-għarfien espert, il-ħiliet u l-kapaċitajiet meħtieġa biex jiġu programmati dawn is-sistemi b’mod effiċjenti u jiġi sfruttat il-potenzjal kollu tagħhom. Minbarra dan, b’hekk, ix-xjenzati, l-amministrazzjonijiet pubbliċi u l-industrija Ewropej kollha jkunu jistgħu jaċċessaw din l-infrastruttura u jrawmu firxa wiesgħa ta’ kollaborazzjoni transfruntiera u prodotti u servizzi ġodda.
Jekk tlaqqa’ flimkien l-għarfien frammentat u l-kompetenza esperta eżistenti, l-Ewropa tista’ ssawwar il-katina tal-provvista kollha tas-sistemi tal-HPC: minn komponenti u sistemi tat-teknoloġija sa magni sħaħ. Fl-istess waqt, dawn huma teknoloġiji essenzjali f’varjetà ta’ swieq tal-massa oħrajn (bħal tal-karozzi, tal-elettronika domestika, tas-servers, eċċ.). It-tranżizzjoni lejn computing fuq skala eksa, imwieżna b’investimenti konġunti bejn l-UE u l-Istati Membri, li jaġixxu bħala utenti tas-swieq ewlenin, tiftaħ opportunità għall-industrija tal-provvista Ewropea biex ikollha ingranaġġ fuq dawn l-investimenti u tikseb aċċess għal swieq ġodda li huma stmati għal EUR 1 triljun.
B’mod ġenerali, il-ħolqien ta’ ambjent tal-HPC kompetittiv globalment, xprunat bl-intervent pubbliku, joħloq prodotti u servizzi li għandhom valur tassew pubbliku għax-xjenza u l-industrija Ewropej: dan se jgħin lis-setturi pubbliċi u privati biex joħolqu xjenza, teknoloġiji u soluzzjonijiet mill-aktar avvanzati li minnhom igawdu l-oqsma kollha tal-ekonomija u tas-soċjetà, filwaqt li jikkontribwixxu biex jintlaħqu l-għanijiet tal-UE ta’ tkabbir ekonomiku, impjiegi u kompetittività.
1.5.3.Tagħlimiet minn esperjenzi simili fl-imgħoddi
Fl-2014, id-DĠ CNECT stabbilixxa l-Impriża Konġunta tal-ECSEL Joint Undertaking (ir-Regolament tal-Kunsill (UE) Nru 561/2014), bħala riżultat u fużjoni ta’ żewġ Impriżi Konġunti (ARTEMIS u ENIAC) maħluqin fl-2008. Fl-2017, l-evalwazzjoni interim ħarġet fid-dieher il-preġji u d-dgħjufijiet tagħha, li se jitqiesu għall-istabbiliment tal-Impriża Konġunta EuroHPC.
L-evalwazzjoni interim tal-ECSEL uriet li l-Impriża Konġunta hi effettiva biex jintlaħqu l-għanijiet strateġiċi tagħha, simili għall-għanijiet maħsuba tal-EuroHPC:
- Organizzazzjoni tripartitika ta’ Impriża Konġunta li tlaqqa’ lill-Kummissjoni Ewropea, l-Istati Membri u s-settur privat, u li tippermetti allinjament strateġiku mal-Istati Membri, l-industrija u l-Kummissjoni Ewropea.
- Din timmobilizza investimenti kbar, l-aktar min-naħa tal-industrija.
- Din jirnexxielha trawwem industrija Ewropea, u l-iżvilupp ta’ teknoloġiċi avvanzati Ewropej li huma kompetittivi.
Iżda l-evalwazzjoni interim għarfet ukoll xi nuqqasijiet li hemm il-ħsieb jiġu indirizzati fl-istabbiliment tal-Impriża Konġunta EuroHPC:
- sinkronizzazzjoni tal-attivitajiet nazzjonali, armonizzazzjoni tar-regoli tal-parteċipazzjoni, ir-rati tal-finanzjament u l-proċeduri
- L-għoti ta’ strateġija globali u inċentivi għal użu aktar sistematiku min-naħa tal-industrija tar-riżultati Ewropej tar-riċerka u l-iżvilupp fl-HPC.
1.5.4. Il-kompatibbiltà u s-sinerġija possibbli ma’ strumenti xierqa oħrajn
L-ambitu tal-inizjattiva jikkumplimenta l-attivitajiet li qed isiru bit-Tmexxija Industrijali, l-Eċċellenza fix-Xjenza u l-Infrastrutturi tar-Riċerka fil-programm Orizzont 2020, kif ukoll l-Infrastruttura tas-Servizz Diġitali tad-“Dejta Miftuħa” permezz tal-Faċilità Nikkollegaw l-Ewropa (is-CEF).
⌧ Il-proposta/inizjattiva għandha tul taż-żmien limitat
–⌧ Il-proposta/inizjattiva fis-seħħ mill-01/01/2019 sal-31/12/2026
–⌧ L-impatt finanzjarju mill-2019 sal-2020 għall-approprjazzjonijiet tal-impenji u mill-2019 sal-2026 għall-approprjazzjonijiet tal-pagamenti.
◻ Il-proposta/inizjattiva għandha tul taż-żmien mhux limitat
–Implimentazzjoni b’perjodu inizjali minn SSSS sa SSSS,
1.7.Il-modi ta’ ġestjoni ppjanati 34
⌧ Ġestjoni indiretta billi l-kompiti tal-implimentazzjoni baġitarja jiġu delegati lil:
◻ il-BEI u l-Fond Ewropew tal-Investiment;
⌧ il-korpi msemmija fl-Artikoli 208 u 209;
◻ korpi rregolati bil-liġi pubblika;
◻ korpi rregolati bil-liġi privata b’missjoni ta’ servizz pubbliku safejn jipprovdu garanziji finanzjarji adegwati;
◻ korpi rregolati bil-liġi privata ta’ Stat Membru li huma fdati bl-implimentazzjoni ta’ sħubija pubblika privata u li jipprovdu garanziji finanzjarji adegwati;
◻ persuni fdati bl-implimentazzjoni ta’ azzjonijiet speċifiċi fil-PESK skont it-Titolu V tat-TUE, u identifikati fl-att bażiku rilevanti.
Sat-30 ta’ Ġunju 2022, il-Kummissjoni bl-għajnuna ta’ esperti indipendenti għandha twettaq evalwazzjoni interim tal-Impriża Konġunta EuroHPC, li b’mod partikolari għandha tivvaluta l-livell ta’ parteċipazzjoni fil-attivitajiet tal-Impriża Konġunta, u l-kontribuzzjonijiet għalihom, min-naħa tal-Istati Parteċipanti tal-EuroHPC, il-membri privati u l-entitajiet kostitwenti u l-entitajiet affiljati tagħhom. Il-Kummissjoni għandha tħejji rapport dwar dik l-evalwazzjoni li jkun fih il-konklużjonijiet tal-evalwazzjoni u l-osservazzjonijiet tal-Kummissjoni. Il-Kummissjoni għandha tibgħat dak ir-rapport lill-Parlament Ewropew u lill-Kunsill sal-31 ta’ Diċembru 2021.
Fi żmien sitt xhur mill-istralċ tal-Impriża Konġunta, iżda mhux aktar tard minn sentejn wara li d-deċiżjoni tal-istralċ, il-Kummissjoni għandha tagħmel evalwazzjoni finali tal-Impriża Konġunta. Ir-riżultati tal-evalwazzjoni finali se jiġu ppreżentati lill-Parlament Ewropew u lill-Kunsill.
Id-Direttur Eżekuttiv tal-Impriża Konġunta għandu jirrapporta kull sena lill-Bord tat-Tmexxija dwar il-qadi tad-dmirijiet tad-Direttur Eżekuttiv skont ir-regoli finanzjarji tal-Impriża Konġunta EuroHPC.
Fi żmien xahrejn mill-għeluq ta’ kull sena finanzjarja, id-Direttur Eżekuttiv għandu jippreżenta lill-Bord tat-Tmexxija għall-approvazzjoni rapport tal-attività annwali dwar il-progress li għamlet l-Impriża Konġunta EuroHPC fis-sena kalendarja preċedenti, b’mod partikolari b’rabta mal-pjan ta’ ħidma annwali għal dik is-sena. Fost l-oħrajn, ir-rapport tal-attività annwali għandu jkun fih informazzjoni dwar dawn il-kwistjonijiet li ġejjin:
(a) l-azzjonijiet tar-riċerka, tal-iżvilupp u tal-innovazzjoni u l-akkwist imwettqa u l-ispiża korrispondenti;
(b) l-akkwiżizzjoni u t-tħaddim tal-infrastruttura, inkluż il-ħinijiet tal-aċċess użati b’mod effettiv;
(c) il-proposti u l-offerti mixħuta;
(d) il- proposti u l-offerti magħżula għal finanzjament.
2.2.1.Ir-riskji identifikati
Ir-riskju ewlieni identifikat hu l-pagament skorrett tal-infiq lill-parteċipanti.
Ir-riskju speċifiku tal-kunflitti ta’ interess inerenti għal Sħubija Pubblika Privata hu indirizzat b’separazzjoni ċara tas-segħat tad-deċiżjoni bejn il-Bord tat-Tmexxija – li jistabbilixxi l-istrateġija u l-pjanijiet ta’ ħidma, jiddetermina l-kundizzjonijiet għas-sejħiet għal proposti u għal offerti u jiddeċiedi fuq l-allokazzjoni tal-finanzjament pubbliku.
In-nuqqas ta’ kontribuzzjonijiet biżżejjed mingħand l-Istati Parteċipanti joħloq riskju fejn jidħlu l-akkwiżizzjoni jew it-tħaddim tas-superkompjuters fuq skala pre-eksa, kemm jekk il-kontribuzzjonijiet ma jkunux biżżejjed biex ikun jista’ jsir l-akkwist tas-superkompjuters, biex dawn jintużaw tul iċ-ċiklu tal-ħajja ekonomika tagħhom, jew jekk il-kontribuzzjonijiet ma jkunux biżżejjed biex jiġu akkwistati superkompjuters b’livell ta’ prestazzjoni li jikklassifikahom fost l-aqwa tlieta fid-dinja.
2.2.2.Informazzjoni dwar l-istrabbiliment tas-sistema tal-awditjar intern
L-awditur intern tal-Kummissjoni għandu jeżerċita l-istess setgħat fuq l-Impriża Konġunta bħal dawk eżerċitati fir-rigward tal-Kummissjoni. Barra minn hekk, il-Bord tat-Tmexxija jista’ jirranġa kif jixraq għall-istabbiliment ta’ kapaċità tal-awditjar intern għall-Impriża Konġunta.
B’konformità mal-Artikolu 60 tar-Regolament (UE, Euratom) Nru 966/2012, l-Impriża Konġunta se tirrispetta l-prinċipji ta’ ġestjoni finanzjarja tajba, it-trasparenza u n-nondiskriminazzjoni u se tiżgura livell ta’ protezzjoni tal-interessi finanzjarji tal-membri tagħha li jkun ekwivalenti għal dak meħtieġ skont dak ir-Regolament.
L-awditjar ex post tan-nefqa fuq azzjonijiet indiretti se jsir b’konformità mal-Programm Qafas Orizzont 2020 bħala parti mill-azzjonijiet indiretti tal-Programm Qafas Orizzont 2020.
Biex jitħarsu l-interessi finanzjarji tal-Unjoni, il-Kummissjoni se tissorvelja l-attivitajiet tal-Impriża Konġunta b’konformità mar-Regolament Finanzjarju, b’mod partikolari billi twettaq awditjar u evalwazzjonijiet tal-implimentazzjoni tal-programm, tapplika proċeduri għall-eżaminazzjoni u l-aċċettazzjoni tal-kontijiet u teskludi żborżi mill-finanzjament tal-Unjoni li jkunu saru bi ksur tar-regoli applikabbli. Din tista’ wkoll tissospendi u tinterrompi l-pagamenti jekk tiskopri irregolaritajiet finanzjarji jew amministrattivi.
Il-Kummissjoni jew ir-rappreżentanti tagħha u l-Qorti tal-Awdituri għandhom is-setgħa li jawditjaw, abbażi tad-dokumenti u fuq il-post, fir-rigward tal-benefiċjarji kollha tal-għotja, kuntratturi u subkuntratturi li jkunu rċevew il-fondi tal-Unjoni.
L-Uffiċċju Ewropew ta’ Kontra l-Frodi (l-OLAF) jista’ jwettaq verifiki u spezzjonijiet fuq il-post fuq l-operaturi ekonomiċi kkonċernati direttament jew indirettament minn dan il-finanzjament skont il-proċeduri stabbiliti fir-Regolament (Euratom, KE) Nru 2185/96 biex jiġi stabbilit jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni Ewropea b’rabta ma’ xi ftehim ta’ għotja jew kuntratt li għandu x’jaqsam mal-finanzjament tal-UE.
Mingħajr preġudizzju għal dak li hawn miktub hawn fuq, il-ftehimiet ta’ għotja u l-kuntratti li joħorġu bl-implimentazzjoni ta’ dan ir-Regolament għandhom jagħtu s-setgħa b’mod espliċitu lill-Kummissjoni, lill-Qorti tal-Awdituri u lill-OLAF biex iwettqu dawn l-awditjar, il-verifiki u l-ispezzjonijiet fuq il-post.
Fl-ordni tal-intestaturi tal-qafas finanzjarju pluriennali u l-linji baġitarja.
mingħand pajjiżi tal-EFTA
mingħand pajjiżi kandidati
09 04 07 33 H2020 Impriża Konġunta EuroHPC – Nefqa ta’ sostenn
09 04 07 34 H2020 Impriża Konġunta EuroHPC
09 03 05 CEF Impriża Konġunta EuroHPC
* Il-kontribuzzjoni għal din il-linja baġitarja hija mistennija li tiġi minn:
Approprjazzjonijiet ta’ impenn (f’miljuni ta’ EUR)
Sena 2025
Sena 2026
09 01 05 01 Nefqa relatata mal-persunal tar-riċerka
09 01 05 02 Persunal estern għar-riċerka
09 01 05 03 Nefqa amministrattiva oħra
għar-riċerka
09 04 01 01 Tisħiħ tar-riċerka fit-teknoloġiji futuri u emerġenti
09 04 01 02 Tisħiħ tal-infrastruttura Ewropea tar-riċerka, inkluż l-infrastruttura elettronika
09 04 02 01Tmexxija fit-teknoloġija tal-informazzjoni u tal-komunikazzjoni
09 03 Il-Faċilità Nikkollegaw l-Ewropa
Miljuni ta’ EUR (sa tliet pożizzjonijiet deċimali)
L-Impriża Konġunta EuroHPC 35 , 36
Sena 2020 37
TOTAL tal-approprjazzjonijiet għall-Impriża Konġunta EuroHPC
Id-DĠ CONNECT
Riżorsi umani (2 FTE STATUTORJI AD, 1 FTE AC) 38
TOTAL tad-DĠ CONNECT
Riżorsi umani (2 FTE STATUTORJI AD, 1 FTE AC) 39
fl-INTESTATURA 5
(Impenji totali = Pagamenti totali)
fl-INTESTATURI 1 sa 5
3.2.2.Impatt stmat fuq l-approprjazzjonijiet tal-Impriża Konġunta EuroHPC
–◻ Il-proposta/inizjattiva ma teħtieġx l-użu ta’ approprjazzjonijiet operazzjonali
–☑ Il-proposta/inizjattiva teħtieġ l-użu ta’ approprjazzjonijiet operazzjonali, kif spjegat hawn taħt:
Indika l-għanijiet u r-riżultati
Orizzont 2020 – Il-Programm Qafas għar-Riċerka u l-Innovazzjoni (2014-2020)
40Xjenza Eċċellenti – Teknoloġiji Futuri u Emerġenti
Xjenza Eċċellenti – Infrastrutturi tar-Riċerka
Tmexxija fit-Teknoloġiji Abilitanti u Industrijali – Teknoloġiji tal-Informazzjoni u tal-Komunikazzjoni
Subtotal għall-għan speċifiku Nru 1
Il-Faċilità Nikkollegaw l-Ewropa (CEF)
Subtotal għall-għan speċifiku Nru 2
3.2.3.Stima tal-impatt fuq ir-riżorsi umani tal-Impriża Konġunta EuroHPC
–◻ Il-proposta/inizjattiva ma teħtieġx l-użu ta’ approprjazzjonijiet ta’ natura amministrattiva
–☑ Il-proposta/inizjattiva teħtieġ l-użu ta’ approprjazzjonijiet ta’ natura amministrattiva, kif spjegat hawn taħt:
Għadd ta’ persunal (wieħed wieħed / FTE)
Sabiex tkun żgurata n-newtralità tal-għadd ta’ persunal, b’konformità mal-Punt 27 tal-Ftehim Interistituzzjonali tas-2 ta’ Diċembru 2013 li jeżiġi lil kull istituzzjoni, korp u aġenzija biex inaqqsu l-persunal b’5 %, id-DĠ CNECT se jikkumpensa parzjalment lill-persunal addizzjonali fl-Impriża Konġunta billi jnaqqas l-għadd ta’ uffiċjali u persunal estern mill-persunal attwali tiegħu (jiġifieri l-pjan ta’ stabbiliment u l-persunal estern li hemm bħalissa). Il-modalitajiet preċiżi jridu jiġu mirquma b’mod bilaterali u jkunu kompatibbli mat-tnaqqis tal-għadd tal-persunal tas-CNECT relatat mal-ftehim tal-Lussemburgu dwar l-istabbiliment tad-Digital Pole.
Stima tal-impatt fuq il-persunal (FTE addizzjonali) – pjan ta’ stabbiliment
Total ta’ ADs
Total ta’ ASTs
Stima tal-impatt fuq il-persunal (addizzjonali) – persunal estern
Il-grupp tal-funzjoni IV
Il-grupp tal-funzjoni III
Il-grupp tal-funzjoni II
Il-grupp tal-funzjoni I
Ir-reklutaġġ tal-persunal għall-2019 (l-ewwel sena) huma stmati li jsiru f’Lulju 2019 bħala medja (jiġifieri għal dik is-sena qed titqies biss 50 % tal-ispiża medja).
3.2.3.2.Stima tar-rekwiżiti tar-riżorsi umani għad-DĠ prinċipali
–☑ Il-proposta/inizjattiva teħtieġ l-użu ta’ riżorsi umani, kif spjegat hawn taħt:
Stima trid tiġi espressa f’ammonti sħaħ (jew sa massimu ta’ punt deċimali wieħed)
Pożizzjonijiet fil-pjan ta’ stabbiliment (uffiċjali u persunal temporanju)
09 01 01 01 (Kwartieri Ġenerali u l-Uffiċċji tar-Rappreżentanza tal-Kummissjoni)
09 01 01 02 (Delegazzjonijiet)
09 01 05 01 (Riċerka indiretta)
Persunal estern (f’unità Ekwivalenti għall-Fulltime: FTE) 41
09 01 02 01 (AC, END, INT mill-“pakkett globali”)
09 01 02 02 (AC, AL, END, INT u JED fid-Delegazzjonijiet)
- fil-Kwartieri Ġenerali 43
09 01 05 02 (AC, END, INT – Riċerka indiretta)
10 01 05 02 (AC, END, INT – Riċerka dirett)
Linji baġitarji oħrajn (speċifika)
Ir-riżorsi umani meħtieġa se jiġu koperti minn persunal tad-DĠ li diġà jkun assenjat għall-ġestjoni tal-azzjoni u/jew ikun ġie ridistribwit fid-DĠ, u jekk ikun hemm bżonn, flimkien ma’ kull allokazzjoni addizzjonali li tista’ tingħata lid-DĠ ta’ ġestjoni skont il-proċedura annwali ta’ allokazzjoni u fid-dawl tad-diffikultajiet baġitarji.
Sħubija f’Korpi tat-tmexxija u l-monitoraġġ/ir-rappurtar tal-attivitajiet
Appoġġ lill-Uffiċjali
Id-deskrizzjoni tal-kalkolu tal-ispiża għall-unitajiet FTE għandha titnizzel fit-Taqsima 3 tal-Anness V.
–☑ Il-proposta/inizjattiva hija kompatibbli mal-qafas finanzjarju pluriennali attwali.
–◻ Il-proposta/inizjattiva se tirrikjedi programmazzjoni mill-ġdid tal-intestatura rilevanti fil-qafas finanzjarju pluriennali.
–◻ Il-proposta/inizjattiva teħtieġ applikazzjoni tal-istrument ta’ flessibbiltà jew reviżjoni tal-qafas finanzjarju pluriennali 44 .
–Il-proposta/inizjattiva ma tipprevedix kofinanzjament mingħand partijiet terzi.
–Il-proposta/inizjattiva tipprevedi l-kofinanzjament stmat hawn taħt:
L-Istati Membri tal-EuroHPC – kontribuzzjoni fi flus kontanti għall-ispejjeż amministrattivi
L-Istati Membri tal-EuroHPC – kontribuzzjoni fi flus kontanti għall-ispejjeż operazzjonali*
Membri privati – kontribuzzjoni fi flus kontanti għall-ispejjeż amministrattivi
* jistgħu jsiru wkoll kontribuzzjonijiet in natura mill-Istati Membri tal-EuroHPC
–☑ Il-proposta/inizjattiva ma tħalli l-ebda impatt finanzjarju fuq id-dħul.
–◻ Il-proposta/inizjattiva tħalli dan l-impatt finanzjarju li ġej:
(1) Il-Komunikazzjoni tal-Kummissjoni fuq Computing ta’ Prestazzjoni Għolja: Post l-Ewropa f’Tellieqa Globali (COM(2012) 45 finali)
https://ec.europa.eu/digital-single-market/en/news/belgium-joins-european-cooperation-high-performance-computing .
(3) Il-prestazzjoni ta’ kompjuter titkejjel bil-FLOPS (floating-point operations per second, operazzjonijiet b’punt varjabbli fis-sekonda) tiegħu. Petaflop waħda (magni tal-iskala peta) tikkorrispondi għal għaxar FLOPS b’potenza ta’ ħmistax, u Exaflop waħda (magni tal-iskala eksa) tikkorrispondi għal għaxar FLOPS b’potenza ta’ tmintax.
(7) L-Artikolu 3(1)(a) tar-Regolament tal-Kunsill li jistabbilixxi l-Impriża Konġunta Ewropea tal-Computing ta’ Prestazzjoni Għolja.
(8) Il-Komunikazzjoni dwar Id-Diġitalizzazzjoni tal-Industrija Ewropea – Ingawdu l-benefiċċji kollha ta’ Suq Uniku Diġitali (COM(2016) 180 final) u SWD(2016) 106
(12) Il-Parlament Ewropew, Rapport dwar l-Inizjattiva Ewropea dwar il-Cloud Computing (2016/2145(INI)), Kumitat għall-Industrija, ir-Riċerka u l-Enerġija, Brussell, is-26 ta’ Jannar 2017.
(14) Id-Deċiżjoni Nru 1982/2006/KE tal-Parlament Ewropew u tal-Kunsill tat-18 ta’ Diċembru 2006 dwar is-Seba’ Programm Kwadru tal-Komunità Ewropea għall-attivitajiet ta’ riċerka, ta’ żvilupp teknoloġiku u ta’ dimostrazzjoni (2007-2013) (ĠU L 412, 30.12.2006, p. 1).
(15) Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi Orizzont 2020 – il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE (ĠU L 347, 20.12.2013, p. 104).
(16) Ir-Regolament (UE) Nru 1290/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi r-regoli għal parteċipazzjoni u disseminazzjoni f’“Orizzont 2020 – il-Programm Qafas għar-Riċerka u l-Innovazzjoni (2014-2020)” u li jħassar ir-Regolament (KE) Nru 1906/2006 (ĠU L 347, 20.12.2013, p. 81).
(17) Id-Deċiżjoni tal-Kunsill 2013/743/UE tat-3 ta’ Diċembru 2013 li tistabbilixxi l-programm speċifiku li jimplimenta Orizzont 2020 – il-Programm Qafas għar-Riċerka u l-Innovazzjoni (2014-2020) (ĠU L 347, 20.12.2013, p. 965).
(18) Ir-Regolament (UE) Nru 1316/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u jħassar ir-Regolamenti (KE) Nru 680/2007 u (KE) Nru 67/2010 (ĠU L 348, 20.12.2013, p. 129).
(19) Ir-Regolament (UE) Nru 283/2014 tal-Parlament Ewropew u tal-Kunsill tal-11 ta’ Marzu 2014 dwar linji gwida għal networks trans-Ewropej fil-qasam tal-infrastruttura tat-telekomunikazzjoni u li jħassar id-Deċiżjoni Nru 1336/97/KE (ĠU L 86, 21.3.2014, p. 14).
(20) Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002.
(21) Il-Komunikazzjoni tal-Kummissjoni Ewropa 2020 – Strateġija għal tkabbir intelliġenti, sostenibbli u inklużiv, KUMM(2010) 2020 finali.
(22) Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – “Inizjattiva Cloud Ewropea – Il-bini ta’ dejta kompetittiva u ekonomija tal-għarfien fl-Ewropa”, COM(2016) 178 final.
(25) Komunikazzjoni tal-Kummissjoni – Kriterji għall-analiżi tal-kompatibilità mas-suq intern tal-għajnuna mill-Istat biex tippromwovi l-eżekuzzjoni ta’ proġetti importanti ta’ interess Ewropew komuni, ĠU C 188, 20.6.2014, p. 4.
(26) Ir-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni ( ĠU L 362, 31.12.2012, p. 1 ).
(27) Ir-Regolament ta’ Delega tal-Kummissjoni (UE) Nru 110/2014 tat-30 ta’ Settembru 2013 dwar il-Mudell tar-Regolament Finanzjarju għal korpi ta’ sħubija pubblika-privata imsemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill ( ĠU L 38, 7.2.2014, p. 2 ).
(28) Ir-Regolament tal-Kunsill (KEE, Euratom, KEFA) Nru 259/68 tad-29 ta’ Frar 1968 li jistabbilixxi r-Regolamenti tal-Persunal tal-uffiċjali u l-kundizzjonijiet ta’ impjieg ta’ uffiċjali oħra tal-Komunitajiet Ewropej u li jistabbilixxi miżuri temporanji applikabbli għall-Uffiċjali tal-Kummissjoni (Ir-Regolamenti tal-Persunal) (Ħarġa Speċjali bil-Malti, Kapitolu 01, Volum 02, p. 5) ( ĠU L 56, 4.3.1968, p. 1 ).
(29) Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra ( ĠU L 292, 15.11.1996, p. 2 ).
(30) Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 ( ĠU L 248, 18.9.2013, p. 1 ).
(31) ĠU L 136, 31.5.1999, p. 15.
(32) Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni ( ĠU L 145, 31.5.2001, p. 43 )
(33) Kif imsemmi fl-Artikolu 54(2)(a) jew (b) tar-Regolament Finanzjarju.
(34) Dettalji tal-modi ta’ ġestjoni u referenzi għar-Regolament Finanzjarju jinstabu fuq is-sit tal-BudgWeb: https://myintracomm.ec.europa.eu/budgweb/EN/man/budgmanag/Pages/budgmanag.aspx .
(35) L-ammonti fit-Titoli 1 u 2 jirrappreżentaw il-kontribuzzjoni tal-UE (sa EUR 10 miljun) għall-ispejjeż amministrattivi tal-Impriża Konġunta EuroHPC. Il-bqija jiġu mill-kontribuzzjonijiet tal-membri l-oħra tal-EuroHPC kif turi t-Taqsima 3.2.5. Fl-ewwel sena, il-kontribuzzjoni tal-UE hi 100 %, iżda mbagħad din tonqos progressivament.
(36) L-approprjazzjonijiet tal-pagament għat-Titoli 1 u 2 huma bbażati fuq il-konsum annwali tal-approprjazzjonijiet kollha korrispondenti tal-impenn, filwaqt li għat-Titolu 3 dawn jiġu ddeterminati billi titqies in-natura tal-azzjonijiet indiretti u l-iskeda tal-pagament tagħhom (prefinanzjament, pagamenti interim u pagament tal-bilanċ).
(37) It-Titoli 1 u 2 għas-sena 2020 fihom l-impenji għas-sena u l-antiċipazzjoni tal-impenji għas-snin li jifdal tal-Impriża Konġunta tul il-perjodu 2021-2026.
(38) Ikopru l-amministrazzjoni tal-azzjonijiet ta’ Orizzont 2020. L-ispejjeż FTE huma ddeterminati abbażi tal-ispiża annwali medja tal-persunal AD (EUR 138 000) u AST (EUR 70 000).
(39) Ikopru l-amministrazzjoni tal-azzjonijiet tas-CEF. L-ispejjeż FTE huma ddeterminati abbażi tal-ispiża annwali medja tal-persunal AD (EUR 138 000) u AST (EUR 70 000).
(40) AC = Aġenti Kuntrattwali; AL = Persunal Lokali; END = Espert Nazzjonali Sekondat; INT = persunal tal-aġenzija; JED = Esperti Żgħażagħ fid-Delegazzjonijiet.
(41) Sottolimitu għall-persunal estern kopert mill-approprjazzjonijiet operazzjonali (dawk li kienu linji “BA”).
(42) Prinċipalment għall-Fondi Strutturali, għall-Fond Agrikolu Ewropew għall-Iżvilupp Rurali (FAEŻR) u għall-Fond Ewropew għas-Sajd (FES).
(43) Ara l-Artikoli 11 u 17 tar-Regolament tal-Kunsill (UE, Euratom) Nru 1311/2013 li jistabbilixxu l-qafas finanzjarju pluriennali għas-snin 2014-2020.
Brussell,11.1.2018
L-ISTATUTI TAL-IMPRIŻA KONĠUNTA EuroHPC
Il-kompiti
L-Impriża Konġunta għandha twettaq il-kompiti li ġejjin:
(a)timmobilizza fondi mis-settur pubbliku u privat għall-finanzjament tal-attivitajiet tal-Impriża Konġunta;
(b)takkwista mill-inqas żewġ superkompjuters fuq skala pre-eksa li jkunu jikklassifikaw fost l-aqwa għaxra fid-dinja, iffinanzjati mill-baġit tal-Unjoni li ġej mill-programmi ta’ Orizzont 2020 u tal-Faċilità Nikkollegaw l-Ewropa u mill-kontribuzzjonijiet tal-Istati Parteċipanti, b’konformità mar-regoli tal-Impriża Konġunta;
(c)tniedi u timmaniġġa l-proċedura għall-akkwiżizzjoni tas-superkompjuters fuq skala pre-eksa, tevalwa l-offerti riċevuti, tagħti finanzjament fil-limiti tal-fondi disponibbli, tissorvelja l-implimentazzjoni tal-kuntratt u timmaniġġa l-kuntratti;
(d)tagħżel l-entità ospitanti tas-superkompjuters fuq skala pre-eksa, b’konformità mar-regoli finanzjarji tagħha msemmija fl-Artikolu 11 ta’ dan ir-Regolament;
(e)tistabbilixxi ftehim ta’ akkoljenza b’konformità mar-regoli finanzjarji tagħha msemmija fl-Artikolu 11 ta’ dan ir-Regolament mal-entità ospitanti għat-tħaddim u l-manutenzjoni tas-superkompjuters fuq skala pre-eksa u tissorvelja l-konformità kuntrattwali mal-ftehim ta’ akkoljenza, inkluż it-test ta’ aċċettazzjoni tas-superkompjuters akkwistati;
(f)tipprovdi appoġġ finanzjarju għall-akkwiżizzjoni ta’ mill-inqas żewġ superkompjuters fuq skala peta;
(g)tiddefinixxi l-kundizzjonijiet ġenerali u speċifiċi tal-aċċess għas-superkompjuters u tissorvelja l-aċċess għas-superkompjuters;
(h)tipprovdi appoġġ finanzjarju, l-aktar fil-forma ta’ għotjiet, li jkun jiffoka fuq l-iżvilupp tal-ġenerazzjoni li jmiss ta’ teknoloġiji u sistemi ewlenin tal-Computing ta’ Prestazzjoni Għolja, orjentati lejn skala eksa u li jindirizzaw l-ispettru teknoloġiku Ewropew kollu kemm hu minn mikroproċessuri b’potenza baxxa u t-teknoloġiji relatati, għal softwer, algoritmi, mudelli tal-programmazzjoni u għodod, sa arkitetturi ġodda u l-integrazzjoni tas-sistema tagħhom b’approċċ ta’ kodisinn;
(i)tipprovdi appoġġ finanzjarju, l-aktar fil-forma ta’ għotjiet, li jkun jiffoka fuq applikazzjonijiet, attivitajiet ta’ kuntatt, azzjonijiet ta’ sensibilizzazzjoni u attivitajiet tal-iżvilupp professjonali biex ir-riżorsi umani jitqarrbu lejn il-Computing ta’ Prestazzjoni Għolja, u biex jiżdiedu l-ħiliet u l-għarfien prattiku marbut mal-inġinerija tal-ekosistema;
(j)tiftaħ sejħiet għal proposti, u tagħti fondi għall-azzjonijiet tar-riċerka, l-iżvilupp u l-innovazzjoni, fil-limiti tal-fondi disponibbli;
(k)tissorvelja l-implimentazzjoni tal-azzjonijiet u timmaniġġa l-ftehimiet tal-għotjiet;
(l)tiżgura l-immaniġġar sostenibbli tal-Impriża Konġunta;
(m)tissorvelja l-progress ġenerali biex jintlaħqu l-għanijiet tal-Impriża Konġunta;
(n)tibni koperazzjoni mill-qrib u tiżgura koordinazzjoni ma’ attivitajiet tal-Unjoni u nazzjonali, korpi u partijiet konċernati, u li jinħolqu sinerġiji u jitjieb l-isfruttament tar-riżultati tar-riċerka u l-innovazzjoni fil-qasam tal-computing ta’ prestazzjoni għolja;
(o)tiddefinixxi l-pjan strateġiku pluriennali, tfasslu u timplimenta l-pjanijiet ta’ ħidma korrispondenti għat-twettiq tagħhom u tagħmel kull aġġustament meħtieġ fil-pjan strateġiku pluriennali;
(p)tinvolvi ruħha f’attivitajiet tal-informazzjoni, il-komunikazzjoni, l-isfruttament u d-disseminazzjoni billi tapplika mutatis mutandis l-Artikolu 28 tar-Regolament (UE) Nru 1291/2013, inkluż li l-informazzjoni dettaljata dwar ir-riżultati tas-sejħiet għal proposti tkun disponibbli u aċċesstibbli f’bażi tad-dejta elettronika komuni ta’ Orizzont 2020;
(q)twettaq kull kompitu ieħor meħtieġ biex tintlaħqu l-għanijiet stabbiliti fl-Artikolu 3 ta’ dan ir-Regolament.
(1)Il-membri tal-Impriża Konġunta għandhom ikunu:
(a)l-Unjoni rrappreżentata mill-Kummissjoni;
(b)Il-Belġju, il-Bulgarija, il-Kroazja, Franza, il-Ġermanja, il-Greċja, l-Italja, il-Lussemburgu, in-Netherlands, il-Portugall, is-Slovenja, Spanja, u l-Iżvizzera;
(c)malli dawn l-Istatuti jiġu aċċettati b’ittra tal-approvazzjoni, l-Assoċjazzjoni tal-Pjattaforma Ewropea tat-Teknoloġija għall-Computing ta’ Prestazzjoni Għolja (ETP4HPC) irreġistrata skont il-liġi tan-Netherlands bl-uffiċju rreġistrat tagħha f’Amsterdam (in-Netherlands), l-Assoċjazzjoni tal-Valur tal-Big Data (BDVA) irreġistrata skont il-liġi Belġjana, bl-uffiċċju rreġistrat tagħha fi Brussell (il-Belġju).
(2)Kull Stat Parteċipanti għandu jaħtar ir-rappreżentanti tiegħu fil-korpi tal-Impriża Konġunta u għandu jaħtar l-entità(jiet) nazzjonali responsabbli għat-twettiq tal-obbligi tiegħu fir-rigward tal-attivitajiet tal-Impriża Konġunta.
Bidliet fis-sħubija
(1)Diment li jikkontribwixxu għall-finanzjament imsemmi fl-Artikolu 15 biex jintlaħqu l-għanijiet tal-Impriża Konġunta, l-Istati Membri jew il-Pajjiżi Assoċjati li mhumiex elenkati fil-punt (b) tal-Artikolu 2(1) għandhom isiru membri tal-Impriża Konġunta malli jinnotifikaw bil-miktub lill-Bord tat-Tmexxija li aċċettaw dawn l-Istatuti u kull dispożizzjoni oħra li tirregola l-funzjonament tal-Impriża Konġunta.
(2)Diment li dawn jikkontribwixxu għall-finanzjament imsemmi fl-Artikolu 15 biex jintlaħqu l-għanijiet tal-Impriża Konġunta stabbiliti fl-Artikolu 3 ta’ dan ir-Regolament, u diment li jaċċettaw l-Istatuti tal-Impriża Konġunta, kull entità legali stabbilita f’dawk il-pajjiżi li jappoġġa direttament jew indirettament ir-riċerka u l-innovazzjoni fi Stat Membru jew f’pajjiż assoċjat ma’ Orizzont 2020 tista’ tapplika biex tkun membru tal-Impriża Konġunta.
(3)Kull applikazzjoni għas-sħubija fl-Impriża Konġunta li ssir b’konformità mal-paragrafu 2 għandha tiġi indirizzata lill-Bord tat-Tmexxija. Il-Bord tat-Tmexxija għandu jivvaluta l-applikazzjoni u jqis ir-rilevanza u l-potenzjal tal-valur miżjud tal-applikant biex jintlaħqu l-għanijiet tal-Impriża Konġunta u għandu jiddeċiedi dwar l-applikazzjoni.
(4)Kwalunkwe membru jista’ jtemm is-sħubija tiegħu fl-Impriża Konġunta. Din it-terminazzjoni għandha tkun effettiva u irrevokabbli sitt xhur wara n-notifika lill-membri l-oħra. Sa mid-data tat-terminazzjoni, il-membru preċedenti għandu jiġi rrilaxxat mill-obbligi kollha għajr dawk approvati jew li jkunu saru mill-Impriża Konġunta qabel in-notifika tat-terminazzjoni tas-sħubija.
(5)Is-sħubija fl-Impriża Konġunta ma tistax tiġi ttrasferita lil xi parti terza mingħajr l-approvazzjoni minn qabel tal-Bord tat-Tmexxija.
(6)Meta jsir xi tibdil fis-sħubija skont dan l-Artikolu, l-Impriża Konġunta għandha tippubblika minnufih lista aġġornata tal-membri u d-data tat-tibdil, fuq is-sit web tagħha.
Il-korpi tal-Impriża Konġunta
Il-korpi tal-Impriża Konġunta għandhom ikunu:
(a)il-Bord tat-Tmexxija;
(b)id-Direttur Eżekuttiv;
(c)il-Bord ta’ Konsulenza Xjentifika u Industrijali magħmul mill-Grupp Konsultattiv għar-Riċerka u l-Innovazzjoni u mill-Grupp Konsultattiv għall-Infrastruttura.
Il-kompożizzjoni tal-Bord tat-Tmexxija
Il-Bord tat-Tmexxija għandu jkun magħmul minn rappreżentanti tal-Istati Parteċipanti u tal-Kummissjoni.
Kull Stat Parteċipanti u l-Kummissjoni għandhom jaħtru rappreżentant wieħed li jkollu d-drittijiet tal-vot tal-Istat Parteċipanti u tal-Kummissjoni, rispettivament, fil-Bord tat-Tmexxija.
Il-funzjonament tal-Bord tat-Tmexxija
(1)L-Unjoni għandu jkollha 50 % tad-drittijiet tal-vot. Id-drittijiet tal-vot tal-Unjoni għandhom ikunu indiviżibbli.
Għall-kompiti amministrattivi ġenerali msemmija fl-Artikolu 7(3), id-drittijiet tal-vot tal-Istati Parteċipanti għandhom ikunu proporzjonati skont l-impenn finanzjarju reali tagħhom għall-attivitajiet tal-Impriża Konġunta matul it-tul taż-żmien tal-Impriża Konġunta.
(2)Għall-kompiti relatati mal-azzjonijiet tal-implimentazzjoni tal-Impriza Konġunta, kif definiti fl-Artikolu 7(4), id-drittijiet tal-vot tal-Istati Parteċipanti għandhom ikunu proporzjonati skont il-kontribuzzjonijiet reali tagħhom għall-attivitajiet tal-Impriża Konġunta matul it-tul taż-żmien tal-Impriża Konġunta.
Id-drittijiet tal-vot tal-Istati Parteċipanti għandu jiġi kkalkulat annwalment, filwaqt li jitqiesu l-kontribuzzjonijiet li jkunu għamlu kemm ilhom membri tal-Impriża Konġunta. Għall-kalkolu tad-drittijiet tal-vot, il-kontribuzzjonijiet tal-Istati Parteċipanti għall-ispejjeż operazzjonali tas-superkompjuters akkwistati mill-Impriża Konġunta u l-kontribuzzjonijiet tal-Istati Parteċipanti għall-ispejjeż tal-akkwiżizzjoni tas-superkompjuters fuq skala peta għandhom jitqiesu biss jekk ikunu ġew iċċertifikati ex-ante minn awditur indipendenti.
L-Istati Parteċipanti tal-Impriża Konġunta għandu jkollhom id-dritt li jivvotaw biss fuq il-kwistjonijiet relatati mal-akkwiżizzjoni ta’ superkompjuter fuq skala pre-eksa mill-Impriża Konġunta, diment li jkunu taw kontribuzzjoni finanzjarju jew in natura għall-akkwiżizzjoni jew it-tħaddim tas-superkompjuter fuq skala pre-eksa. B’mod partikolari l-Istat Parteċipanti għandu jkollu d-dritt li jivvota fuq il-pjan ta’ ħidma bl-istimi tal-infiq korrispondenti għall-akkwist, l-għażla tal-entità ospitanti, l-għoti tal-kuntratti, l-allokazzjoni tad-drittijiet tal-aċċess, it-trasferiment tas-sjieda lill-entità ospitanti.
L-Istati Parteċipanti tal-Impriża Konġunta għandu jkollhom id-dritt li jivvotaw fuq il-kwistjonijiet relatati mal-azzjonijiet indiretti implimentati mill-Impriża Konġunta, diment li jkunu taw kontribuzzjoni finanzjarju lill-Impriża Konġunta għall-implimentazzjoni tal-partijiet korrispondenti tal-pjan ta’ ħidma. B’mod partikolari, f’dan il-każ, l-Istat Parteċipanti għandu jkollu d-dritt li jivvota fuq il-pjan ta’ ħidma bl-istimi tal-infiq korrispondenti għall-azzjonijiet indiretti, u l-lista tal-azzjonijiet indiretti magħżula għall-finanzjament.
(3)Il-membri tal-Bord tat-Tmexxija għandhom jagħmlu kull sforz biex jilħqu kunsens. Jekk ma jintlaħaqx kunsens, il-Bord tat-Tmexxija għandu jieħu d-deċiżjonijiet tiegħu b’maġġoranza ta’ mill-inqas 75 % tal-voti kollha, inkluż il-voti tal-membri assenti.
(4)Kull membru tal-Impriża Konġunta li mhux membru tal-Unjoni u li jonqos mill-impenji tiegħu fir-rigward tal-kontribuzzjonijiet imsemmija fl-Artikolu 5 ta’ dan ir-Regolament fi żmien sitt xhur wara l-limitu taż-żmien definit mill-Bord tat-Tmexxija għandu jiġi skwalifikat milli jivvota fil-Bord tat-Tmexxija u ma għandu jkollu l-ebda aċċess għas-superkompjuters fuq skala pre-eksa tal-Impriża Konġunta matul iż-żmien meta ma jkunx qed iwettaq l-obbligi tiegħu.
(5)Il-Bord tat-Tmexxija għandu jeleġġi President għal perjodu ta’ sentejn. Il-mandat tal-President għandu jiġi estiż darba biss, wara deċiżjoni tal-Bord tat-Tmexxija.
(6)Il-Bord tat-Tmexxija għandu jagħmel il-laqgħat ordinarji tiegħu mill-inqas darbtejn fis-sena. Dan jista’ jorganizza laqgħat straordinarji meta titolbu l-Kummissjoni, b’maġġoranza tar-rappreżentanti tal-Istati Parteċipanti, tal-maġġoranza tal-membri privati, meta jitolbu l-President, jew meta jitolbu d-Direttur Eżekuttiv skont l-Artikolu 15(5). Il-Bord tat-Tmexxija għandu jlaqqgħu l-President tiegħu u l-laqgħat normalment isiru fis-sede tal-Impriża Konġunta.
Il-kworum tal-Bord tat-Tmexxija għandu jkun kostitwit mill-Kummissjoni, u minn rappreżentanti ta’ mill-inqas tliet Stati Parteċipanti.
Id-Direttur Eżekuttiv għandu jieħu sehem fid-deliberazzjonijiet, diment li l-Bord tat-Tmexxija ma jkunx iddeċieda mod ieħor, iżda ma għandux ikollu drittijiet tal-vot. Skont il-każ, il-Bord tat-Tmexxija jista’ jistieden lil persuni oħra biex jattendu l-laqgħat tiegħu bħala osservaturi.
Kull Stat Membru jew Pajjiż Assoċjat li mhux membru tal-Impriża Konġunta jista’ jieħu sehem fil-Bord tat-Tmexxija bħala osservatur. L-osservaturi għandhom jirċievu d-dokumenti rilevanti kollha u jistgħu jagħtu parir dwar kwalunkwe deċiżjoni tal-Bord tat-Tmexxija. Dawn l-osservaturi kollha għandhom jintrabtu bir-regoli ta’ kunfidenzjalità li japplikaw għall-membri tal-Bord tat-Tmexxija.
(7)Ir-rappreżentanti tal-membri ma għandhomx jinżammu responsabbli personalment għall-azzjonijiet meħuda fil-kapaċità tagħhom bħala rappreżentanti tal-Bord tat-Tmexxija.
(8)Il-Bord tat-Tmexxija għandu jadotta r-regoli ta’ proċedura tiegħu stess. Dawn ir-regoli għandhom jinkludu proċeduri speċifiċi biex jiġu identifikati u evitati l-konflitti ta’ interess u tkun żgurata l-kunfidenzjalità ta’ kull informazzjoni sensittiva.
(9)Meta l-kwistjonijiet diskussi jkollhom x’jaqsmu mal-kompiti tagħhom, il-President tal-Grupp Konsultattiv għar-Riċerka u l-Innovazzjoni u l-President tal-Grupp Konsultattiv għall-Infrastruttura għandu jkollhom id-dritt jattendu l-laqgħat tal-Bord tat-Tmexxija bħala osservatur u jieħu sehem fid-deliberazzjonijiet tiegħu, iżda ma għandux ikollhom id-drittijiet għall-vot.
Il-kompiti tal-Bord tat-Tmexxija
(1)Il-Bord tat-Tmexxija għandu jkollu r-responsabbiltà kumplessiva mill-orjentazzjoni strateġika u l-operazzjoniiet tal-Impriża Konġunta u għandu jissorvelja l-implimentazzjoni tal-attivitajiet tagħha u għandu jiżgura li l-prinċipji ta’ ġustizzja u trasparenza jiġu applikati b’mod xieraq fl-allokazzjoni tal-finanzjament pubbliku lill-parteċipanti f’azzjonijiet indiretti.
(2)Il-Kummissjoni, fir-rwol tagħha fil-Bord tat-Tmexxija, għandha tara li tiżgura koordinazzjoni bejn l-attivitajiet tal-Impriża Konġunta u l-attivitajiet rilevanti tal-programmi ta’ finanzjament tal-Unjoni bil-ħsieb li jiġu promossi s-sinerġiji meta jkunu qed jiġu identifikati l-prijoritajiet li tkopri r-riċerka kollaborattiva.
(3)Il-Bord tat-Tmexxija għandu jwettaq b’mod partikolari dawn il-kompiti amministrattivi ġenerali tal-Impriża Konġunta:
(a)jivvaluta, jaċċetta jew jirrifjuta l-applikazzjonijiet għal sħubiji skont l-Artikolu 3(2) ta’ dawn l-Istatuti;
(b)jiddeċiedi dwar it-terminazzjoni tas-sħubija fl-Impriża Konġunta ta’ membri li ma jkunux qed jissodisfaw l-obbligi tagħhom;
(c)jadotta r-regoli finanzjarji tal-Impriża Konġunta skont l-Artikolu 11 ta’ dan ir-Regolament;
(d)jadotta l-baġit annwali tal-Impriża Konġunta, inkluż il-pjan tal-istabbiliment tal-persunal korrispondenti li jindika l-għadd ta’ postijiet temporanji skont il-grupp tal-funzjoni u skont il-grad, l-għadd ta’ persunal kuntrattwali u ta’ esperti nazzjonali sekondati espressi f’ekwivalenti ta’ fulltime;
(e)jeżerċita s-setgħat tal-awtorità tal-ħatra fir-rigward tal-persunal, skont l-Artikolu 13(2) ta’ dan ir-Regolament;
(f)jaħtar, ineħħi u jestendi l-mandat tad-Direttur Eżekuttiv, jipprovdilu gwida u jissorvelja l-prestazzjoni tiegħu;
(g)japprova l-istruttura organizzazzjonali tal-Uffiċċju tal-Programm skont rakkomandazzjoni tad-Direttur Eżekuttiv;
(h)jadotta l-pjan strateġiku pluriennali msemmi fl-Artikolu 20(1);
(i)japprova r-rapport tal-attività annwali, inkluż l-infiq korrispondenti msemmi fl-Artikolu 21(1);
(j)jagħmel arranġamenti, kif meħtieġ, għall-istabbiliment ta’ kapaċità tal-awditjar intern tal-Impriża Konġunta skont rakkomandazzjoni tad-Direttur Eżekuttiv;
(k)jistabbilixxi l-politika tal-komunikazzjoni tal-Impriża Konġunta skont rakkomandazzjoni tad-Direttur Eżekuttiv;
(l)meta meħtieġ, jistabbilixxi regoli dwar l-implimentazzjoni tar-Regolamenti tal-Persunal u l-Kundizzjonijiet tal-Impjieg skont l-Artikolu 13(3) ta’ dan ir-Regolament;
(m)meta meħtieġ, jistabbilixxi regoli dwar is-sekondar ta’ esperti nazzjonali mal-Impriża Konġunta u dwar l-involviment tal-ħarrieġa skont l-Artikolu 14(2) ta’ dan ir-Regolament;
(n)meta meħtieġ, jistabbilixxi gruppi konsultattivi apparti l-korpi tal-Impriża Konġunta;
(o)meta meħtieġ, jagħmel talba lill-Kummissjoni biex jiġi emendat dan ir-Regolament li qed jipproponi membru tal-Impriża Konġunta;
(p)japprova l-mudell tal-ftehim ta’ akkoljenza li jrid jinhemeż mad-dokumenti tal-proċedura għall-għażla tal-entità ospitanti;
(q)ikun responsabbli għal kull kompitu li mhux allokat speċifikament lil korp partikolari tal-Impriża Konġunta; jista’ jassenja dawn il-kompiti lil xi korp tal-Impriża Konġunta.
(4)Il-Bord tat-Tmexxija għandu jwettaq b’mod partikolari dawn il-kompiti relatati mal-attivitajiet operazzjonali tal-azzjonijiet tal-Impriża Konġunta:
(a)jadotta l-pjan ta’ ħidma u l-istimi tal-infiq korrispondenti msemmija fl-Artikolu 20(2);
(b)japprova t-tnedija tas-sejħiet għal proposti, skont il-pjan ta’ ħidma;
(c)japprova l-lista ta’ azzjonijiet magħżula għal finanzjament abbażi tal-klassifika li jkun fassal il-bord ta’ esperti indipendenti;
(d)japprova t-tnedija tas-sejħiet għal proposti, skont il-pjan ta’ ħidma;
(e)japprova l-offerti magħżula għall-finanzjament
(f)jiddefinixxi l-kundizzjonijiet ġenerali u speċifiċi tal-aċċess dwar kif l-utenti akkademiċi, mis-settur pubbliku u mill-industrija jistgħu jaċċessaw l-infrastruttura tal-Impriża Konġunta, inkluż il-prezzijiet għas-servizzi tal-ħlas;
(g)jiddefinixxi d-drittijiet tal-aċċess għas-sehem tal-Unjoni tal-ħin tal-aċċess għas-superkompjuters fuq skala peta li l-Impriża Konġunta tipprovdi kontribuzzjoni finanzjarja għalihom;
(h)jiddefinixxi d-drittijiet tal-aċċess għas-sehem tal-Unjoni tal-ħin tal-aċċess għas-superkompjuters fuq skala peta;
(i)jistabbilixxi l-livell tat-tariffi tas-Servizzi kummerċjali msemmija fl-Artikolu 12 ta’ dan ir-Regolament, u jiddeċiedi fuq l-allokazzjoni tal-ħin tal-aċċess għal dawn is-servizzi tal-ħlas;
(j)jiddeċiedi kull sena dwar l-użu tad-dħul iġġenerat mit-tariffi għas-Servizzi kummerċjali msemmija fl-Artikolu 12 ta’ dan ir-Regolament;
(k)jiddeċiedi fuq il-possibbiltà ta’ trasferiment tas-sjieda tas-superkompjuters fuq skala pre-eksa ta’ entità ospitanti, skont l-Artikolu 8(2) tar-Regolament.
Il-ħatra, it-tneħħija jew l-estensjoni tal-mandat tad-Direttur Eżekuttiv
(1)Id-Direttur Eżekuttiv għandu jaħtru l-Bord tat-Tmexxija minn lista ta’ kandidati proposti mill-Kummissjoni, wara proċedura tal-għażla miftuħa u trasparenti. Il-Kummissjoni tista’ tassoċja r-rappreżentanza mill-membri l-oħra tal-Impriża Konġunta fil-proċedura tal-għażla, skont kif xieraq.
B’mod partikolari, ir-rappreżentanza xierqa mill-membri l-oħra tal-Impriża Konġunta tista’ tkun żgurata fl-istadju ta’ qabel il-proċedura tal-għażla. Għal dak il-għan, l-Istati Parteċipanti għandhom jaħtru rappreżentant bi qbil komuni kif ukoll osservatur f’isem il-Bord tat-Tmexxija.
(2)Id-Direttur Eżekuttiv għandu jkun membru tal-persunal u għandu jkun ingaġġat bħala aġent temporanju tal-Impriża Konġunta skont il-punt (a) tal-Artikolu 2 tal-Kundizzjonijiet tal-Impjieg.
Biex jiġi konkluż il-kuntratt tad-Direttur Eżekuttiv, l-Impriża Konġunta għandu jirrappreżentaha l-President tal-Bord tat-Tmexxija.
(3)Il-mandat tad-Direttur Eżekuttiv għandu jkun ta’ tliet snin. Sa tmiem dak il-perjodu, il-Kummissjoni li tassoċja l-Istati Parteċipanti u l-membri privati kif xieraq, għandha tagħmel valutazzjoni tal-prestazzjoni tad-Direttur Eżekuttiv u tal-kompiti u l-isfidi futuri tal-Impriża Konġunta.
(4)Bi proposta tal-Kummissjoni li tkun tqis il-valutazzjoni msemmija fil-paragrafu 3, il-Bord tat-Tmexxija jista’ jestendi l-mandat tad-Direttur Eżekuttiv darba waħda, għal perjodu sa erba’ snin.
(5)Direttur Eżekuttiv li jiġi estiż il-mandat tiegħu ma jistax jieħu sehem fi proċedura tal-għażla oħra għall-istess kariga fi tmiem il-perjodu kollu.
(6)Id-Direttur Eżekuttiv jista’ jitneħħa mill-kariga biss b’deċiżjoni tal-Bord tat-Tmexxija u bi proposta tal-Kummissjoni li tassoċja l-Istati Parteċipanti u l-membri privati kif xieraq.
Il-kompiti tad-Direttur Eżekuttiv
(1)Id-Direttur Eżekuttiv għandu jkun il-kap eżekuttiv responsabbli għat-tmexxija ta’ kuljum tal-Impriża Konġunta skont id-deċiżjonijiet tal-Bord tat-Tmexxija.
(2)Id-Direttur Eżekuttiv għandu jkun ir-rappreżentant legali tal-Impriża Konġunta. Id-Direttur Eżekuttiv għandu jkun responsabbli lejn il-Bord tat-Tmexxija u jwettaq dmirijietu b’indipendenza sħiħa fil-limiti tas-setgħat mogħtija lilu.
(3)Id-Direttur Eżekuttiv għandu jimplimenta l-baġit tal-Impriża Konġunta.
(4)B’mod partikolari, id-Direttur Eżekuttiv għandu jwettaq dawn il-kompiti li ġejjin b’mod indipendenti:
(a)jikkonsolida u jissottometti l-abbozz tal-pjan strateġiku pluriennali għall-adozzjoni tal-Bord tat-Tmexxija, inkluż l-aġenda strateġika pluriennali tar-riċerka u l-innovazzjoni kif proposta mill-Bord ta’ Konsulenza Xjentifika u Industrijali u l-perspettivi finanzjarji pluriennali mill-Istati Parteċipanti u l-Kummissjoni;
(b)iħejji u jippreżenta l-abbozz tal-baġit annwali għall-adozzjoni tal-Bord tat-Tmexxija, inkluż il-pjan tal-istabbiliment tal-persunal korrispondenti u jindika l-għadd ta’ postijiet temporanji f’kull grad u grupp tal-funzjoni u l-għadd ta’ persunal kuntrattwali u ta’ esperti nazzjonali ssekondati espressi f’ekwivalenti fulltime;
(c)jipprepara u jissottometti l-abbozz tal-pjan ta’ ħidma għall-adozzjoni tal-Bord tat-Tmexxija, inkluż l-ambitu tas-sejħiet għal proposti u għas-sejħa għal offerti meħtieġa għall-implimentazzjoni tal-pjan tal-attivitajiet tar-riċerka u l-innovazzjoni kif propost mill-Bord ta’ Konsulenza Xjentifika u Industrijali u l-istimi tal-infiq korrispondenti kif proposti mill-Istati Parteċipanti u l-Kummissjoni;
(d)iressaq il-kontijiet annwali għall-opinjoni tal-Bord tat-Tmexxija;
(e)jipprepara u jressaq ir-rapport tal-attività annwali għall-approvazzjoni tal-Bord tat-Tmexxija, inkluż l-informazzjoni dwar l-infiq korrispondenti;
(f)jiffirma ftehimiet tal-għotjiet individwali, deċiżjonijiet u kuntratti;
(g)jiffirma kuntratti tal-akkwist;
(h)jissorvelja l-operazzjonijiet tas-superkompjuters fuq skala peta u pre-eksa miżmuma jew iffinanzjati mill-Impriża Konġunta (inkluż l-allokazzjoni tal-ħinijiet tal-aċċess, il-konformità mad-drittijiet tal-aċċess għall-utenti akkademiċi u industrijali, u l-kwalità tas-servizzi mogħtija);
(i)jimplimenta l-politika tal-komunikazzjoni tal-Impriża Konġunta;
(j)jorganizza, imexxi u jissorvelja l-operazzjonijiet u l-persunal tal-Impriża Konġunta fil-limiti tad-delega mill-Bord tat-Tmexxija kif previst fl-Artikolu 13(2) ta’ dan ir-Regolament;
(k)jistabbilixxi u jiżgura l-funzjonament ta’ sistema effettiva u effiċjenti tal-kontroll intern u jirrapporta kull bidla sinifikanti fiha lill-Bord tat-Tmexxija;
(l)jiżgura li jsiru l-valutazzjoni tar-riskju u l-ġestjoni tar-riskju;
(m)jieħu kull miżura oħra meħtieġa għall-valutazzjoni tal-progress tal-Impriża Konġunta lejn l-għanijiet tagħha kif stabbilit fl-Artikolu 3 ta’ dan ir-Regolament;
(n)iwettaq kull kompitu ieħor fdat jew delegat lid-Direttur Eżekuttiv mill-Bord tat-Tmexxija.
(5)Id-Direttur Eżekuttiv għandu jwaqqaf Uffiċċju tal-Programm għall-eżekuzzjoni fir-responsabbiltà tiegħu tal-kompiti ta’ appoġġ kollha li joħorġu minn dan ir-Regolament. L-Uffiċċju tal-Programm għandu jkun magħmul mill-persunal tal-Impriża Konġunta u b’mod partikolari għandu jwettaq dawn il-kompiti li ġejjin:
(a)jappoġġa l-istabbiliment u l-ġestjoni ta’ sistema xierqa tal-kontabbiltà skont ir-regoli finanzjarji tal-Impriża Konġunta msemmija fl-Artikolu 11 ta’ dan ir-Regolament;
(b)imexxi s-sejħiet għal proposti kif previst fil-pjan ta’ ħidma u jamministra l-ftehimiet tal-għotjiet u d-deċiżjonijiet;
(c)imexxi s-sejħiet għal offerti kif previst fil-pjan ta’ ħidma u jamministra l-kuntratti;
(d)imexxi l-proċess għall-għażla tal-entità ospitanti u jamministra d-deċiżjonijiet;
(e)jipprovdi lill-membri u lill-korpi l-oħra tal-Impriża Konġunta bl-informazzjoni rilevanti kollha u bl-appoġġ li jeħtieġu biex iwettqu dmirijiethom u jwieġeb it-talbiet speċifiċi tagħhom;
(f)jaġixxi bħala s-segretarjat tal-korpi tal-Impriża Konġunta u jagħti appoġġ lill-gruppi konsultattiv stabbiliti mill-Bord tat-Tmexxija.
Il-kompożizzjoni tal-Bord ta’ Konsulenza Xjentifika u Industrijali
(1)Il-Bord ta’ Konsulenza Xjentifika u Industrijali magħmul mill-Grupp Konsultattiv għar-Riċerka u l-Innovazzjoni u mill-Grupp Konsultattiv għall-Infrastruttura.
(2)Il-Grupp Konsultattiv għar-Riċerka u l-Innovazzjoni għandu jkun magħmul minn mhux aktar minn tnax-il membru, li sa sitta minnhom għandhom jaħtruhom il-membri privati u sa sitta għandu jaħtarhom il-Bord tat-Tmexxija. Il-Bord tat-Tmexxija għandu jistabbilixxi l-kriterji speċifiċi u l-proċess tal-għażla tal-membri li jaħtar.
(3)Il-Grupp Konsultattiv għall-Infrastruttura għandu jkun magħmul minn mhux aktar minn tnax-il membru. Il-Bord tat-Tmexxija għandu jistabbilixxi l-kriterji speċifiċi u l-proċess tal-għażla, u għandu jaħtar il-membri tiegħu. Il-membri eliġibbli huma dawk biss li ma għandhomx kunflitt ta’ interess.
Il-funzjonament tal-Grupp Konsultattiv għar-Riċerka u l-Innovazzjoni
(1)Il-Grupp Konsultattiv għar-Riċerka u l-Innovazzjoni għandu jiltaqa’ mill-inqas darbtejn fis-sena.
(2)Il-Grupp Konsultattiv għar-Riċerka u l-Innovazzjoni jista’ jaħtar gruppi ta’ ħidma meta meħtieġ, bil-koordinazzjoni ġenerali ta’ membru wieħed jew aktar.
(3)Il-Grupp Konsultattiv għar-Riċerka u l-Innovazzjoni għandu jeleġġi l-President tiegħu.
(4)Il-Grupp Konsultattiv għar-Riċerka u l-Innovazzjoni għandu jadotta r-regoli ta’ proċedura tiegħu, inkluż in-nomina tal-entitajiet kostitwenti li għandhom jirrappreżentaw lill-Grupp Konsultattiv u t-tul taż-żmien tan-nomina tagħhom.
Il-funzjonament tal-Grupp Konsultattiv għall-Infrastruttura
(1)Il-Grupp Konsultattiv għall-Infrastruttura għandu jiltaqa’ mill-inqas darbtejn fis-sena.
(2)Il-Grupp Konsultattiv għall-Infrastruttura jista’ jaħtar gruppi ta’ ħidma fejn meħtieġ taħt il-koordinazzjoni ġenerali ta’ membru wieħed jew aktar.
(3)Il-Grupp Konsultattiv għall-Infrastruttura għandu jeleġġi l-President tiegħu.
(4)Il-Grupp Konsultattiv għall-Infrastruttura għandu jadotta r-regoli ta’ proċedura tiegħu, inkluż in-nomina tal-entitajiet kostitwenti li għandhom jirrappreżentaw lill-Grupp Konsultattiv u t-tul taż-żmien tan-nomina tagħhom.
Il-kompiti tal-Grupp Konsultattiv għar-Riċerka u l-Innovazzjoni
Il-Grupp Konsultattiv għar-Riċerka u l-Innovazzjoni għandu:
(a)ifassal u jaġġorna sikwit l-abbozz tal-aġenda strateġika pluriennali tar-riċerka u l-innovazzjoni msemmija fl-Artikolu 20 biex jintlaħqu l-għanijiet tal-Impriża Konġunta stabbiliti fl-Artikolu 3 ta’ dan ir-Regolament; Dan l-abbozz tal-aġenda strateġika pluriennali tar-riċerka u l-innovazzjoni għandu jidentifika l-prijoritajiet tar-riċerka u l-innovazzjoni għall-iżvilupp u l-adozzjoni ta’ teknoloġiji u kompetenzi ewlenin għal computing ta’ prestazzjoni għolja f’oqsma differenti ta’ applikazzjoni biex issaħħu l-kompetittività Ewropea u jgħinu biex jinħolqu swieq u applikazzjonijiet soċjetali ġodda. Dan għandu jiġi rivedut regolarment skont l-evoluzzjoni tal-ħtiġijiet xjentifiċi u industrijali fl-Ewropa.
(b)jippreżenta l-abbozz tal-aġenda strateġika pluriennali tar-riċerka u tal-innovazzjoni lid-Direttur Eżekuttiv biex iservi ta’ bażi għall-pjan ta’ ħidma, sal-iskadenzi stabbiliti mill-Bord tat-Tmexxija;
(c)jorganizza konsultazzjonijiet pubbliċi miftuħa għall-partijiet konċernati pubbliċi u privati kollha li għandhom interess fil-qasam tal-computing ta’ prestazzjoni għolja, biex jinfurmahom dwar l-abbozz tal-aġenda strateġika pluriennali tar-riċerka u l-innovazzjoni u dwar l-abbozz tal-pjan tal-attivitajiet tar-riċerka u l-innovazzjoni għal sena partikolari, u jikseb ir-rispons mingħandhom dwarhom.
Il-kompiti tal-Grupp Konsultattiv għall-Infrastruttura
(1)Il-Grupp Konsultattiv għall-Infrastruttura għandu jagħti pariri lill-Bord tat-Tmexxija għall-akkwiżizzjoni u t-tħaddim tas-superkompjuters fuq skala pre-eksa tal-Impriża Konġunta. Dan għandu:
(a)ifassal u jaġġorna sikwit l-abbozz tal-aġenda strateġika pluriennali għall-akkwiżizzjoni u t-tħaddim tas-superkompjuters fuq skala pre-eksa msemmija fl-Artikolu 20 biex jintlaħqu l-għanijiet tal-Impriża Konġunta stabbiliti fl-Artikolu 3 ta’ dan ir-Regolament; Dan l-abbozz tal-pjan strateġiku pluriennali għandu jinkludi l-ispeċifikazzjonijiet għall-għażla tal-entitajiet ospitanti u l-ippjanar għall-akkwiżizzjoni tal-infrastruttura; għal dawn, dan għandu jidentifika iż-żiediet fil-kapaċità meħtieġa, it-tipi ta’ applikazzjonijiet u komunitajiet tal-utenti li jridu jiġu indirizzati, l-arkitetturi tas-sistema, u l-integrazzjoni ma’ infrastrutturi nazzjonali tal-Computing ta’ Prestazzjoni Għolja.
(b)jippreżenta l-abbozz tal-aġenda strateġika pluriennali għall-akkwiżizzjoni u t-tħaddim tas-superkompjuters fuq skala pre-eksa lid-Direttur Eżekuttiv, biex iservi ta’ bażi għall-proċeduri msemmija, 0 sal-iskadenzi stabbiliti mill-Bord tat-Tmexxija;
(c)jorganizza konsultazzjonijiet pubbliċi miftuħa għall-partijiet konċernati pubbliċi u privati kollha li għandhom interess fil-qasam tal-computing ta’ prestazzjoni għolja, biex jinfurmahom dwar l-abbozz tal-aġenda strateġika pluriennali għall-akkwiżizzjoni u t-tħaddim tas-superkompjuters fuq skala pre-eksa u dwar il-pjan tal-attivitajiet relatati għal sena partikolari, u jikseb ir-rispons mingħandhom dwarhom.
Is-sorsi tal-finanzjament
(1)L-Impriża Konġunta għandha tiġi ffinanzjata b’mod konġunt mill-membri tagħha permezz ta’ kontribuzzjonijiet finanzjarji mħallsin b’pagamenti parzjali u b’kontribuzzjonijiet in natura kif stabbilit fil-paragrafi (2) u (3).
(2)L-ispejjeż amministrattivi tal-Impriża Konġunta ma għandhomx jaqbżu t-EUR 22 000 000 u għandhom ikopruhom il-kontribuzzjonijiet finanzjarji msemmija fl-Artikolu 4(1), 5(1) u 5(2) ta’ dan ir-Regolament.
Jekk parti mill-kontribuzzjoni għall-ispejjeż amministrattivi ma tintużax, din tista’ tkun disponibbli biex jitkoprew l-ispejjeż operazzjonali tal-Impriża Konġunta.
(3)L-ispejjeż operazzjonali tal-Impriża Konġunta għandhom jitkoprew bi:
(a)il-kontribuzzjoni finanzjarja tal-Unjoni;
(b)kontribuzzjonijiet finanzjarji tal-Istati Parteċipanti lill-Impriża Konġunta;
(c)kontribuzzjonijiet finanzjarji tal-Istati Parteċipanti għall-ispejjeż operazzjonali ta’ entità ospitanti;
(d)kontribuzzjonijiet in natura tal-Istati Parteċipanti għall-ispejjeż imġarrba mill-entitajiet ospitanti minħabba l-ispejjeż operazzjonali tas-superkompjuters fuq skala pre-eksa miżmuma mill-Impriża Konġunta, mingħajr il-kontribuzzjonijiet tal-Impriża Konġunta u kull kontribuzzjoni oħra tal-Unjoni għal dawk l-ispejjeż;
(e)kontribuzzjonijiet in natura tal-Istati Parteċipanti għall-ispejjeż imġarrba miċ-ċentri tas-superkompjuters għall-kofinanzjament tas-superkompjuters fuq skala peta, mingħajr il-kontribuzzjonijiet tal-Impriża Konġunta u kull kontribuzzjoni oħra tal-Unjoni għal dawk l-ispejjeż;
(f)kontribuzzjonijiet in natura tal-membri privati jew tal-entitajiet kostitwenti u l-entitajiet affiljati tagħhom għall-ispejjeż mġarrba minnhom biex jimplimentaw azzjonijiet indiretti, mingħajr il-kontribuzzjonijiet tal-Impriża Konġunta u kull kontribuzzjoni oħra tal-Unjoni għal dawk l-ispejjeż.
(4)Ir-riżorsi tal-Impriża Konġunta li ddaħħlu fil-baġit tagħha għandhom ikunu magħmula minn dawn il-kontribuzzjonijiet:
(a)kontribuzzjonijiet finanzjarji tal-membri għall-ispejjeż amministrattivi;
(b)kontribuzzjonijiet finanzjarji tal-membri għall-ispejjeż operazzjonali;
(c)kull dħul iġġenerat mill-Impriża Konġunta;
(d)kull kontribuzzjoni finanzjarja, riżorsa u dħul oħrajn.
Kull imgħax iġġenerat mill-kontribuzzjonijiet imħallsa lill-Impriża Konġunta għandhom jitqiesu bħala dħul tagħha.
(5)Jekk xi membru tal-Impriża Konġunta jonqos mill-impenji tiegħu fir-rigward tal-kontribuzzjoni finanzjarja tiegħu, id-Direttur Eżekuttiv għandu jieħu nota ta’ dan bil-miktub u għandu jistabbilixxi perjodu raġonevoli li matulu l-membru għandu jwettaq l-impenn tiegħu. Jekk l-impenn ma jitwettaqx matul dak il-perjodu, id-Direttur Eżekuttiv għandu jlaqqa’ l-Bord tat-Tmexxija biex jiddeċiedu jekk għandhiex tiġi revokata s-sħubija tal-membru li qed jonqos mill-impenji tiegħu jew jekk għandhomx jittieħdu xi miżuri oħrajn sakemm iwettaq l-impenn tiegħu. Id-drittijiet tal-vot li jkollu l-membru li qed jonqos mill-impenji tiegħu għandhom jiġu sospiżi sakemm iwettaq l-impenn tiegħu.
(6)Ir-riżorsi u l-attivitajiet tal-Impriża Konġunta għandhom ikun maħsuba biex jintlaħqu l-għanijiet stabbiliti fl-Artikolu 3 ta’ dan ir-Regolament.
(7)L-Impriża Konġunta għandha tkun il-proprjetarja ta’ kull assi ġġenerat minnha jew trasferit lilha biex jintlaħqu l-għanijiet stabbiliti fl-Artikolu 3 ta’ dan ir-Regolament. Dan ma għandux jinkludi s-superkompjuters miżmuma mill-Impriża Konġunta li s-sjieda tagħhom jaf tkun ġiet trasferita lil entità ospitanti skont l-Artikolu 8 ta’ dan ir-Regolament.
(8)Għajr f’każ ta’ stralċ tal-Impriża Konġunta, kull dħul eċċessiv fuq l-infiq ma għandux jitħallas lill-membri tal-Impriża Konġunta.
Il-kontribuzzjonijiet tal-Istati Parteċipanti
(1)L-Istati Parteċipanti għandhom jinkarigaw lill-Impriża Konġunta bl-implimentazzjoni tal-kontribuzzjonijiet finanzjarji tagħhom lill-Impriża Konġunta.
(2)Meta jkunu qed jipprovdu l-kontribuzzjoni finanzjarja tagħhom lill-Impriża Konġunta, l-Istati Parteċipanti għandhom jinkludu elenku tal-kontribuzzjoni tagħhom imqassam f’taqsimiet, li jispeċifika l-kontribuzzjoni għal:
(a)l-akkwiżizzjoni tas-superkompjuters;
(b)it-tħaddim tas-superkompjuters; u
(c)l-attivitajiet l-oħra li trid tiffinanzja l-Impriża Konġunta.
(3)Il-Bord tat-Tmexxija għandu jistabbilixxi t-termini u l-kundizzjonijiet dettaljati għall-kontribuzzjoni finanzjarja tal-Istati Parteċipanti lill-Impriża Konġunta.
L-impenji finanzjarji
L-impenji finanzjarji tal-Impriża Konġunta ma għandhomx jaqbżu l-ammont tar-riżorsi finanzjarji disponibbli jew impenjati għall-baġit tagħha mill-membri tagħha.
Is-sena finanzjarja
Is-sena finanzjarja hi mill-1 ta’ Jannar u sal-31 ta’ Diċembru.
L-ippjanar operazzjonali u finanzjarju
(1)Il-pjan strateġiku pluriennali għandu jispeċifika l-istrateġija u l-pjanijiet biex jintlaħqu l-għanijiet tal-Impriża Konġunta stabbiliti fl-Artikolu 3 ta’ dan ir-Regolament. Il-pjan strateġiku pluriennali għandu jkun magħmul minn aġenda strateġika pluriennali tar-riċerka u l-innovazzjoni u minn aġenda strateġika pluriennali għall-akkwiżizzjoni tas-superkompjuters mill-Bord ta’ Konsulenza Xjentifika u Industrijali u l-perspettivi finanzjarji pluriennali mill-Istati Parteċipanti u l-Kummissjoni.
(2)Id-Direttur Eżekuttiv għandu jissottometti abbozz tal-pjan ta’ ħidma annwali jew pluriennali lill-Bord tat-Tmexxija għall-adozzjoni, inkluż il-pjan tal-attivitajiet tar-riċerka u l-innovazzjoni, il-pjan tal-akkwist, l-attivitajiet amministrattivi u l-istimi tal-infiq korrispondenti.
(3)Il-pjan ta’ ħidma għandu jiġi adottat sal-aħħar tas-sena ta’ qabel l-implimentazzjoni tiegħu. Il-pjan ta’ ħidma għandu jkun disponibbli għall-pubbliku.
(4)Id-Direttur Eżekuttiv għandu jħejji l-abbozz tal-baġit annwali għas-sena ta’ wara u għandu jippreżentah lill-Bord tat-Tmexxija għall-adozzjoni.
(5)Il-baġit annwali għal sena partikolari għandu jadottah il-Bord tat-Tmexxija sa tmiem is-sena ta’ wara.
(6)Il-baġit annwali għandu jiġi adattat biex jitqies l-ammont tal-kontribuzzjoni finanzjarja tal-Unjoni kif stabbilita fil-baġit tal-Unjoni.
Ir-rappurtar operazzjonali u finanzjarju
(1)Id-Direttur Eżekuttiv għandu jirrapporta kull sena lill-Bord tat-Tmexxija dwar il-qadi tad-dmirijiet tad-Direttur Eżekuttiv skont ir-regoli finanzjarji tal-Impriża Konġunta.
Fi żmien xahrejn mill-għeluq ta’ kull sena finanzjarja, id-Direttur Eżekuttiv għandu jippreżenta rapport tal-attività annwali lill-Bord ta' Tmexxija għall-approvazzjoni, li jkun jittratta l-progress tal-Impriża Konġunta fis-sena kalendarja ta’ qabel, b’mod partikolari b’rabta mal-pjan ta’ ħidma annwali għal dik is-sena. Fost l-oħrajn, ir-rapport tal-attività annwali għandu jkun fih informazzjoni dwar dawn il-kwistjonijiet:
(a)l-azzjonijiet tar-riċerka, l-innovazzjoni u oħrajn li twettqu, u l-infiq korrispondenti;
(b)l-akkwiżizzjoni u t-tħaddim tal-infrastruttura, inkluż l-użu l-infrastruttura u l-aċċess għaliha, fosthom il-ħinijiet tal-aċċess użati effettivament minn kull Stat Parteċipanti;
(c)il-proposti u l-offerti mressqa, inkluż elenku mqassam skont it-tip ta’ parteċipanti, fosthom l-SMEs, u skont il-pajjiż;
(d)il-proposti magħżula għall-finanzjament, inkluż elenku mqassam skont it-tip ta’ parteċipanti, fosthom l-SMEs, u skont il-pajjiż, u li jispeċifika l-kontribuzzjonijiet tal-Impriża Konġunta lill-parteċipanti u l-azzjonijiet individwali;
(e)l-offerti magħżula għall-finanzjament, inkluż elenku mqassam skont it-tip ta’ kuntratturi, fosthom l-SMEs, u skont il-pajjiż, u li jispeċifika l-kontribuzzjonijiet tal-Impriża Konġunta lill-kuntratturi u l-azzjonijiet tal-akkwist individwali;
(f)l-eżitu tal-attivitajiet tal-akkwist;
(g)il-progress biex jintlaħqu l-għanijiet stabbiliti fl-Artikolu 3 ta’ dan ir-Regolament u proposti għal aktar ħidma meħtieġa biex jintlaħqu dawn l-għanijiet.
(2)Ladarba l-Bord tat-Tmexxija japprova r-rapport tal-attività annwali, dan għandu jkun disponibbli għall-pubbliku.
(3)Sal-1 ta’ Marzu tas-sena finanzjarja ta’ wara, l-uffiċjal tal-kontabbiltà tal-Impriża Konġunta għandu jibgħat il-kontijiet proviżorji lill-uffiċjal tal-kontabbiltà tal-Kummissjoni u lill-Qorti tal-Awdituri.
Sal-31 ta’ Marzu tas-sena finanzjarja ta’ wara, l-Impriża Konġunta għandha tibgħat ir-rapport dwar il-ġestjoni baġitarja u finanzjarja lill-Parlament Ewropew, lill-Kunsill u lill-Qorti tal-Awdituri.
Malli jirċievi l-osservazzjonijiet tal-Qorti tal-Awdituri dwar il-kontijiet proviżorji tal-Impriża Konġunta skont l-Artikolu 148 tar-Regolament (UE, Euratom) Nru 966/2012, l-uffiċjal tal-kontabbiltà tal-Impriża Konġunta għandu jfassal il-kontijiet finali tal-Impriża Konġunta, u d-Direttur Eżekuttiv għandu jibgħathom lill-Bord tat-Tmexxija għal opinjoni.
Il-Bord tat-Tmexxija għandu jagħti opinjoni dwar il-kontijiet finali tal-Impriża Konġunta.
Id-Direttur Eżekuttiv għandu jibgħat il-kontijiet finali lill-Parlament Ewropew, lill-Kunsill, lill-Kummissjoni u lill-Qorti Ewropea tal-Awdituri, flimkien mal-opinjoni tal-Bord tat-Tmexxija, sal-1 ta’ Lulju tas-sena finanzjarja ta’ wara.
Il-kontijiet finali għandhom jiġu ppubblikati f’Il-Ġurnal Uffiċjali tal-Unjoni Ewropea sal-15 ta’ Novembru tas-sena finanzjarja ta’ wara.
Sat-30 ta’ Settembru, id-Direttur Eżekuttiv għandu jibgħat tweġiba lill-Qorti tal-Awdituri dwar l-osservazzjonijiet magħmula fir-rapport annwali tagħha. Id-Direttur Eżekuttiv għandu jippreżenta dik it-tweġiba wkoll lill-Bord tat-Tmexxija.
Meta jitolbu, id-Direttur Eżekuttiv għandu jippreżenta kull informazzjoni meħtieġa lill-Parlament Ewropew, għall-applikazzjoni bla intoppi tal-proċedura ta’ kwittanza għas-sena finanzjarja inkwistjoni, b’konformità mal-Artikolu 165(3) tar-Regolament (UE, Euratom) Nru 966/2012.
L-awditjar intern
L-awditur intern tal-Kummissjoni għandu jeżerċita l-istess setgħat fuq l-Impriża Konġunta bħal dawk eżerċitati fir-rigward tal-Kummissjoni.
Ir-responsabbiltà tal-membri u l-assigurazzjoni
(1)Ir-responsabbiltà finanzjarja tal-membri tal-Impriża Konġunta għad-djun tal-Impriża Komuni għandha tkun limitata għall-kontribuzzjonijiet tagħhom li jkunu diġà għamlu għall-ispejjeż amministrattivi.
(2)L-Impriża Konġunta għandu jkollha u żżomm assigurazzjoni xierqa.
(1)L-Impriża Konġunta, il-korpi u l-persunal tagħha għandhom jevitaw kull konflitt ta’ interess fit-twettiq tal-attivitajiet tagħhom.
(2)Il-Bord tat-Tmexxija tal-Impriża Konġunta għandu jadotta regoli għall-prevenzjoni u l-ġestjoni tal-konflitti ta’ interess fir-rigward tal-membri, il-korpi u l-persunal tiegħu. Dawk ir-regoli għandu jkun fihom dispożizzjonijiet maħsuba biex ikun evitat kull kunflitt ta’ interess fir-rigward tar-rappreżentanti tal-membri tal-Impriża Konġunta li jservu fil-Bord tat-Tmexxija.
L-istralċ
(3)Il-proċess tal-istralċ tal-Impriża Konġunta għandu jibda fi tmiem il-perjodu stabbilit fl-Artikolu 1 ta’ dan ir-Regolament.
(4)Minbarra l-paragrafu 1, il-proċedura tal-istralċ għandha tiskatta b’mod awtomatiku jekk l-Unjoni tirtira mill-Impriża Konġunta.
(5)Għall-finijiet biex jitwettqu l-proċeduri biex jinbeda l-proċess tal-istralċ tal-Impriża Konġunta, il-Bord tat-Tmexxija għandu jaħtar likwidatur wieħed jew aktar, li għandhom jikkonformaw mad-deċiżjonijiet tal-Bord tat-Tmexxija.
(6)Meta l-Impriża Konġunta tkun għaddejja bil-proċess tal-istralċ, l-assi tagħha għandhom jintużaw biex tkopri r-responsabbiltajiet tagħha u l-infiq relatat mal-proċess tal-istralċ tagħha. Is-superkompjuters miżmuma mill-Impriża Konġunta għandhom jiġu trasferiti lill-entità ospitanti rispettiva. L-entità ospitanti għandha tirrimborża lill-Impriża Konġunta, il-valur residwu tas-superkompjuters trasferiti. Kull eċċess għandu jitqassam bejn il-membri eżistenti fiż-żmien tal-istralċ b’mod proporzjonat mal-kontribuzzjoni finanzjarja tagħhom lill-Impriża Konġunta. Kull eċċess bħal dan imqassam lill-Unjoni għandu jiġi ritornat fil-baġit tal-Unjoni. Is-superkompjuters li jappartjenu għall-Impriża Konġunta installati f’entità ospitanti għandhom jiġu trasferiti lill-entitajiet ospitanti. F’dan il-każ, l-entità ospitanti għandha tirrimborża lill-Impriża Konġunta, il-valur residwu tas-superkompjuters trasferiti.
(7)Għandha tiġi stabbilita proċedura ad hoc li tiżgura l-ġestjoni xierqa ta’ kull ftehim konkluż jew deċiżjoni adottata mill-Impriża Konġunta kif ukoll ta’ kull kuntratt tal-akkwist bi żmien itwal miż-żmien tal-Impriża Konġunta.